ޤައުމުގެ އެންމެ މަތީ މަޞްލަޙަތާއި ގުޅޭ ކަންކަމުގައި ބައިބައިވުމުގެ ފުރުޞަތު ނުދިނުމަށް ރައީސުލްޖުމްހޫރިއްޔާ ގޮވާލައްވައިފި - The President's Office\nޤައުމުގެ އެންމެ މަތީ މަޞްލަޙަތާއި ގުޅޭ ކަންކަމުގައި ބައިބައިވުމުގެ ފުރުޞަތު ނުދިނުމަށް ރައީސުލްޖުމްހޫރިއްޔާ ގޮވާލައްވައިފި\n26 ޖުލައި 2020، ރިފަރެންސް: 2020-333\nސިޔާސީ ކަންކަމުގައި ޚިޔާލު ތަފާތުވިޔަސް، ޤައުމުގެ އެންމެ މަތީ މަޞްލަޙަތާއި ގުޅޭ ގޮތުން އެންމެން އެއްބަސްވާންޖެހޭ ކަންކަން ހުންނާނެ ކަމަށާއި، އެފަދަ ކަންކަމުގައި ސިޔާސީ ވާދަވެރިކަމުގައި ބައިބައިވުމަށް ފުރުޞަތު ނުދިނުމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ގޮވާލައްވައިފިއެވެ. އެމަނިކުފާނު މިކަމަށް ގޮވާލެއްވީ، ދިވެހިރާއްޖޭގެ މިނިވަންކަމަށް 55 އަހަރުފުރޭ މިނިވަން ދުވަހުގެ މުނާސަބަތުގައި ޤައުމާއި މުޚާޠަބު ކުރައްވާ ދެއްކެވި ވާހަކަފުޅުގައެވެ.\nރައީސުލްޖުމްހޫރިއްޔާ ވިދާޅުވީ، ދިވެހިންނަށް ސިޔާސީ މިނިވަންކަން ލިބުނީ ޞުލްޙަވެރިކަމާއި ޙިކްމަތްތެރިކަމާއިއެކު ކުރި މަސައްކަތުން ކަމަށާއި، ސަރުކާރުގެ ސިޔާސަތުތައް ބައްޓަންކުރުމުގައި ޞުލްޙައަށް އިސްކަންދީ، ދިވެހިންގެ މިނިވަންކަން ދެހެމެއްޓުމުގެ އަސާސްތަކުގެ މަތީގައި ހިފެހެއްޓުމުން ކަމުގައެވެ. މިމޭރުމުން ވާހަކަފުޅު ދައްކަވަމުން އެމަނިކުފާނު ވިދާޅުވީ، މަލްޓި ޕާޓީ ޑިމޮކްރެޓިކް ނިޒާމެއްގެ ތެރެއިން ޤައުމު އާރާސްތުކުރުމުގެ މަސައްކަތް ކުރަމުންދާނީ ސިޔާސީ ވާދަވެރިންގެ އަޑު އަހައިގެން ކަމުގައެވެ. އަދި، ސިޔާސީ ވާދަވެރިންގެ ޚިޔާލާއި މަޝްވަރާއަށް މި ސަރުކާރުން އަބަދުވެސް މަރުޙަބާ ކިޔާނެކަން ހަނދުމަފުޅުކޮށްދެއްވާ ރައީސުލްޖުމްހޫރިއްޔާ ވަނީ، ޤައުމުގެ އެންމެ މަތީ މަޞްލަޙަތު ހިމެނޭ ކަންކަމުގައި ސަރުކާރާއި އެކުގައި މަސައްކަތް ކުރައްވަން ފެއްޓެވުމަށް ހުރިހާ ސިޔާސީ ބޭފުޅުންނަށް ގޮވާލައްވާފައެވެ.\nއިޤްތިޞާދީ ގޮތުން ދިވެހިން ހޯދާފައިވާ ކާމިޔާބީތަކުގެ މައްޗަށް އަލިއަޅުއްވައިލައްވައި ވާހަކަފުޅު ދައްކަވަމުން ރައީސުލްޖުމްހޫރިއްޔާވަނީ، ރާއްޖޭގެ އިޤްތިޞާދު މިހާރުވެސް ބިނާވެފައި އޮތީ ދިވެހިން ތަރައްޤީކުރި ދެ ޞިނާޢަތެއްގެ މައްޗަށްކަމަށް ވިދާޅުވެ، މިއީ ދިވެހިންގެ އިޤްތިޞާދީ ޙަރަކާތްތައް ސިންދަފާތު ކުރުމަށް އަމާޒު ހިފަންވީ ވަގުތުކަން ފާހަގަކުރައްވާފައެވެ. މިގޮތުން އެމަނިކުފާނު ވިދާޅުވީ، މިއީ އިޤްތިޞާދީ ޙަރަކާތްތަކުގައި ޒުވާނުންނާއި އަންހެނުންގެ ބައިވެރިވުން އިތުރުކުރަންވީ ވަގުތު ކަމަށާއި، ޤުދުރަތީ ވަސީލަތްތަކުގެ ނަފާ އިތުރުކުރުމުގެ މަސައްކަތް ފަށަންވީ ވަގުތު ކަމުގައި ވިދާޅުވެފައެވެ.\nއެމަނިކުފާނު އިތުރަށް ވިދާޅުވީ، ދިވެހިންގެ ފަޚުރުވެރި ޤައުމީ ޝަޚުޞިއްޔަތުގެ ބިންގަލަކީ މާތްވެގެންވާ އިސްލާމް ދީން ކަމަށާއި، އެ ބިންގަލުގެ މަތީގައި ދިވެހި ޤައުމިއްޔަތުގެ ބިނާ އާރާސްތުކޮށްދިން ތަނބުތަކަކީ ދިވެހިވަންތަކަމާއި، ދިވެހިންގެ މާދަރީ ބަހާއި، ދިވެހި ތާރީޚާއި، ދިވެހިންގެ ސަގާފަތް ކަމުގައި ވިދާޅުވެފައެވެ. އަދި، މި ހުރިހާ ކަމެއް ލާމެހިގެން ގެތިފައިވާ ދިވެހި މުޖްތަމަޢުން މި ސިފަތައް ގެއްލިގެން ދިޔުމަކީ ހަމަ އެކަކުވެސް އެދޭނެ ކަމެއް ނޫން ކަމުގައި އެމަނިކުފާނު ވިދާޅުވިއެވެ.\nމީގެ އިތުރުން، މިނިވަންކަމުގެ މި ދަތުރުގައި 55 އަހަރު ހޭދަކުރުވުނު އިރު، ތަރައްޤީގެ ސަމުގާއިން ދިވެހިން ދެން އަމާޒު ހިފަންވީ، އަދި ކޮންމެ ދިވެއްސެއްގެ ވިސްނުން ބަހައްޓަންވީ، ޤައުމު ކުރިއަރުވައި ތަރައްޤީ ކުރުމުގައި ފަރުދީ ޒިންމާ އަދާކުރުމަށް ކަމުގައި ރައީސުލްޖުމްހޫރިއްޔާ ވަނީ ހަނދުމަފުޅު ކޮށްދެއްވާފައެވެ. އަދި، އެކަން ހާސިލުކުރެވޭނީ، ތަރައްޤީއަކީ ކޮންމެ ފަރުދެއްގެ ޒާތީ ދިރިއުޅުމުގެ އެއްބައި ކަމުގައި ޤަބޫލުކޮށް، އެގޮތަށް ދިރިއުޅުން ބައްޓަންކޮށްގެން ކަމުގައިވެސް އެމަނިކުފާނު ވިދާޅުވިއެވެ.\nރައީސުލްޖުމްހޫރިއްޔާގެ ޚިޠާބު ނިންމަވައިލެއްވީ، ރާއްޖޭގެ މިނިވަންކަމުގެ ބާނީ، ނިޝާން ޣާޒީގެ ޢިއްޒަތްތެރި ވެރިޔާ، ސުމުއްވުލް އަމީރު އަލް މަރްޙޫމް އިބްރާހީމް ނާޞިރު ރަންނަބަނޑޭރި ކިލެގެފާނުގެ ޒިކުރާ އައުކުރައްވާ، ޤައުމުގެ އިޤްތިޞާދީ އަދި ސިޔާސީ މިނިވަންކަން ރައްކާތެރިކޮށް ދެމެހެއްޓުމަށްޓަކައި ސަރުކާރާއި ރައްޔިތުން އެކުގައި އެއް ޢަޒުމެއްގައި މަސައްކަތްކޮށް، ނަތީޖާ ޙާޞިލުކުރުމަށް ގޮވާލައްވަމުންނެވެ.\nއެއްގަމާއި ކަނޑުމަތީގައި ހިނގާ ނުރައްކާތެރި ހާދިސާތައް މަދުކުރުމާއި ގުޅޭގޮތުން ކަމާބެހޭ ބޭފުޅުންނާއި ބައްދަލުކުރައްވައި ރައީސުލްޖުމްހޫރިއްޔާގެ ނައިބު މަޝްވަރާކުރައްވައިފި\n12 އޮގަސްޓް 2020, ޚަބަރު\nރައީސުލްޖުމްހޫރިއްޔާ ނޭޝަނަލް އިންޓެގްރިޓީ ކޮމިޝަނުގެ މެންބަރުކަމަށް ކުރިމަތިލެއްވި ބޭފުޅުންގެ ނަންތައް ރައްޔިތުންގެ މަޖިލީހަށް ހުށަހަޅުއްވައިފި\n11 އޮގަސްޓް 2020, ޚަބަރު\nދައުލަތުގެ ޚަރަދަށް ޒިންމާވުމުގެ ޤާނޫނުގެ ދަށުން، މެދުރާސްތާގެ ފިސްކަލް ސްޓްރެޓެޖީ އަންގައިދޭ ބަޔާނާއި، ދައުލަތުގެ ދަރަނީގެ ސްޓްރެޓެޖީ އަންގައިދޭ ބަޔާނާ ގުޅޭގޮތުން ވަޒީރުންގެ މަޖިލީހުގައި މިއަދު މަޝްވަރާ ކުރައްވައިފި\nނޭޝަނަލް އިންޓެގްރިޓީ ކޮމިޝަނުގެ މެންބަރުކަމަށް ކުރިމަތިލުމުގެ ފުރުޞަތު ހުޅުވައިލައްވައިފި\n10 އޮގަސްޓް 2020, ޚަބަރު


Eynaa final ah dhiyaee hurihaa matchakun molhuvegen: Mirey kihineivaanebaa?\nއޭނާ ފައިނަލަށް ދިޔައީ ހުރިހާ މެޗަކުން މޮޅުވެގެން: މިރޭ ކިހިނެތްވާނެބާ؟\nޝަލަބީ އިބްރާހިމް މޯލްޑިވިއަން އައިޑޮލްގެ ފައިނަލްގައި ޕާފޯމްކުރަނީ. --އަވަސް ފޮޓޯ: މުހައްމަދު އަޒާން\nމޯލްޑިވިއަން އައިޑޮލްގެ އެންމެ ބޮޑު ފެވަރިޓަކީ ކާކުތޯ ސުވާލުކޮށްފި ނަމަ އެންމެ ފަސޭހަ ޖަވާބަކަށް އޮތީ މ. މުލަކަށް އުފަން، 19 އަހަރުގެ ޝަލަބީ އިބްރާހިމް އެވެ. ޝޯގެ ފުރަތަމަ އޮޑިޝަނުން ފެނިލި ހިސާބުން ފެށިގެން އޭނާ ވެފައި ވަނީ ޝޯގެ ފެވަރިޓަކަށެވެ. ނުވަތަ އޮސްކާ ގެންދާނެ ފިލްމަކީ މިއީއޭ ބުނާ އުސޫލުން އެންމެން ވެސް ތިބީ، މޯލްޑިވިއަން އައިޑޮލްގެ ގަދަ ތިނެއްގައި ވާދަކުރާނެ އެއް ލަވަކިޔުންތެރިޔަކަށް ޝަލަބީގެ ނަން ލިޔެ، ޔަގީނުގެ ތައްގަނޑު ޖަހައިގެންނެވެ.\nޝަލަބީގެ ސަޕޯޓަރުން ބުނަނީ މިހެންނެވެ. "މޯލްޑިވިއަން އައިޑޮލް ޔަގީން" އެވެ. މިހެން ގޮވައި މާލެ ތެރޭގައި ކާރުބުރާއި ޕިކަޕް ބުރު ނުޖަހަންވީ ސަބަބެއް ވެސް ނެތެވެ.\nޝަލަބީ އަކީ މޯލްޑިވިއަން އައިޑޮލްގެ މި އާދަޔާހިލާފު ދަތުރެއްގައި ކުރިމަތިލާން ޖެހުނު ގޮންޖެހުންތަކަށް ބަލާއިރު، އެލިމިނޭޝަން ރައުންޑްގައި މިހާތަނަށް ބޮޓަން ތްރީ އަށް ނުވެއްޓި ހުރި ހަމައެކަނި ލަވަކިޔުންތެރިޔާ އެވެ. ނުވަތަ ފުލަށް ވެއްޓެން ޖެހޭ ފެންވަރުގެ ލަވަކިޔުންތެރިއެއް ނޫން ކަމަށް މުޅި ގައުމު ވެސް ހެކިވާ ހަމައެކަނި ލަވަކިޔުންތެރިޔާ އެވެ.\nއެހެން ގޮތަކަށް ބުނަނީ ނަމަ ޝަލަބީ އިބްރާހިމް މޯލްޑިވިއަން އައިޑޮލްގެ ފައިނަލަށް ދަތުރުކޮށްފައި ވަނީ ކުޅުނު ހުރިހާ މެޗަކުން ވެސް މޮޅުވެގެން "ބްރެޒިލެއްގެ ގޮތުގަ" އެވެ. އެލިމިނޭޝަން ރައުންޑްގައި އޭނާ އަކީ އަބަދުވެސް އެންމެ ފުރަތަމަ އަށް ނުވަތަ ދެ ވަނަ އަށް ނުރައްކަލުން ސަލާމަތްވެ ސަލާމަތުގެ ގޮނޑި ކަށަވަރުވާ ލަވަކިޔުންތެރިޔާ އެވެ.\nޝަލަބީގެ އަޑަކީ ޝަރާބެއް!\nމި ޝޯގެ އެންމެ ހިތްގައިމު އަޑަކީ ކޮބައިތޯ މީހަކު ސުވާލުކޮށްފި ނަމަ އޭގެ ޖަވާބެއްގެ ގޮތުގައި ވެސް ގިނަ ބަޔަކު ހޮވަން އޮތީ ޝަލަބީގެ ނަމެވެ. ނުވަތަ އޭނާގެ އަޑެވެ.\nބައެއް މީހުން ބުނާ ގޮތުން ނަމަ އޭނާގެ އަޑު، ރާއްޖޭގެ އެންމެ މަޝްހޫރު ލަވަކިޔުންތެރިޔާ، އަލީ ރަމީޒުގެ އަޑުގެ ހިތްގައިމު ކަމަށް ވުރެ ވެސް ފަށުވި އެވެ. މިހެން ބުނީމަ އަލީ ރަމީޒުގެ ސުޕަ ފޭނުން ދިމާކޮށްލަފާނެ އެވެ. އެކަމަކު ދެ ވަނަ އަލީ ރަމީޒެއް މި ރާއްޖޭގައި އުފެދެނީ ކަމުގައި ވަނީ ނަމަ އޭގެ ތެރެއިން އެއް ނަމަކީ ޔަގީނަށް ވެސް ޝަލަބީގެ ނަމެވެ.\nއެހެން ނަމަވެސް އޭނާގެ ވިސްނުން ހުރީ "މޯލްޑިވިއަން އައިޑޮލްގެ ޝަލަބީ" އަށް ވާށެވެ.\n""މޯލްޑިވިއަން އައިޑޮލްގެ އަލީ ރަމީޒަށް ކީއްވެ ވާންވީ؟ މޯލްޑިވިއަން އައިޑޮލްގެ ޝަލަބީ އަށް ވާން އަޅުގަނޑު މި މަސައްކަތްކުރަނީ،" ކުރިން އަވަސް އަށް ދިން އިންޓަވިއުއެއްގައި ޝަލަބީ ބުންޏެވެ.\nއަލީ ރަމީޒުގެ ތޮށިގަނޑު ފަޅާލާފައި ނުކުމެ މޯލްޑިވިއަން އައިޑޮލްގެ ސްޓޭޖުގައި ޝަލަބީގެ ހަގީގީ ފެންވަރު ފަހުން ދައްކާލިކަން ވެސް ފާހަގަކޮށްލަން ޖެހެ އެވެ.\nލަވަކިޔުމުގެ އިތުރުން ޝަލަބީ އަކީ ނިކަން ރީއްޗަށް ގުރުއާން ވެސް ކިޔަވާ ޒުވާނެކެވެ. ފަހަރެއްގައި އޭނާގެ ބައްޕަގެ ހުނަރުވެރިކަމުގެ ޖީނެއް ލިބިފައި ވަނީ ކަމަށް ވެސް ވެދާނެ އެވެ.\nރާއްޖޭގައި ބާއްވާ އެންމެ ބޮޑު މިއުޒިކް ޕްލެޓްފޯމް ފަތަހަކުރުމަކާ ފިޔަވަޅަކަށް ގާތަށް ޝަލަބީ ޖެހިލާފައިވާއިރު ގުރުއާން ކިޔެވުމުގެ ގައުމީ މުބާރާތްތައް ވެސް އޭނާ ފަތަހަކޮށްފައިވާކަން ފާހަގަކޮށްލެވެ އެވެ. އޭނާ ގުރުއާންކިޔަވާ އަޑު އިވިގެން އިހަކަށް ދުވަހު ވެސް އެތައް ބަޔަކު ސޯޝަލް މީޑިއާ އަށް ހޭނެތިގެން ވެއްޓުނެވެ.\nޝަލަބީ އިބްރާހިމް. --ފޮޓޯ: އަވަސް\nވަރަށް އާދައިގެ ހިތެއް، މިޒާޖެއް!\nޝަލަބީގެ ލައިފްސްޓޯރީ ފުދޭވަރަަކަށް ކޮމްޕްލިކޭޓެޑް އެވެ. އޭނާ އަކީ އަރަބިއްޔާ ސްކޫލްގެ ޕްރިފެކްޓެއްގެ ބެޖުގައި އެންމެ ފުރަތަމަ ގުރުއާން ކިޔެވުމުގެ މުބާރާތްތަކުގައި ވާދަކޮށް ވަނަތައް ހާސިލުކުރަމުން ދިޔަ ދަރިވަރެކެވެ. ނަމަވެސް ފަހުން އެ ވާހަކަ އާއި އެ ހުދު ޔުނީފޯމް ގެއްލުނީ އެވެ.\nފަހުން އޭނާ ބޭނުންވީ ލަވަކިޔާށެވެ.\n"ގްރޭޑް ނައިންއާ ހަމަ އަށް ވަރަށް ރަނގަޅު. އެކަމަކު ޓެންއާ ހަމައިން ކެނޑެން ޖެހުނީ. އެ ފީލްއެއް ނާދޭ. އަބަދުވެސް ކޮންމެވެސް އެއްޗެއް ހިތުދަސްކޮށްގެން ކަހަލަ ގޮތަކަށް އެގްޒާމްއަށް ދާން މި ޖެހެނީ. އޭތި އަންޑަސްޓޭންޑް ވާން ޖެހޭ ވަރަކަށް އަންޑަސްޓޭންޑެއް ނުވޭ. އެ އިންޓްރެސްޓެއް ވެސް ނީނދޭ،" ޝައުގުވެރިކަން ގެއްލިގެން ދިޔަ ގޮތް ކިޔައިދެމުން ޝަލަބީ ބުނެފައިވެ އެވެ.\nއެކަމަކު ޝަލަބީގެ ވާހަކައިގައި ކޮންމެ ކަހަލަ ޓްވިސްޓެއް އޮތް ނަމަވެސް އޭނާގެ ހިތް ވަރަށް ވެސް ބޮޑެވެ.\n"އަޅުގަނޑު ބަލާނަން އަޅުގަނޑުހެން މިހައި ހިސާބަށް އައި ކޮންމެ މީހަކަށް ވެސް އެހީވެދެވޭތޯ. ހެޔޮހިތުން ބަލާނަން. އެކީގައި އުޅޭ ރައްޓެހިން އަދި ވަކިން ހާއްސަކޮށް ޑިސްއެބިލިޓީސް ހުންނަ ކުދިންނަށް ކޮންމެވެސް ކަހަލަ އެހީއެއް ވެވޭތޯ ބަލާނަން. އެއީ ކުޑައިރުއްސުރެން މިހައި ހިސާބަށް އައިއިރު ވެސް ވަރަށް ގިނަ އެއްޗެހިތަކެއް ފެނުނު. ކިޔަވަން ބޭނުންވެފައި، އެކަމަކު ނުކުޅެދުންތެރިކަން ހުންނާތީ އެ ކުދިންނަށް ބޭނުންވާ ފަރުވާ ނުލިބިގެން ކިޔެވުމުގެ ފުރުސަތު ނުލިބިފައި ތިބި ކުދިން ވެސް،" ޝަލަބީ ބުނެފައިވެ އެވެ.


Kuru Vaahaka: Maahaulee\n5 ޖެނުއަރީ 20196ކޮމެންޓް\nފޯނު ނަގައި ގަޑިއަށް ބަލައިލީމެވެ. މިނެޓު ކަށި ނުވަތަށް އެނބުރޭނެ ނަމައޭ ހިތަށް އެރިއެވެ. އަވަސްއަވަހަށް ފެރީން ފުންމައިލައިގެން ސައިކަލާ ދިމާއަށް މިސްރާބު ޖެހީމެވެ. ކުއްލިއަކަށް ގައިގައި މީހަކު ލައިގަތެވެ. އަވަހަށް ބަލައިލީމެވެ. ކަޅުފުސް ވިލާގަނޑަކުން ހަނދު ދައްކައިލި ކަހަލައެވެ. އެއީ ސާދާ ދޮން މޫނެއްގެ ވެރިއެކެވެ. އަހަންނަށް ނަޒަރު ހިންގައިލެވުނީ މަތިން ތިރިއަށެވެ. ބުރުގާގައި ޖަހައިލައިފާ ގޮށުން ޒުވާނާގެ ހައިސިއްޔަތު ހާމަކޮށްދިނެވެ. އިސްކޮޅާ ހަމައަށް ސޮހިފައިވާ ގަޔަށްދޫ ކަޅު ހެދުމުން ޤަބޫލުކުރުންތައް ސާފުވިއެވެ.\n"ކިހައި ދެރަކަމެއް؟ ކަލޭމެން ތަންކޮޅެއް ބަލައިގެން އުޅެން ވެއްޖެއްނު. އިސްތަށިގަނޑުން ކަނދުރާ ނިވާކޮށް، އެއް ކަންފަތުގަ މުދި އެލުވީމަ ކަލޭމެންނަށް ހީވާނެ ދުނިޔެއަކީ ރަން ޖަވާހިރޭ" ރުންކުރު ރާގެއްގައި ފިރިހެނަކު އަހަންނާ ދިމާއަށް ހަޅޭއްލައިގަތެވެ. "އަދިވެސް ހުރީނު. އަހަރެން އެހައި އަގުބޮޑުކޮށް ޓޭންކަށްލާން ގަނެގެން ގެނައި ދެ މަސް ތިޔަ ވައްޓައިލީ މޫދަކަށްނު"\n"ސޮރީ. އަހަރެން ގަސްތަކު ނޫން" ބިންމައްޗަށް ވެއްޓިފައި އޮތް ކޮތަޅު ނަގައި އެ ޒުވާނާއަށް ދިއްކޮށްލަމުން ވައިއަޑުން ބުލެނީމެވެ. އެ ޒުވާނާއާ ހަތަރު ކަޅި ހަމަކޮށްލައިގެން ހުރެއެވެ. "ބާކީ މިއޮތީ އެންމެ މަހެއް؟ އަނެއް ދެމަސް އެ ދިޔައީ މޫދަށް. އެސޮރުމެންގެ ވެށްޓަށް. ބަދަލުގައި ކިހައިވަރެއް ދޭންވީ؟"\n"އެ ވީ އެންމެ ރަނގަޅަށް" އެ ޒުވާނާގެ ޖަވާބު އިވިފައި އަހަންނަށް ހައިރާންކަން ލިބުނެވެ.\n"ކީއްވެ؟" މަޑުމަޑުން އަހަރެން އަހައިލީމެވެ.\n"މާހައުލީ ނުކުޅެދުންތެރި ކަމަށްވުރެ މާއްދީ އަޅުވެތިކަން މާ ނުރައްކާވާނެ" ޒުވާނާގެ ތުންފަތުގެ ހަރަކާތުން އޭނާގެ ޖުމުލަ އަހަރެން ކިޔައިލީމެވެ.\n"މާނައަކީ؟" އެ ޖުމުލަ ދެފަހަރު ކިޔައިލުމުން ވެސް މާނައެއް ދޭހަ ނުވުމުން ސުވާލުކޮށްލީމެވެ.\n"މައީޝާ! ބަލަ އަދިވެސް ހުރީތަ؟" އަނެއްކާ ވެސް އެއްކަލަ މީހާ ހަރުކަށިކަމާއެކު ގޮވާލިއެވެ. ހުޅުލޭ ފެރީ ގިމަތައިގެ ހަލަބޮލިކަމާއި ދުއްވާ އެއްޗެހީގެ އަޑުގެ ސަބަބުން އެމީހާގެ އަޑު އިވުނީ ފަނޑުކޮންނެވެ.\n"ވަރަށް ލޯބި ނަމެއް. ދަނީ. އަދި ފެންނައްޗެ އިނގޭ" އެމީހާ އަހަންނާ ދިމާއަށް އަންނަތަން ފެނުމުން އަހަރެން ސައިކަލާ ދިމާއަށް ހިނގައިގަތީމެވެ.\nމީހުން އެ ދައްކަނީ ހާދަ ފާޑެއްގެ ވާހަކައެކޭ އަހަރެންގެ ހިތަށް އެރިއެވެ. ފުރަތަމަ ނަޒަރުން ލޯބިވުމަކީ އަހަރެން ޤަބޫލުކުރާ ފަލްސަފާއެއް ނޫނެވެ. އެހެންކަމަށްވާނަމަ މިއަދު މައީޝާދެކެ ވެސް އަހަންނަށް ލޯބި ވެވުނީއެވެ. ލޯމަރައިލުމުން އެ އޮމާން މޫނުގެ ތަސްވީރު އަހަންނަށް ސިފަ އެވަނީ އެހެންވީމަ ހެއްޔެވެ؟ އެކަނިވާ ކޮންމެ ފަހަރަކު އެ ހަނދާން އެކުރެވެނީ އެބުނާ ނަޒަރުން އަހަންނަށް ބެލުނީމަ ހެއްޔެވެ؟ އަހަރެންގެ ދުލު ކުރިން މައީޝާ މި ކިޔެނީ އެ ނަމުގެ މާނާގައިވާ ގޮތަށް "ދިރިއުޅުމަށް ބަރަކާތަކަށް" އެ ނަން ވާތީ ހެއްޔެވެ؟ އަހަރެންގެ ފޭސްބުކު އައިޑީގެ ނަމާއި މައީޝާގެ ފަހު ދެ އަކުރާ ގުޅުވާލެވުނީ އެ ޖަޒުބާތުގެ ވާދީގައި ފީނޭތީ ހެއްޔެވެ؟\nއަހަރެންގެ ޖަވާބަކީ ނޫނެކެވެ. އެހެން އެވީ އެ ރުންކުރު މީހާގެ ސަބަބުންނެވެ. އޭނާ އަހަންނާ ދިމާއަށް ބޭނުންކުރި ބަސްތަކުގެ ސަބަބުންނެވެ. އެންމެ ކުރިއްސުރެ މިއަދާ ހަމައަށް ވެސް އަހަންނަކީ ކަންކަމާ ކެރިގެން ކުރިމަތިލާ މީހަކީމެވެ. މީހަކު ދެރަ ބަހެއް ބުނެފި ނަމަ ދޫނުކުރާ މީހަކީމެވެ. ގޮތް ނޭނގޭ އެ މީހާ މިއަދު ފާޑުކީ އަހަރެންގެ ބޭރު ފުށަށެވެ. މީހާގެ ބޭރު ފުށާއި އެތެރެ ފުށުގެ ތަފާތު އެމީހާއަށް ނުވިސްނެނީ ހެއްޔެވެ؟ ބައެއްފަހަރު އެހެން މީހުން ފައްކާކުރާ ތޮށިގަނޑު ތިމާއަށް ހެޔޮވަރު ކުރަން ޖެހޭކަން އެމީހާއަށް ނުވިސްނެނީ ހެއްޔެވެ؟\n"ކީކޭ ނީޒް؟" ކަންފަތުގައި ފޯނު ޖައްސައިލީމެވެ. "ދެންމެ މިއައީ އޮފީހުން، ކުޑަކޮށް ތާޒާވެލައިގެން ހުޅަނގުފަރާތަށް ގުދުވެލުން އޮތީ. އޯކޭ ދޯ ނިންމާލައިފަ ދިޔަޔަސް"\nއެކޮޅުން ވާހަކަދެއްކީ ނީޒާއެވެ. ނީޒާގެ ލޯބިވެރިޔާއަކީ އަހަރެންނެވެ. އޭނާއަކީ ވަރަށް ތަފާތު މީހެކެވެ. އަހަންނަށްވުރެ އުމުރުން ފަސް އަހަރު ދޮށްޓެވެ. އަހަރެން އުޅެން ޖެހޭނީ އޭނާގެ ތާވަލަށެވެ. ޖަހަން ޖެހޭނީ އޭނާ ބުނާ ބެރެކެވެ. ނަށަން ޖެހޭނީ އޭނާގެ ފުނައަށެވެ. މިވެސް ފާޑެއްގެ މަޖުބޫރެކެވެ. ދެ ކޮޅު ނުހެދޭ ކަހަލަ ރޯނަކުން ބަނދެލެވުމުން ކުޅެން ޖެހޭ ޑުރާމާއެކެވެ.\nއަހަރެންގެ އުމުރުން އެންމެ ފަސް އަހަރުގައި ހިނގައިދިޔަ ކާރު އެކްސިޑެންޓެއްގައި މަންމައާއި ބައްޕަ ނިޔާވި ފަހުން އަހަރެން ގެންގުޅުނީ ނީޒާގެ މަންމައާއި ބައްޕައެވެ. ޔަތީމު ހާލުގައި ފަގީރުކަން ނުފެންނަ މާހައުލެއްގައެވެ. މަދުކަމެއް، މަދު އެއްޗެއް، މަދު ގޮތެއް ނެތް ތަނަވަސް މާހައުލެއްގައެވެ. ނަމަވެސް، އަބަދުވެސް އަހަންނަކީ އަހަރެންކަން ހަނދާންކުރަމެވެ. އަހަރެންމީ އަހަރެންކަން ދަންނަމެވެ. މީހުންނަށް ބަދުބަސް ބުނުމާއި ނުރުހުންވާ ކަންކަމުން ދުރުވަމެވެ. މިއަދު އަހަރެންގެ ހިތް ތޮރުފުނީ އެހެންވީމައެވެ. މައީޝާގެ ހާދިސާއަށް މި ވިސްނެނީ އެހެންވީމައެވެ.\n"ނީޒް. އަހަރެން ކުރިން ހުރި އާދައިގެ ގޮތަށް ބަދަލުވެލަންތަ؟" ނީޒާއަށް ގުޅައިފައި އިނގިރޭސިބަހުން އަހަރެން ބުނެލީމެވެ.\n"ކިހިނެއްވީ؟" ނީޒާ ވެސް ވާހަކަދެއްކީ އާންމުކޮށް ވާހަކަދައްކާ ރާގަށެވެ.\n"މީހުން އެހައި ހިތްހަމައެއް ނުޖެހޭ މިގޮތަށް... އަހަރެން ވެސް"\n"ޒާންއަށް މުހިންމީ މީހުންތަ؟ ނޫނީ އަހަރެންތަ؟" ނީޒާ ހިތްހަމަ ނުޖެހުނުކަން އަންގައިލީ އޭނާގެ އަވަސް ޖުމުލަ ތަކުންނެވެ. "އަހަރެން ޒާން ގާތު ބުނިންދޯ ޒާން މި ގޮތަށް މި ބަދަލުކުރަނީ އަހަންނަށް މަޖުބޫރުވެގެންނޭ. ޒާންގެ ރީތިކަމާއި ޒާންގެ ލޮލުގެ ކުލައާއި، ޒާންގެ ހަމުގެ ކުލައާއި، ޒާންގެ ތިޔަ ސްމާޓްކަމާއި، ޒާންގެ ހަށިގަނޑުގެ ބައްޓަމާހުރެ އަހަރެންގެ މިލްކުވެރިކަން ގެއްލިދާނެތީ"\n"އަހަރެން މީ ނީޒް" އަހަންނަށް ޖުމުލަ ފުރިހަމަ ނުކުރުވެނީސް ނީޒާ ފެށިއެވެ.\n"ޒާން އާދައިގެ ގޮތަކަށް މިއަދު ތިހެން ތިބުނަނީ އަދި ކަމަކާ ވާކަހަލަ ކަމެއް ލައްވާ ނުލާތީ އިނގޭ"\n"އޯކޭ. ގެސްޓު ހައުސް ބަލައިލައިފަ މިއަދުގެ ހުރިހާ ފައިސާތަކެއް ޖަމާކޮށްލާނަން. ފަހުން ހުޅުވި ގެސްޓު ހައުސްގަ އުޅޭ ސޮރު ގުޅައިތީ މިދަނީ އެ ތަނަން" އަހަރެން ބޭނުންވީ މައުޟޫޢު ބަދަލުކޮށްލާށެވެ.\nގަޑިން ނުވަގަޑި ބައިވަނީއެވެ. އިރާކޮޅު ވެހުނު ވާރޭގެ ސަބަބުން ހިސާބަކަށް ފިނިކަން ޖައްވުގައި އަތްގަދަކުރި ނަމަވެސް ދުއްވާ އެއްޗެހީގެ ހޫނުން މާހައުލަށްވަނީ ހޫނުކަން ވެރިވެފައެވެ. ގެސްޓު ހައުސްގެ އޮފީސްބައިގައި އަހަރެން އިނީ ދުވަހުގެ ހިސާބުކިތާބު ނިންމާށެވެ. އަހަންނަށް އެހީވުމުގައި ކަބީރު ވެސް އަވަދި ނެތި އުޅެމުން ދިޔައެވެ.\nމީހެއްގެ ގިސްލުމުގެ އަޑު އިވުމުން އަހަންނަށް ބަލައިލެވުނީ ކަބީރުގެ މޫނަށެވެ. ކަބީރު ލުއި ގޮތަކަށް ހިނިތުންވެލިއެވެ.\n"ކާކު ރޮނީ؟" އެންމެ ފަހުން އަހަރެން ކަބީރާ ސުވާލުކުރީމެވެ.\n"ބޭބޭ އެ ވައްތަރު މީހާ ވަރަށް ގޯސް ހުންނަނީ" ކޮށި ދިވެހިބަހުން ކަބީރު ޖަވާބުދިނެވެ. "އަބަދުއަބަދު އެ ކުއްޖާ ރޯން ހުންނަނީ"\n"ކަބީރު ނުބަލަންތަ ކީއްވެތޯ؟ އަހަރެން ބުނެފަ އޮންނާނީ މި ގެސްޓު ހައުސްގަ އެއްވެސް ގޯސްކަމެއް ކުރުމަށް ފުރުޞަތުދީގެން ނުވާނޭ. ކައިވެނިން ބޭރު، ހިލޭ ދެމީހަކަށް ކޮޓަރި ދޫކޮށްގެން ނުވާނޭ. އާއިލީ ގޮތުން ގުޅުން ހުންނަ މީހުންނަށް ނޫނީ އާއިލީ ކޮޓަރިތައް ދޫނުކުރާށޭ" ރުންކުރު ރާގެއްގައި އަހަރެން ބުނެލީމެވެ. "އަދި އެކަންކަން އެ މަގަށް ކުރާނެ ގޮތްތައް އަހަރެން ކިޔައިދިނީމެއްނު"\nކަބީރު އިސްޖަހައިލިއެވެ. މަޑުމަޑުން ބޯ ޖަހައިލިއެވެ.\n"މަޑުކުރޭ އަހަރެން އަންނަންދެން" އަހަރެން ބޭނުންވީ އިވެމުންދިޔަ ގިސްލުމުގެ އަޑަށް ފަރުވާއެއް ދޭށެވެ.\nއަޑުއަންނަ ކޮޓަރިއާ ދިމާއަށް ދިޔައީމެވެ. އެއީ 201 ވަނަ ކޮޓަރިއެވެ. މަޑުމަޑުން ތަޅުގައި ހިފައިލީމެވެ. އަމިއްލަ ނަފުސަށް ސިއްރުވާހާ މިންވަރަށް ތަޅު އަނބުރައިލީމެވެ. ފަސޭހަ ކަމާއެކު ދޮރު ހުޅުވައިލެވުނެވެ. އެނދުގެ އެއްކަނުގައި ބެޑުޝީޓު ގައިގައި އޮޅައިލައިގެން އިން ކުއްޖަކު އިނެވެ. ދެ ކަކޫ ގަޔާ ފިއްތައިލައިގެން ކަކުލުގައި ބޯ އަޅައިލައިގެން އިން އަންހެން ކުއްޖާ ސިހިފައި ބަލައިލިއެވެ. އޭނާއަށް އަހަރެން ފެނުނެވެ. އޭނާގެ ދެ ލޮލުން ހޯސްލައިފައި ކަރުނަތައް ފައިބަމުން ދިޔައެވެ. މޫނުމަތިވަނީ ޖަންބުކުލައަށް ބަދަލުވެފައެވެ. ނިތްމަތީގައިވާ އިސްތަށިތައް ބުރުގާއިން ބޭރުގައި ތަރުތީބެއް ނެތި މޫނުމަތީ ތަތްވެފައި ހުއްޓެވެ. އަހަންނަށް ބަލައިލެވުނީ އެ ޒުވާނާގެ މޫނަށެވެ. ކޮންމެވެސް އެހެން ތަނަކުން ފެނުނު ކުއްޖެއް ކަމަށް ހިތް ބުނާތީއެވެ. ހަނދާނުގެ ޞަފުޙާތައް ފަހަތަށް އުކެމުން ގޮސް އެ މޫނާ ހަމައަށް ހުއްޓުނެވެ.\n"މައީޝާ" ބޭއިޚްތިޔާރުގައި އަހަންނަށް ބުނެވުނެވެ.\nމައީޝާގެ ގިސްލުން އިތުރުވިއެވެ. އޭނާގެ މޫނު ބެޑުޝީޓުން ނިވައިކޮށްލިއެވެ. އަހަރެން މަޑުމަޑުން އެތެރެއަށް ވަދެ އެނދުގައި އިށީނީމެވެ. މައީޝާއަށް ފުރަގަސްދީގެންނެވެ. މުށިގަނޑުމަތީ އޮތް ކަޅު ކުލައިގެ ހަރުވާޅު ނަގައި ދިއްކޮށްލީމެވެ. ފަސް އެނބުރި ބަލައިލުމެއް ނެތިއެވެ.\n"މައީޝާ އަހަރެން ބޭނުން ވާހަކަދައްކަން. އެނގޭ މިއީ އެންމެ ރަނގަޅު ވަގުތެއް ނޫންކަން ވެސް. ހިތްވަރުކޮށްފަ ވެގެން މިއުޅޭ ގޮތް އަހަންނަށް ކިޔައިދޭންވީނު" އަހަރެން މައީޝާއާ ފުރަގަސްދީގެން އިނދެ ވާހަކަދެއްކީމެވެ. "މައީޝާ ހީކޮށްފާނެ އަހަރެން މައީޝާއަށް ފާރަލަނީއޭ. އަހަރެންގެ ދެފައި މި ކޮޓަރި ގެނުވީ އަހަރެންގެ އިޚްތިޔާރަކު ނޫން. އަހަންނަށް ކުލަ ޖެއްސޭނީ ތަޤުދީރުގައި ކުރެހި މަންޒަރެއްގައި"\nއެއާއެކު ހަމަހިމޭންކަން ވެރިވެގެންދިޔައެވެ. މައިޝާގެ އަޑު އެކުގައި ކެނޑުނެވެ. އަހަރެން ވެސް އޭނާއަށް ވާހަކަދެއްކުމަށް ފުރުޞަތު ދީގެން އެ އަޑުގެ އިންތިޒާރުގައި އިނީމެވެ. މައީޝާގެ ފުން ނޭވާތައް ހިނދި ކޮޓަރީގެ ތެރޭގައި ފަންކާއިން ވައި ކަފާ އަޑު އަތް ގަދަކޮށްލިއެވެ.\n"އަހަންނަކަށް ނޭނގެތީ ކާކު ކަ..." މައީޝާ އަޑުބެދުނެވެ.\n"އަހަންނަކީ ޒާން" މައީޝާގެ ސުވާލު ނުނިމެނީސް ވާހަކަ ފެށީމެވެ. "މީ ވަރަށް އާދައިގެ މީހެއް. މީހާ ހުންނަ ސިފައަކުން މީހާ އަކީ ކާކުކަމެއް ނޭނގޭނެ. މައީޝާއަށް ތިޔަ ފެންނަނީ އެހެން މީހެއްގެ ތޮށިގަނޑަށް ވަދެގެން ހުންނަ އަހަރެން އެކަނި"\n"އަހަންނަށް... އިތުބާރު..." މައީޝާގެ އަޑު ބެދުނު ކަހަލައެވެ.\n"އަހަންނަށް ވެސް އެނގޭ އިއްޔެ މެންދުރު ފެނުނު މީހަކަށް އިތުބާރު ކުރުމަކީ ވަރަށް އުނދަގޫ ކަމަކަށް ވާނެކަން" އަހަރެން ފުން ނޭވާއެއް ދޫކޮށްލީމެވެ. "މީހުން ބުނޭ އެމީހާއަށް އެހީތެރިވާން ހުރި މީހާ ވަގުތު ޖެހުމުން ކޮންމެ ވެސް ހައިސިއްޔަތެއްގެ ތޮފި އަޅައިގެން އެމީހަކާ ބައްދަލުކުރާނޭ. އަހަރެން ޤަބޫލު ވެސް ކުރާ ޙަޤީޤަތެއްމީ. އެހެންވީމަ އަހަރެންގެ ދެފައި މިއަދު މިތަނަށް މި ހާޟީރުކުރުވީ. ތިޔައީ އަހަރެންގެ އެހީއަށް ބޭނުންވެފައިވާ މީހެއް ކަމަށް ޤަބޫލު މި ކުރަނީ. އެއްވެސް މަޖުބޫރެއް ނެތް. މައީޝާ ބޭނުން ނޫންކަމެއް އަހަރެން ނުކުރާނަން"\nމައީޝާގެ ގިސްލަމުން ގިސްލަމުން، ހުއްޓަމުން ހުއްޓަމުން ހަޔާތުގެ ޞަފުހާތައް އަހަރެން ކުރިމަތީގައި ފަތުރައިލަދިނެވެ. މަޖުބޫރުގެ ކޮށްޓެއްގައި ތާށިވެފައި އިން ކޮކާލެއް ފަދަ އެ މައުސޫމު މައީޝާގެ މޫނަށް އަހަންނަށް ބަލައިލެވުނެވެ. އެ ފުން ދެ ލޮލުން އެދެމުން ދިޔައީ ހިމާޔަތުގެ އައްސޭރިއަކަށެވެ. އެ މައުސޫމު މޫނުން އާދޭސްކުރަމުން ދިޔައީ އެހީތެރިކަމަށެވެ.\nކުއްލިއަކަށް ދޮރުގެ ތަޅުގައި މީހަކު ހިފައިލިއެވެ. މައީޝާ ބަލައިލީ އަހަރެންގެ މޫނަށެވެ. އަހަންނަށް ތެދުވެވުނެވެ. މަޑުމަޑުން ދޮރު ހުޅުވައިލިއެވެ. އެއީ އެއްކަލަ ރުންކުރު މީހާއެވެ. އެމީހާ އެއް ފަހަރު އަހަރެންގެ މޫނަށް އަނެއް ފަހަރު މައީޝާގެ މޫނަށް ބަލައިލިއެވެ.\n"ކަލޭ ދޯ! ކަލޭ ކީކޭ ހިތަށް އަރައިގެންތަ ތިޔަ އުޅެނީ؟ މައީޝާގެ ފަހަތުން އަޅައިގަނެގެން ނެއްޓެން ނޭނގިގެން ތިޔަ އުޅެނީ ކީއްވެގެންތަ؟ އެ ދުވަހު މަގޭ މަސްކޮޅު މޫދަށް އުކައިލައިފަ، އަނެއްކާ މިރޭ ވެސް ކޮންމެވެސް ޙައްޤަކަށް އަރައިގަންނަންދޯ" އެމީހާގެ ޝަހާދަތް އިނގިލި އަހަރެންގެ މޫނާ ދިމާކޮށްލިއެވެ. "ބުނަން ކަލޭ ނުފުއްޕައްޗެ. އަދި ކަލޭ މައީޝާއާ ވައި ވެސް ނޭޅެއްޗެ. މާދަމާރޭގެ ފަހުން މައީޝާ އެއީ މީހެއްގެ އަނތްބަކަށް ވާނެ މީހެއް"\n"މަސްކޮޅޭ ޙައްޤޭ ކިޔައިގެން ވާހަކަދައްކަންވީ ކަލޭތަ ނޫނީ މައީޝާތަ؟ ނޫނީ އަހަރެންތަ؟" އަހަރެން ބޭނުންވީ އަހަންނަށް ކަންކަން އެނގޭކަން އަންގައިލާށެވެ. "މައީޝާއަށް ހެޔޮއެދޭ ބޮޑުބޭބެ، އަލްފާޟިލް އާދަންމަނިކު އިބްރާހިމްގެ ރަސްމީ ފައިވާނުން މައީޝާއަށް ކަލޭ ތިޔަ ހޯދައިދެނީ ކިހައިވަރެއްގެ އުފަލެއް. ކިހައިވަރެއްގެ ހިތްހަމަ ޖެހުމެއް. ނިކަމެތި ޔަތީމު އަންހެން ކުއްޖަކަށް ދެވޭނެ އެންމެ ބޮޑު ދެރަ ކަލޭގެ، އެއް ލޭ ހިނގާ އެ މައުސޫމު މައީޝާއަށް ތިޔަ ދެނީ އޭނާގެ ކޮން ކުށެއް އޮވެގެން؟"\n"އޭނ ކަލޭ ހާދަ ލޯތްބެއް މައީޝާ ދެކެ ތިޔަވަނީ" އާދަންމަނިކު މަލާމާތުގެ ރާގު އަޅުވައިލިއެވެ. "މަށަކަށް އަދި ނޭނގޭ ކަލޭ ތިޔަ ޞާލިޙް މީހާ މައީޝާ ދެކެ ތިޔަވާ ލޯތްބެއް"\nއަހަންނަށް ބަލައިލެވުނީ މައީޝާގެ މޫނަށެވެ. އެ ދެ ލޮލުން އަހަންނަށް ފެނުނީ ޖަޒުބާތީ ބާރެކެވެ. ދަމައިގެންދާ ކަހަލަ އިހުސާސެކެވެ. އެ ބެލުމުގެ ބާރުން އަހަރެންގެ ހިތް ދަމައިގަތް ކަހަލައެވެ.\n"ބުނެބަލަ ކީއްވެތަ ހިމޭންވީ؟ ކީއްވެތަ އެއްޗެކޭ ނުބުނެވުނީ؟ މި އަހަނީ ކަލޭ މައީޝާދެކެ ލޯބިވަނީހޭ؟" އާދަންމަނިކު އަހަންނާ ދިމާއަށް ބަލައިލިއެވެ.\n"އާނ އާނ. އަހަރެން މައީޝާދެކެ އިންތިހާއަށް ލޯބިވަން. އޭނާގެ ހާލާމެދު ހަމްދަރުދީވަން. އަހަރެންގެ އުފާތަކަށްވުރެ ބޮޑަށް އޭނާގެ އުފާތަކަށް އިޙްތިރާމު ކުރަން. އަހަރެންގެ ރައްކާތެރިކަމަށްވުރެ ބޮޑަށް އޭނާގެ ރައްކާތެރިކަމަށް އިސްކަންދޭން ބޭނުން"\n"އާޗާ. ކަލޭއަށް ކޮން ރައްކާތެރިކަމެއް؟ ކޮން ލޯތްބެއް؟ ވަޔަށްދާ ކާޅު ފަތެކޭ ކަލޭގެ ނެތް ތަފާތެއް" އާދަންމަނިކު އަހަންނާ ދިމާކުރަން ފެށިއެވެ. އަޑުގެ ނެތްތަނަށް ހަޅޭއްލަވަން ފެށިއެވެ. އަހަރެންގެ ގަމީހުގެ ގިރުވާނުގައި ހިފައި ބާރުކޮށްލިއެވެ.\nކޮޓަރީގެ އަޑު ގަދަވާތީ ކަބީރާއި ދެތިން މީހަކު އައިސް ކޮޓަރީގެ ދޮރު ހުޅުވައިލިއެވެ. އެއާއެކު އާދަންމަނިކު ދުރުކުރުވިއެވެ.\n"ކަލޭ ކޮންވައްތަރު ހުންނަނީ. ބޮސްއަށް ރެސްޕެކްޓްކުރަން ޖެހެނީނު" ކަބީރު ރުޅިވެރި ކަމާއެކު އާދަންމަނިކާ ދިމާއަށް ބުނެލިއެވެ.\n"ކަލޭ ކިހިނެއް ބޮސްއަކަށް؟" އެއާއެކު އާދަންމަނިކު އަހަންނާ ދިމާއަށް ތަފާތު ނަޒަރަކުން ބަލައިލިއެވެ. "ކަލޭގެ ބޮސްއަކީ ނަފުސު ވަޔަށް ކެހޭ މީހެއްތަ؟"\nކަބީރު އާދަންމަނިކު މޫނުމަތީގައި ޖެހިއެވެ. މަޑުމަޑުން މައީޝާގެ މޫނަށް ބަލައިލިއެވެ.\n"އަހަރެން ލޯ ފެންނަނީ. ކަލޭ ލާރި ހޯދަނީ. އެމީހާ ވަންނަނީ" ކޮށަމުން ކޮށަމުން ކަހަލަ ގޮތަކަށް ކަބީރު ބުނެލިއެވެ. "ކަލޭ ބުނާ އެއްޗެއްގެ މާނަ މަށަށް އެނގެނީ"\n"ކަލޭ ވެސް އަހަންނަށް ފާރަލަނީތަ؟" އާދަންމަނިކު ރުޅި ގަދިވިއެވެ.\n"އާނ. އެބުނީ ތެދެއް. އަލްފާޟިލް އާދަންމަނިކު އިބްރާހިމަކީ އަހަރެންގެ އުންމީދުތައް ވެއްޔާ މޮޑެލި މީހާ. މީހެއް ނޫން ޖަނާވަރެއް" މައީޝާ ރުޅިވެރިކަމާއެކު އެނދުން ތެދުވިއެވެ. "އަންހެނަކަށް އޭނާގެ އަލަތު ފިރިމީހާއަށް ދޭން ލިބޭނެ އެންމެބޮޑު އުފަލީ އެންމެ ބޮޑު ހަދިޔާއަކީ ކޮބައިކަން ކަލޭއަށް ނުވިސްނެނީތަ؟ ކަލޭއަށް ނޭނގޭތަ އަހަރެން ނުގަބޫލުގަ ކޮންމެ ދުވަހަކު، ހަމަ ކޮންމެ ދުވަހަކު އެ ނުލަފައި ދައްޖާލު ގެނެސް މި ކޮޓަރިއަށް ދޫކޮށްލައިފަ ދިޔައީމަ އަހަރެންގެ ގައިގައި ހަންކޮޅު ނޮޅައި ކާނެކަން؟ ކަލޭއަށް ނުވިސްނެނީތަ އެ ތޫނު ވަކިތަކުން އަހަރެންގެ ޖިސްމު ނޮޅައި ކައިގެން ވެސް ނުފުރޭކަން؟ އެއްފަހަރު ނުފުރިގެން އަނެއް ފަހަރު ކަށިކޮޅާއި މަސްކޮޅުގަ ދޫ އުނގުލާކަމެއް؟ ދުވާލަކު އެތައް ފަހަރަކު އަހަރެން ނޮޅައި ކާކަމެއް؟"\nއާދަންމަނިކު އަނގަ ބަންދުވިއެވެ. ބުނާނެ އެއްޗެއް ނުވިސްނި ހަނު ހުއްޓެވެ.\n"ކަލޭއަށް އެނގޭނެ އެއީ އަހަރެންނަށް އުފަލެއްދޭން، ދިރިއުޅުމެއް ހޯދައިދޭން އުޅޭ މީހެއް ނޫންކަން. އެއީ އިންނާނަމޭ ކިޔައިގެން ދައްކާ ދަޅައެއްކަން. ދުވަހު ކުއްޔަށް އަހަރެން ނުވިއްކާ ސަލާންޖަހަން މަގުމައްޗަށް ނެރުނުނަމަ މިއަދު މި ވޭންތަކުގައި ފީނަކަށް އަހަންނަކަށް ނުޖެހުނީސް. ކަލޭއަށް އިހުސާސް ކުރެވޭތަ އަހަންނަށް ނަފުސާނީ ގޮތުންނާއި ޖިސްމާނީ ގޮތުން މި ލިބޭ އަނިޔާ؟ ބުނެބަލަ ކީއްވެތަ އަނގައިން ނުބުނީ؟" މައީޝާ އަތުގެ އިނގިލިތަކާ ކުޅެމުން ގިސްލަމުން ގިސްލަމުން ފުރިހަމަ ކުރިއެވެ. "މިއަދު އަހަރެންގެ އެއްވެސް އެއްޗެއް ނެތް. މަންމައާއި ބައްޕައެއް ނެތް. އާއިލާއެއް ރަހުމަތްތެރިއެއް ނެތް. އަޅައިލާނެ ޔާރެއް އިޔާރެއް ނެތް. ކުޑަމިނުން އަލަތު ފިރިމީހާއަށް ދޭނެ ހަދިޔާއެއްހާ ހިސާބު ވެސް ނެތް"\nމައީޝާ ގިސްލަމުން ގިސްލަމުން ތިރިވިއެވެ.\n"ދެން ވެސް މައީޝާގެ ކިބައިން މަޢާފަށް އެދި ކުރެވުނު ފާފަތަކަށް ތައުބާވެ މައީޝާއަށް ގެއްލުނު އުފާތައް ހޯދައިދޭން މަސައްކަތްކުރޭ" އަހަރެން އާދަންމަނިކަށް ވިސްނައިދެވޭތޯ ބެލީމެވެ. "ކުށްކުރެވޭނީ އިންސާނުންނަށް. ގޯސްހެދޭނީ ވެސް އިންސާނުންނަށް. ބުއްދިވެރިންނަކީ، އޯގާތެރިންނަކީ އެ ކުށް ޤަބޫލުކުރާ މީހުން"\n"އަހަންނަށް ހިޔެއް ނުވޭ މައީޝާ މަޢާފު" އާދަންމަނިކު އިސްޖަހައިލިއެވެ. ދެ ލޯ ފެންކަޅިވިއެވެ. "އަހަންނަށް ނުވިސްނުނީ. އަތްމަތި ދަތިވެގެން އިތުރު ގޮތެއް ނެތިގެން ފައިސާގެ ދަޅަތަކަށް ހެއްލެވުނީ. ލާރި ހޯދާނެ މަގަކަށް މައީޝާ އިޚްތިޔާރުކުރެވުނީ. އިންސާނީ ކަރާމާތުގެ އަގުވަޒަން ނުކުރެވުނީ، އެކަމަކު މިއަދު އަހަންނަށް ވިސްނިއްޖެ. އަހަރެންގެ ސަބަބުން އެކަހަލަ ކަމެއް ދެން ނުވާނެ. ކިތަންމެ ދަތި ހާލެއްގައި ވެސް އިންސާނީ ކަރާމަތަށް އަހަރެން އިޚްތިރާމު ކުރާނަން"\nމައީޝާ އަހަންނާ ދިމާއަށް ބަލައިލިއެވެ. މަޑުމަޑުން ދެ ތުންފަތަށް ބާރުކޮށްލިއެވެ. ހަދަންވީ ގޮތެއް ނޭނގޭ ހާލު ފުން ނޭވާއެއް ދޫކޮށްލިއެވެ.\n"މައީޝާއަކަށް މި ސޮރު ފަދަ ރަނގަޅު ހެޔޮލަފާ ޞާލިޙް މީހަކު ލިބޭނެ ހެން ހިޔެއްނުވޭ. މުހިއްމީ މީހާ ހުންނަ ގޮތެއް ނޫން" އާދަންމަނިކު އަހަރެންގެ އަތް ގެނެސް މައީޝާގެ އަތުތެރެއަށް ލައިދިނެވެ.\n"ބޮޑުބޭބެ އަބަދުވެސް ހަނދާން ބަހައްޓާތި މި ލިބުނު ފިލާވަޅު" އަހަރެން އާދަންމަނިކާ ދިމާއަށް ބަލައިލީމެވެ.\nއާދަންމަނިކު ވެސް އަހަންނަށް ބަލައިލިއެވެ. އެވަގުތު އޭނާގެ ލޮލުން ހިލެމުން ދިޔަ ކަރުނަތައް ކޯތާފަތުގެ މައްޗަށް ސޮހިގެން ދިޔައެވެ.\n"ބޮޑުބޭބެ ހަނދާންކުރާތި! މާހައުލީ ނުކުޅެދުންތެރި ކަމަށްވުރެ" މައީޝާ ފެށިއެވެ. "މާއްދީ އަޅުވެތިކަމުގެ ވޭން ބޮޑުވާނެ" މައީޝާގެ ޖުމުލަ އަހަރެން ފުރިހަމަ ކުރީމެވެ. އަހަރެން ވެސް މާއްދީ އަޅުވެތިކަމުން މިންޖުވުމުގެ ޢަޒުމުގައެވެ. ހިނިތުންވެލައިގެން ހުރެއެވެ.\nމާޝާﷲ. ފަތޫ ވަރަށް މޮޅު.. ވާހަކަ ވަރަށް ރީތި.\nމިވަަހަކަެިގައި ހާދަބަޔަކު އެބަ އުޅެޔޭ.\nސަޅި... ވ ށައުގުވެރި\nރޮވިއްޖެ.... އަސްލުވެސް މީހަކު ހުންނަ ގޮތުން އެމީހާގެ ހާލެއް ނޭގޭނެ\nސަޅި... ވ ސަޅި ވާހަކައެއް


BREAKING | Dhidhdhoo Aa Feeali Gai7Gadi Irah Curfew Hingaa, Restaurant Thah Bandhu Koffi - Vaguthu\nކޮވިޑް-19 އިން ރައްކާތެރިވުމުގެ ފިޔަވަޅެއްގެ ގޮތުން ހއ. ދިއްދޫ އާއި ފ. ފީއަލީގައި ހަތް ގަޑިއިރަށް ކާފިއު ހިންގާ، ރެސްޓޯރެންޓްތައް ބަންދު ކުރަން ހެލްތް ޕްރޮޓެކްޝަން އޭޖެންސީ (އެޗްޕީއޭ) އިން އަންގައިފިއެވެ.\nދިއްދޫއާއި ފީއަލީގައި އަޅާފައިވާ ފިޔަވަޅުތައް ވަރުގަދަ ކޮށްފައިވަނީ މި ދެރަށުގައި ކޮވިޑް-19 ހަލުވި ކަމާއި އެކީ ފެތުރެމުން އަންނާތީއެވެ.\nއެގޮތުން މިރޭ އެޗްޕީއޭއިން ނެރެފައިވާ އެންގުމުގައި ބުނެފައިވަނީ މާދަމާއިން ފެށިގެން ހަފްތާއެއްގެ މުއްދަތަކަށް މި ދެރަށުގައި ރޭގަނޑު 21:00 އިން ފެށިގެން ފަތިހު 4:00 އަށް ކާފިއު ހިންގަން ނިންމާފައިވާ ކަމަށެވެ.\nދިއްދޫގައި7ގަޑިއިރަށް ކާފިއު ހިންގުމަށް އެޗްޕީއޭއިން އަންގާފައިވާއިރު، މީގެ ކުރިން ދިއްދޫ ކައުންސިލުން ވަނީ އެރަށުގައި 10 ގަޑިއިރާ 30 މިނެޓަށް ކާފިއު ހިންގާފައެވެ.\nކާފިއު ހިންގާ ވަގުތު މި ވަގުތުތަކުގައި އެއްގަމު އުޅަންދު ފަހަރު ދުއްވުމާއި، މަގުމައްޗާއި އާންމު ތަންތަނަށް މީހުން ނުކުތުން މަނާވާނެއެވެ.\nމީގެ އިތުރުން، ޕާޓީތަކާއި، ޙަފްލާތަކާއި، ރަސްމިއްޔާތުތައް ބޭއްވުން ހުއްޓައިލުމަށް އަންގާފައިވާއިރު، ދެރަށުގައި ވެސް އެއް ގެއިން އަނެއް ގެއަށް ދިއުން ވެސް ވަނީ މަނާ ކޮށްފައެވެ.\nއެޗްޕީއޭގެ މިއެންގުމަށް އިސްތިސްނާ ވާނީ ސިފައިންނާއި ފުލުހުންގެ އިތުރުން ސިއްހީ ހިދުމަތް ދޭ އިދާރާތކުގެ މުވައްޒަފުންނާއި އެ މުވައްޒަފުން ދުއްވާ އުޅަނދުފަހަރުމ، އެމްބިއުލާންސް، ދެރަށުގެ ޓާސްކުފޯހުގެ ފާސް ލިބިފައިވާ ފަރާތްތަކުގެ އިތުރުން ފަތިސް ނަމާދަށް މިސްކިތަށް ދާ ފަރާތްތަކާއި ކުއްލި ހާލަތުގައި ސިއްހީ ހިދުމަތް ހޯދާ ފަރާތްތަކެވެ.\nމެއި 15, 2021 23:19\nސަޅި، ތިޔަ ފިލީ ކޮވިޑް މުޅި ރަށުން..7ގަޑީރު ތެރޭ..\nމެއި 16, 2021 08:31\nކޮބާއަސްލު މިހާރު ހަގީގަތް ފެނި އަގިއްޖެބާ އަދިވެސް ޖަގީގަތް ނުބަލާ ވާހަކަ ނުފަތުރާ


ޢާންމު ޚިދުމަތްތަކާބެހޭ ބައިގެ މެންޑޭޓް - Male' City Council\nމާލެސިޓީއާއި، ވިލިމާލޭގެ މުނިސިޕަލް ޚިދުމަތްތައް ރައްޔިތުންނަށް ފޯރުކޮށް ދިނުމަށްޓަކައި ކުރަންޖެހޭ ހުރިހާކަމެއް ރާވާ ހިންގުން.\nޕާރކްތަކާއި، އިޖްތިމާޢީ މައިދާންތަކާއި، ހުސްބިންތަކާއި، މާރުކޭޓްތަކާއި، ރަށުތެރޭގެ ސާފުތާހިރުކަން ދެމެހެއްޓުމުގެ ހަރުދަނާ ނިޒާމެއް ޤާއިމްކޮށް، ދުވަހުން ދުވަހަށް މޮނިޓަރކޮށް ބަލަމުންގެންދިއުމާއި އަޅަންޖެހޭ ފިޔަވަޅުތައް އެޅުން.\nދުއްވާތަކެއްޗަށާއި، ހިނގާމީހުނަށް ރައްކާތެރި ގޮތުގައި މަގުތައް ބެލެހެއްޓުމާއި، މަގުތަކަށް ދަތިވާގޮތަށް ހުންނަ ގަސްކޮށުން.\nމަގުތަކުން ފެންހިންދުމަށް ޤާއިމްކޮށްފައިވާ ނިޒާމްތަކާއި، ވަޅުގަނޑުތަކާއި، ކާނުތައްސާފުކޮށް މަރާމާތުކޮށް ބެލެހެއްޓުން.\nމާރުކޭޓް ތަކަކީ ޢާންމުން ބޭނުން ކުރުމަށް އެކަށީގެންވާ، އަދި ކާބޯތަކެތި ވިއްކުމަށް ކަމުދާ ތަންތަނުގެ ގޮތުގައި ސާފުތާހިރުކޮށް ބެލެހެއްޓުމުގެ މިންގަނޑުތަކެއް ކަނޑައަޅައި، އެމިންގަނޑު ތަކަށް ޢަމަލު ކުރުން.\nމަގުތަކާއި، އިޖްތިމާޢީ މައިދާންތަކާއި، ޕާރކްތަކުގައި ގަސްއިންދާ އާލާކޮށް ބެލެހެއްޓުމާއި، މިފަދަ މައިދާންތަކުގައި ޑިއުޓީ ކުރުން.\nމަގުދިއްލުމަށް ޤާއިމްކުރެވޭ ނިޒާމްތައް ބެލެހެއްޓުމާއި، ހުސްބިންތަކާއި، ޕާރކްތަކާއި، އިޖްތިމާޢީ މައިދާންތަކުގައި ބައްތިޖަހާ އަލިކޮށް، އަދި މަރާމާތުކޮށް ބެލެހެއްޓުން.\nޓްރެފިކް ނިޝާންތައް ހަރުކުރުމާ، މަގުތަކުގައި ޓްރެފިކަށް ބޭނުންވާ ކުރެހުންތައް ކުރަހާ، ޕާރކިން ޒޯންތައްހަދާ ބެލެހެއްޓުން.\nމަގުކޮނުމާއި، މަގުންގާނެގުމާއި، މޫދަށް ފެންދޫކުރުމަށް މަގުތަކުގައި ހޮޅިވަލުލުމާއި، މިނޫނަސް އެކިބޭނުންތަކަށް މަގުތަކުގައި މަސައްކަތް ކުރުމާއި، މަގުބަންދު ކުރުމުގެ ހުއްދަ ދިނުމުގެ އެންމެހާ ކަނަކަން ހިންގައި ބެލެހެއްޓުން.\nފައްތިޔާ ދޫކުރުމާ، ފަޅުހުއްދަ ދޫކުރުމާއި، ރައްކާތެރި ކަމާއެކު ފަޅުބޭނުން ކުރެވޭނެ ގޮތުގެމަތިން ފަޅުތެރެ ސާފުކޮށް ބެލެހެއްޓުމަށް ކުރަންޖެހޭ މަސައްކަތްތައް ކުރުން.\nޕެސްޓް ކޮންޓްރޯލް ކުރުމަށްޓަކައި ކުރަންޖެހޭ މަސައްކަތްތައް ދެމެހެއްޓެނިވި ގޮތުގައި ކުރަމުންގެންދިއުމާއި، ޢާންމުޞިއްޙަތާގުޅޭ ގޮތުން ބަލަންޖެހޭ ކަންތައްތައް ކަމާބެހޭ ފަރާތްތަކާއި ގުޅިގެން ބަލަމުން ގެންދިއުން.\nޢިމާރާތްކުރާ ތަންތަނުގެ ސޭފްޓީ ޗެކްކުރުމާއި، އިޞްލާޙް ކުރުމުގެ ގޮތުން އަޅަންޖެހޭ ފިޔަވަޅުތައް އެޅުން.\nސަރުކާރުން އިންތިޒާމްކުރާ އިވެންޓްތަކާއި ގުޅިގެން ކުރަންޖެހޭ ޚާއްޞަ މަސައްކަތްތައް ސަރުކާރުން ކަނޑައަޅުއްވާ ގޮތެއްގެ މަތިން ކުރަމުން ގެންދިއުމާއި، އަދި ޤައުމީ އެކި މުނާސަބަތު ތަކަށް މަގުތަކުގައި ދިދަޖަހައި ޒީނަތްތެރި ކުރުން.\nޔުޓިލިޓީ ޚިދުމަތްދޭ ކުންފުނިތަކުން މަގުތަކުގައިކުރާ މަސައްކަތް މޮނިޓަރ ކުރަމުން ގެންދިއުމާއި، އަޅަންޖެހޭ ފިޔަވަޅުތައް އެޅުން.\nޤަވާޢިދާއި ޚިލާފަށް މަގުތަކުގައި ބަހައްޓާ ތަކެތި ހަމަޖެހިފައި އޮންނަ އުޞޫލުން ނަގަމުން ގެންދިމާއި، އަދި މަގުތަކުގައި ޤަވާޢިދާއި ޚިލާފަށް ބަހައްޓާ އުޅަނދުތައް ފުލުހުން ޓޯ ކުރުމުގައި އެހީތެރިވުން.\nމަގުފާރުތަކާއި، ތޮށިގަނޑުތަކާއި، އިޖްތިމާޢީ ތަންތަނުގައި ކުރަހާކުރެހުންތަކާއި، ޤަވާޢިދާޚިލާފަށް ހަރުކުރާ އިޝްތިހާރުތައް ނައްޓާ ސާފުތާހިރު ގޮތުގައި ބެލެހެއްޓުން.\nއެކިފަރާތްތަކުން ހުށަހަޅާ ޢާންމު އުދަނގޫ ތަކާގުޅޭ މައްސަލަތަކަށް ރިޢާޔަތްކޮށް، އިޖްތިމާޢީ ދުޅަހެޔޮކަން ރައްޔިތުންނަށް ކަށަވަރު ކޮށް ދިނުމަށް މަސައްކަތް ކުރުމާއި، ޙައްލުނުކުރެވޭ މައްސަލަތައް ދައުލަތުގެ ކަމާގުޅޭ މުއައްސަސާތަކުގެ ސަމާލުކަމަށް ގެނައުން.\nމާލެސިޓީއާއި، ވިލިމާލޭގެ ސޯޝަލް ހައުސިންގ ފްލެޓްތަކުގެ މެއިންޓަނަންސްއާއި ގުޅޭ އެންމެހާ ކަންތައްތައް ވިލަރެސްކޮށް ހިންގާ ބެލެހެއްޓުން.\nސެކްޝަންތަކަށް މަސައްކަތް ބެހިފައިވާ ގޮތާއި، ވެރިން ޢައްޔަން ކުރެވުނު ގޮތުގެ ތަފްޞީލް\n1- ފްލެޓް މެއިންޓަނަންސް އޮފީސް\nމާލެސިޓީއާއި، ވިލިމާލޭގެ ސޯޝަލް ހައުސިންގެ ފްލެޓްތަކުގެ މެއިންޓަނަންސްއާއި ގުޅޭ އެންމެހާ ކަންތައްތައް ވިލަރެސްކޮށް “ފްލެޓް މެއިންޓަނަންސް އޮފީސް” ހިންގެވުން.\nފްލެޓް ތަކުގެ ޢާންމު ޙާލަތު ބަލަމުން ގެންދިއުމާއި، ހަލާކުވާ ތަންތަން މަރާމާތު ކުރުން.\nފްލެޓް ތަކުގެ ފަޔަރ ސިސްޓަމްތައް އޭގެ އެންމެ ފުރިހަމަ ގޮތުގައި ބެލެހެއްޓުން.\nފުލުހުންނާއި ގުޅިގެން ފްލެޓް ތަކުގެ ސެކުއިރިޓީ ނިޒާމް ބެލެހެއްޓުން.\nފްލެޓް ތަކުގެ ލިފްޓަތައް އޭގެ އެންމެ ފުރިހަމަ ގޮތުގައި ލިފްޓް ތަކުގެ މެއިންޓަނަންސް ބެލެހެއްޓުން.\nފްލެޓް ޢިމާރާތްތަކާއި މަގުފާރުތަކުގެ މަރާމާތާގުޅޭ ހުރިހާ މަސައްކަތެއް ކުރުމާއި، ކުލަލައި ރީތިކޮށް ބެލެހެއްޓުން.\nފްލެޓް ތަކުގެ ޢާންމު ސާފުތާހިރުކަމާބެހޭ ކަންކަން ބެލެހެއްޓުން.\n2- ރޯޑް މެނޭޖްމަންޓް ސެކްޝަން\nމަގުކޮނުމާއި، މަގުން ގާނެގުމާއި، މޫދަށް ފެންދޫކުރުމަށް މަގުތަކުގައި ހޮޅިވަލުލުމާއި ގުޅޭ ހުރިހާ ކަމެއް ހަމަޖެހިފައިވާ އުޞޫލުން ހިންގާ ބެލެހެއްޓުން.\nއެކިބޭނުންތަކަށް މަގުތަކުގައި ކުރާ މަސައްކަތާ ގުޅޭގޮތުން ބޯޑު ދޫކުރުމާއި، މަގުބަންދު ކުރުމުގެ ހުއްދަ ދިނުމާއި، މިފަދަ ޚިދުމަތްތަކަށް އަގުނެގުމުގެ އެންމެހާ ކަންތައްތައް ޤަވާޢިދުން ހިންގައި ބެލެހެއްޓުން.\nޔުޓިލިޓީ ޚިދުމަތްދޭ ކުންފުނިތަކުން މަގުތަކުގައި ކުރާ މަސައްކަތްތައް މޮނިޓަރ ކުރަމުން ގެންދިއުމާއި، އަޅަންޖެހޭ ފިޔަވަޅުތައް އެޅުން.\n“ފަސޭހަމަގު” އެޕްލިކޭޝަނާއިގުޅޭ އެންމެހާ ކަންތައްތައް ބަލަމުން ގެންދިއުމާއި، ދުއްވާތަކެއްޗަށާއި، ހިނގާމީހުނަށް ރައްކާތެރި ގޮތުގައި މަގުތައް ބެލެހެއްޓުމަށް ކުރަންޖެހޭ މަސައްކަތްތައް ވިލަރެސް ކުރުން.\nޤަވާޢިދާއި ޚިލާފަށް މަގުތަކާއި، ޕޭމަންޓްމަތީ ހުންނަ ތަކެތި ހަމަޖެހިފައި އޮންނަ އުޞޫލުން ނަގަމުން ގެންދިއުން.\n3- ކޯރޕަރޭޓް ސެކްޝަން\nޑިޕާޓްމަންޓުގެ އެޑްމިނިސްޓްރޭޝަން ދާއިރާގެ ހުރިހާ މަސައްކަތެއް ހިންގާ ބެލެހެއްޓުން.\nމުވައްޒަފުންނާބެހޭ އެންމެހާ ކަންތައްތައް ހަމަޖެހިފައިވާ ޤަވާޢިދުތަކާއި އުޞޫލްތަކާއި އެއްގޮތަށް ބެލެހެއްޓުން.\nބިދޭސީ މުވައްޒަފުންގެ މެޑިކަލް ކަންތައް ތަކާއި، ވަރކްޕާމިޓާއި ވިސާގެ ކަންތައް ޤަވާޢިދުން ބެލެހެއްޓުން.\nބިދޭސީ މުވައްޒަފުންގެ އެކޮމަޑޭޝަނާއި ކެއުމުގެ ކަންތައް ހިނގަމުންދާގޮތް ބަލަމުން ގެންދިއުމާއި، ކަނޑައެޅިފައިވާ މިންގަނޑުތަކަށް ފެއްތުމަށް ކުރަންޖެހޭ ހުރިހާ ކަމެއް ހިންގާ ބެލެހެއްޓުން.\nޢިލްމާއި ހުނަރުގެ ގޮތުން މުވައްޒަފުންނަށް ލިބިދޭންޖެހޭ ތަމްރީންތައް ދިނުމުގެ ކަންތައް ހިންގުން.\nމުވައްޒަފުންގެ މުސާރައާއި އެހެނިހެން ޢިނާޔަތްތައް ލިބިދިނުމަށް ކުރަންޖެހޭ މަސައްކަތްތައް ހިންގާ ބެލެހެއްޓުން.\nޑިޕާރޓްމަންޓުގެ ކައުންޓަރުތަކުން ޚިދުމަތް ދިނުމާގުޅޭ މަސައްކަތްތައް ބެލެހެއްޓުން.\nލިބޭފައިސާއާއި، ފައިސާއާގުޅޭ ލިޔެކިއުންތަކާއި ރިޕޯރޓްތައް ފުރިހަމަކޮށް ޤަވާޢިދުން ބެލެހެއްޓުން.\nޕެޓީކޭޝް ބެލެހެއްޓުމާއި، ފައިސާ ދޫކުރުމާއި، ރިއެންބަސް ކުރުމާއި، ގުޅޭ މަސައްކަތްތައް ހަމަޖެހިފައިވާ އުޞޫލުން ހިންގާ ބެލެހެއްޓުން.\n4- ޕްރޮކިއުމަންޓް އެންޑް މެއިންޓަނަންސް ސެކްޝަން\nޕްރޮކިއުމަންޓް ދާއިރާގެ ހުރިހާ މަސައްކަތެއް ޤަވާޢިދުން ހިންގާ ބެލެހެއްޓުން.\nޑިޕާރޓްމަންޓަށް ބޭނުންވާ މުދަލާއި ޚިދުމަތްތައް ހޯދުމުގައި މިނިސްޓްރީގެ ޕްރޮކިއުމަންޓާއި ގުޅިގެން ކުރަންޖެހޭ ހުރިހާ މަސައްކަތެއް ކުރުން.\nއިޢުލާން ކޮށްގެން ހޯދަންޖެހޭ މުދަލާއި ޚިދުމަތްތަކާ ގުޅޭ ޓެންޑަރ ޑޮކިއުމަންޓްސް ތައްޔާރު ކުރުން.\nޑިޕާރޓްމަނޓުގެ ސްޓޮކް ބެލެހެއްޓުމާއި، ހަރުމުދަލާއި، އިންވެންޓްރީއާއި ގުޅޭ ހުރިހާ ކަމެއް ޤަވާޢިދުން ބެލެހެއްޓެވުން.\nވަރކް ޝޮފާއި ވަޑާންގޭގެ މަސައްކަތްތައް ވިލަރެސްކޮށް ހިންގުމާއި، މެއިންޓަނަންސް ދާއިރާގެ ހުރިހާ ކަމެއް ބެލެހެއްޓުން.\nޑިޕާރޓްމަންޓުގެ ބެލުމުގެ ދަށުގައިހުރި ޢިމާރާތްތަކާއި، ޕާރކްތަކާއި، މައިޒާންތަކާއި، އެހެނިހެން ވަޞީލަތްތައް އޭގެ އެންމެ ފުރިހަމަ ގޮތުގައި ބެލެހެއްޓުމަށް ކުރަންޖެހޭ މަރާމާތުގެ މަސައްކަތްތައް ހިންގުން.\nވެހިކަލްތަކަށް ބޭނުންވާ ތެލާއި، ސްޕެއަރޕާރޓްސްއާއި، އެހެނިހެން ތަކެތި ހޯދުމާއި، މަރާމާތުގެގޮތުން ކުރަންޖެހޭ ހުރިހާ ކަމެއް ހިންގާ ބެލެހެއްޓުން.\n5- އޮޕަރޭޝަންސް ސެކްޝަން\nސަރުކާރުން އިންތިޒާމްކުރާ އިވެންޓްތަކާއި ގުޅިގެން ކުރަންޖެހޭ ޚާއްޞަ މަސައްކަތްތައް ސަރުކާރުން ކަނޑައަޅުއްވާ ގޮތެއްގެ މަތިން ކުރަމުން ގެންދިއުމާއި، ޤައުމީ އެކި މުނާސަބަތު ތަކަށް މަގުތަކުގައި ދިދަޖަހައި ޒީނަތްތެރި ކުރުން.\nރަސްރަނި ބަގީޗާއާއި، މިފަދަ އެހެނިހެން ޕާރކްތަކާއި މައިދާންތައް އޭގެއެންމެ ފުރިހަމަ ގޮތުގައި ބެލެހެއްޓުމަށް ކުރަންޖެހޭ ހުރިހާކަމެއް ކުރަމުން ގެންދިއުމާއި މިފަދަ މައިދާން ތަކުގައި ޑިއުޓީ ކުރުން.\nޓްރެފިކް ނިޝާންތައް ހަރުކުރުމާ، މަގުތަކުގައި ޓްރެފިކާގުޅޭ ކުރެހުންތައް ކުރަހާ، ޕާރކިން ޒޯންތައްހަދާ ބެލެހެއްޓުން.\nމަގުތަކުގައި ޤަވާޢިދާއި ޚިލާފަށް ބަހައްޓާފައި ހުންނަ ތަކެއްޗާއި، އުޅަނދުތައް ފުލުހުން ޓޯ ކުރުމުގައި އެހީތެރިވުން.\nމަގުތަކާއި، މައިދާންތަކާއި، ޕާރކްތަކުގައި ގަސްއިންދާ އާލާކޮށް ބެލެހެއްޓުމާއި، މަގުތަކަށް ދަތިވާގޮތަށް ހުންނަ ގަސްކޮށުން.\nމަގުތަކުގައި ޤަވާޢިދަށް ނުފެތޭ ގޮތަށް ހުންނަ އެކިބާވަތުގެ ތަކެއްޗާއި، ހޮޅިފަދަ ތަކެތި ނެގުމާއި، މަގުފާރުތަކާއި، ތޮށިގަނޑުތަކާއި، އިޖްތިމާޢީ ތަންތަނުގައި ކުރަހާކުރެހުންތަކާއި، ޤަވާޢިދާޚިލާފަށް ހަރުކުރާ އިޝްތިހާރުތައް ނެއްޓުން.\nމަގުބައްތިތައް ދިއްލައި ބެލެހެއްޓުމާއި، ހުސްބިންތަކާއި، ޕާރކްތަކާއި، އިޖްތިމާޢީ މައިދާންތަކުގައި ބައްތިޖަހާ އަލިކޮށް، އަދި މަރާމާތުކޮށް ބެލެހެއްޓުން.\n6- އެންވަޔަރްންމެންޓް އެންޑް ހާބަރ މެނޭޖްމަންޓް ސެކްޝަން\nމާރުކޭޓްތަކާއި، ގާޑިޔާތަކަކީ ކާބޯތަކެތި ވިއްކުމަށް ކަމުދާ ތަންތަނުގެ ގޮތުގައި ސާފުތާހިރުކޮށް ބެލެހެއްޓުމުގެ މިންގަނޑުތަކެއް ކަނޑައަޅައި، އެމިންގަނޑު ތަކަށް ޢަމަލު ކުރުން.\nވެމްކޯއާއި ޙަވާލު ކޮށްގެން ކުރިޔަށް ގެންދާ، މާލެސިޓީގެ ވޭސްޓްމަންޓް އެގްރީމެންޓްއާގުޅޭ ހުރިހާކަމެއް ބެލެހެއްޓުން.\nމާލެސިޓީގެ އިޖްތިމާޢީ މައިދާންތަކާއި، ހުސްބިންތަކާއި، ރަށުތެރޭގެ ޢާންމު ސާފުތާހިރުކަން ދުވަހުން ދުވަހަށް މޮނިޓަރކޮށް ބަލަމުން ގެންދިއުމާއި އަޅަންޖެހޭ ފިޔަވަޅުތައް އެޅުން.\nޕެސްޓް ކޮންޓްރޯލް ކުރުމަށްޓަކައި ކުރަންޖެހޭ މަސައްކަތްތައް ދެމެހެއްޓެނިވި ގޮތުގައި ކުރަމުން ގެންދިއުމާއި، ޢާންމުޞިއްޙަތާގުޅޭ ގޮތުން ބަލަންޖެހޭ ކަންތައްތައް ކަމާބެހޭ ފަރާތްތަކާއި ގުޅިގެން ބަލަމުން ގެންދިއުން.\nއެކިފަރާތްތަކުން ހުށަހަޅާ ޢާންމުއުދަނގޫތަކާގުޅޭ މައްސަލަތަކަށް ރިޢާޔަތްކޮށް، އިޖްތިމާޢީ ދުޅަހެޔޮކަން ރައްޔިތުންނަށް ކަށަވަރުކޮށް ދިނުމަށް މަސައްކަތް ކުރުމާއި، ޙައްލުނުކުރެވޭ މައްސަލަތައް ދައުލަތުގެ ކަމާގުޅޭ މުއައްސަސާތަކުގެ ސަމާލުކަމަށް ގެނައުން.\n7- ވިލިމާލެ ސެކްޝަން\nވިލިމާލޭގެ މުނިސިޕަލް ސަރވިސަސްއާއި ގުޅޭ އެންމެހާ ކަންތައްތައް ހަމަޖެހިފައިވާ، އުޞޫލްތަކާއި އެއްގޮތްވާ ގޮތުގެމަތިން ހިންގާ ބެލެހެއްޓުން.\nވިލިމާލެ ޔުނިޓުގެ ޚިދުމަތްތަކާގުޅޭ ހުރިހާ އިދާރީ މަސައްކަތެއް ދުވަހުންދުވަހަށް ނިންމުން.


Beijing ge hurihaa School thah bandhu kuran amuru koffi - vNews.mv\nހުރިހާ ސްކޫލްތައް ބަންދުކުރަން ބެއިޖިންގ އެޑިއުކޭޝަން ކޮމިޝަނުން އަމުރުކޮށްފި\nސައިފް އަޒްހަރު 16 June 2020, 22:22\nޗައިނާގެ ވެރިރަށް ބެއިންގްގެ ހުރިހާ ސްކޫލްތައް ބަންދުކުރަން ބެއިޖިންގ އެޑިއުކޭޝަން ކޮމިޝަނުން އަމުރު ކޮށްފިއެވެ.\nސްކޫލްތައް ބަންދުކުރަން ބެއިޖިންގެ އެޑިއުކޭޝަން ކޮމިޝަނުން މި އަމުރުކުރީ، ވެރިރަށުގައި ކޮވިޑް-19 ބަލި އަލުން ފެތުރޭން ފެށުމާ ގުޅިގެންނެވެ.\nބެއިޖިންގަކީ 21 މިލިއަން މީހުންގެ އާބާދީއެއް ދިރިއުޅޭ ރަށެކެވެ.\nބެއިޖިންގް އެޑިއުކޭޝަން ކޮމިޝަނުން ހުރިހާ ސްކޫލްތަކަށް އަންގާފައިވަނީ، ބުދަ ދުވަހުން ފެށިގެން އޮންލައިންކޮށް ކިޔަވައިދޭން ފެށުމަށެވެ.\nއަދި ޔުނިވަސިޓީތަކުގެ ކިޔެވުން ހުއްޓާލުމަށްވެސް އަންގާފައި ވެއެވެ.\nކޮވިޑް-19 ބަލި އެންމެފަހުން ފެތުރޭން ފަށާފައިވަނީ ބެޖިންގްގެ އެއްގަމުމަސް ވިއްކާ ޝިންފަޑީ މާރުކޭޓުންނެވެ. މިއީ، މުޅި ދުނިގައިވެސް ހުންނަ މިފަދަ މާރުކޭޓުތަކުގެ ތެރެއިން އެންމެބޮޑު އެއް މާރުކޭޓުކަމަށް ވެއެވެ.\nމި މާރުކޭޓު ހިމެނޭ ފެންގްޓައި ސަރަހައްދުތަކުގެ 11 ޑިސްޓްރިކްޓަކުން ޕޮޒިޓިވް ކޭސްތައް ފެނިފައިވާއިރު، އިތުރު ސަރަހައްދުތަކުން ވެސް ޕޮޒިޓިވް ކޭސްތައް ފެންނަމުންދާ ކަމަށް ޗައިނާގެ މީޑިއާއިން ބުނެއެވެ.\nއެކަމާހެދި ސްކޫލްތައް ބަންދުކޮށް، އިޖުތިމާއީ ގައިދުރުކަން ގާއިމްކޮށް، ޗެކްޕޮއިންޓް ޖަހައި، ފިޔަވަޅުތައްވަނީ ވަރުގަދަ ކޮށްފައެވެ.\nބެއިންޖިންގްގެ ކަމާބެހޭ ފަރާތްތަކުން މިހާރު ގެންދަނީ، މުޅި ސިޓީ އިންސްޕެކްޓްކޮށް ސެނިޓައިޒް ކުރުމަށް ތައްޔާރުވަމުންނެވެ.\nއިންސްޕެކްޓްކުރުމާއި ސެނިޓައިޒްކުރުން އަމާޒުކޮށްފައިވަނީ، ބެއިޖިންގް ސިޓީގައި ހިންގާ ހޯލްސޭލް މާރުކޭޓްތަކާއި، މޭވާއާއި ތަރުކާރީ ވިއްކާ މާރުކޭޓުތަކާއި، ކެފޭ ރެސްޓޯރަންޓްތަކާއި ކެންޓީނުތައް ކަމަށް ކަމާބެހޭ ފަރާތްތަކުން ބުނެއެވެ.\nހަމަ އެއާއެކު، އެތަންތަނުގައި މަސައްކަތްކުރާ އެންމެން ޓެސްޓް ހަދަންޖެހޭގޮތަށްވެސް ވަނީ ނިންމާފައެވެ.\nބެއިޖިންގްގެ ޝިންފަޑީ މާރުކޭޓާ ގުޅުންހުރި 27 ޕޮޒިޓިވް ކޭސް އިއްޔެވެސް ފެނިފައިވެއެވެ. އަދި ކޮންޓެކްޓް ޓްރެސިންގެ ތެރެއިން ފެނުނު ޕޮޒިޓިވް ކޭސްތަކާއެކު ޖުމްލަ އަދަދު މިހާރުވަނީ 106 އަށް އަރާފައެވެ.\nބެއިޖިންގް ފިޔަވައި، ޗައިނާގެ އެހެން ސިޓީތަކުންވެސް ޕޮޒިޓިވް ކޭސްތައް ފެންނަން ފެށުމާއެކު ކަރަންޓީނު ކުރުމާއި، ރައްކާތެރި ފިޔަވަޅުތައް ވަނީ އަޅަން ފަށާފައެވެ.\nއެގޮތުން، ޝަންހާއީއަށް ބޭރުން އަންނަ މީހުން 14 ދުވަހަށް ކަރަންޓީނަށް ދާންޖެހޭ ގޮތަށް އެ ސިޓީން ވަނީ ނިންމާފައެވެ.\nޝަންހާއީ ހެލްތު ކޮމިޝަންގެ ޑިރެކްޓަރ ވޫ ޖިންގްލެއި ވިދާޅުވީ، ބަލީގެ ރިސްކުއޮތް ހިސާބުތަކުން އަންނަ ހުރިހާ އެންމެން ކަރަންޓީނަށް ދާންޖެހޭނެ ކަމަށާއި، އެމީހުން ކަރަންޓީނުން ދޫކޮށްލާނީ ޓެސްޓް ހެދުމަށްފަހުގައި ކަމަށެވެ.


Qasim maraali Adhamge shareeai avas kurumahttakai PG inadhabu luikurumuge ehbbasvumakah - One Online\n12 ފެބްރުއަރީ 2020، ޕްރޮސެކިއުޓާ ޖެނެރަލް ހުސެއިން ޝަމީމް ނޫސްވެރިންނަށް މައުލޫމާތު ދެއްވަނީ --- ވަން ފޮޓޯ: މުހައްމަދު އައުޒަމް\nގާސިމް މަރާލި އަދުހަމުގެ ޝަރީއަތް އަވަސް ކުރުމަށްޓަކައި ޕީޖީން އަދަބު ލުއިކުރުމުގެ އެއްބަސްވުމަކަށް\nމިދިޔަ އަހަރުގެ ޑިސެމްބަރު ހަތަރެއްގައި، ތޫނު އެއްޗަކުން ހަމަލާދީ މަރާލި ޓެކްސީ ޑްރައިވަރު ގާސިމް ހަސަންގެ މަރުގެ މައްސަލައިގެ ޝަރީއަތް އަވަސް ކުރުމުގެ ގޮތުން، އެ މައްސަލައިގައި ހައްޔަރުކޮށްފައިވާ އަދުހަމް މުހައްމަދުގެ އަދަބު ލުއި ކުރުމަށް ޕީޖީއާއެކު އިއުތިރާފުގެ އެއްބަސްވުމެއްގައި ސޮއިކުރާނެ ކަމަށް ޕްރޮސެކިއުޓާ ޖެނެރަލް ހުސައިން ޝަމީމު ވިދާޅުވެއްޖެއެވެ.\nޝަމީމު މިހެން ވިދާޅުވީ މި މައްސަލައާއި ގުޅިގެން ނޫސްވެރިންނަށް މައުލޫމާތު ހިއްސާކުރުމަށް މިއަދު ބޭއްވި ނޫސްވެރިންގެ ބައްދަލުވުމެއްގައި ވާހަކަ ދައްކަވަމުންނެވެ.\nއެގޮތުން ދައުލަތުގެ ފަރާތުން އަދުހަމްއާ އެކު އިއުތިރާފުގެ އެއްބަސްވުމެއްގައި ސޮއި ކުރަން ނިންމާފައިވަނީ ޖިނާއީ އިޖުރާއަތުގެ ގާނޫނުގެ 104 ވަނަ މާއްދާގެ ދަށުން ކަމަށް ޝަމީމު ވިދާޅުވިއެވެ. މި އެއްބަސްވުމުގެ ދަށުން ގާސިމްގެ ވާރިސުން އަދުހަމަށް މަރުގެ އަދަބު ދޭން ނޭދޭ ނަމަ އޭނާގެ އަދަބު ލުއި ވާނެ ކަމަށް ޝަމީމް ވިދާޅުވި އެވެ.\nމި އެއްބަސްވުމުގައި އަދުހަމު ސޮއިކޮށްފި ނަމަ، ގާސިމްގެ ވާރިސުން މަރަށް މަރުހިފަން ނެދޭހާ ހިނދު އޭނާއަށް ކޯޓުން ޖަހާނީ 17 އަހަރާއި ހަ މަހުގެ ހުކުމެއް ކަމަށް ޝަމީމު ވިދާޅުވިއެވެ. އަދި އިއުތިރާފުގެ އެއްބަސްވުމުގައި ސޮއި ނުކޮށްފި ނަމަ ކޯޓުން އޭނާއަށް ކުރާނީ މަރުގެ ހުކުމެއް ކަމަށާއި، އަދުހަމު ކުށަށް އިއުތިރާފު ނުވި ނަމަވެސް އޭނާގެ މައްޗަށް ކުށް ސާބިތު ކުރެވޭ ވަރަށް ހެކި އެބަހުރި ކަމަށް ޝަމީމު ވިދާޅުވިއެވެ.\nޝަމީމު ވިދާޅުވީ އަދުހަމާ އެކު ހެދޭ އެއްބަސްވުމުގެ ދަށުން، މިއަދުގެ ޝަރީއަތުގައި ގާސިމުގެ މަރުގެ ހާދިސާ ހިނގައިދިޔަ ގޮތް އަދުހަމް ކިޔައިދޭނެ ކަމަށެވެ.\nމި ފަދަ އެއްބަސްވުމެއް އެކުލަވާލީ ޝަރީއަތްތަކަށް ދާ ވަގުތާއި ހަރަދު ކުޑަކުރުމަށް ކަމަށް ޝަމީމު ވިދާޅުވިއެވެ. ޝަމީމު ވަނީ ކޮންމެ މައްސަލައަކަށް ބޮޑު ހަރަދެއް ދާއިރު، އެއްބަސްވުމަކާއެކު ޝަރީއަތަށް ދިއުމުން ޝަރީއަތް ދިގުކޮށް ނުހިނގާނެކަން ފާހަގަ ކުރައްވާފައެވެ. އަދި އެއްބަސްވުމަކާއެކު ޝަރީއަތަށް ދާ ހާލަތްތަކުގައި ޝަރީއަތް ކުރިއަށްގެންދާނީ އިއުތިރާފު ކަށަވަރު ކުރުމަށް ކަމަށް ވެސް ޕީޖީ ޝަމީމް ވިދާޅުވި އެވެ.\nގުޅޭ ޓެގު ޕީޖީ އޮފީސް މަރުގެ މައްސަލަތައް ޕްރޮސިކިއުޓާ ޖެނެރަލް ހުސެއިން ޝަމީމް


(4 އޮކްޓޫބަރ 2021އާ ގުޅޭ)\n"ޒަކްވާން.." ލިވިޔާ ވަރަށް މަޑުމަޑުން ގޮވައިލިއެވެ. ޒަކްވާން ސިހިފައި ލިވިޔާއަށް ބަަލައިލިއެވެ.\n"ކިހިނެއްވީ؟" ލިވިޔާއަށް ކޮންމެވެސް ކަމެއް ވެއްޖެކަން ޔަޤީން ކުރެވުނެވެ. ޒަކްވާންގެ ކަޅި ހުއްޓުނު އަންހެން ކުއްޖާ އަކީ ކާކު ބާއޭ ލިވިޔާގެ ހިތަށް އެރިއެވެ. އެވަގުތު ވެސް އެއަންހެން ކުއްޖާ ހުރި ފިޔަވަޅު މަތީގައި ބަލަން ހުރީ ސީދާ ޒަކްވާންގެ މޫނަށެވެ. ފުން ނޭވާއެއް ދޫކޮށްލުމަށްފަހުގައި ޒަކްވާން ގޮސް އެރީ ސައިކަލަށެވެ. ލިވިޔާ ވެސް ފަހަތުން ދިޔައެވެ. ދޭތެރެއަކުން ލިވިޔާ އެ އަންހެން ކުއްޖާއަށް ބަލައިލައެވެ. ނަމަވެސް އެކަން ރޭކާލާ ވަރަށް ވުރެ، އެ އަންހެން ކުއްޖާގެ ކަޅި ހުއްޓިފައި ވަނީ ސީދާ ޒަކްވާނަށެވެ.\n"ހެހެ.. ހާދަ ސިއްރުކޮށްލައިގެން.." ސައިކަލް ސްޓާޓު ކޮށްލުމާ އެކުގައި ލިވިޔާ ފެށީ ޒަކްވާނާ ދިމާ ކުރާށެވެ.\n"ނޫނޭ! އަހަރެން ކޮން ކަމެއް ވަކި ސިއްރު ކުރާނީ.. އެއީ އިމްޕޯ ކަމެއް ވެސް ނޫން ވިއްޔާ!" ޒަކްވާން ހަމަޖައްސައިލަން އުޅުނެވެ.\n"އާނ. ތިކަން ދެންމެ ވަރަށް ރަނގަޅަށް ވެސް އެނގުނު. ދެ މީހުން ތިބީ ކަޅި ނުކުންނަ ވަރުވެފަ ވިއްޔާ.." ލިވިޔާ އޭނާގެ ކަނާ އަތް މަޑުމަޑުން ޒަކްވާންގެ ފަލަ މަސްގަނޑުގައި ބާއްވައިލުމަށްފަހު، ސައިކަލުގައި ހަމަޖެހިލަމުން ބުނެލިއެވެ. ލިވިޔާގެ ވާހަކަތަކަށް ފަހު، ޒަކްވާން ޖަވާބަކަށް ދިނީ ހިނިތުން ވުމެކެވެ. އެވެސް ގަދަކަމުންނެވެ. އެއީ މާޒީ ކަމުގައި ބަލައިގެންނެވެ. އެ ސޮފުޙާ ހުޅުވަން އަލުން ބޭނުން ނުވާތީއެވެ.\nޖެހިބުދެއްހެން ހުއްޓިގެން ހުރި، ޖޭސްމީނަށް ހަމަހޭ ވެރިކަން ވީ އޭނާގެ ކޯތާފަތް ތެމޭ ކަމުގެ އިޙްސާސް ކުރެވިގެންނެވެ. އޭރު ހަމަ ރަނގަޅަށް ވެސް ޖޭސްމީނަށް ވަނީ ރޮވިފައެވެ. ކާރު ބާރު ބޮޑު މަގުގައި ހުރެ ޖޭސްމީން ރޯނީކަން އޭނާއަށް ރޭކައިލުމާ އެކުގައި، ނިކަން އަވަހަށް އަތުގެ ނުފުށުން ކަރުނަތައް ފޮހެލިއެވެ. އަދި ވަށައިގެން ބަލައިލީ އެމަންޒަރު ބަަލަން ބަޔަކު ތިބިތޯއެވެ. މިވޭތުވެގެން ދިޔަ ދުވަސްތަކުގެ ތެރޭގައި ޖޭސްމީން ހޭދަކުރީ ހިތްދަތި ދިރިއުޅުމެކެވެ. އެކަނިވެރި ކަމާ އެކުގައި އުޅެމުންދާ ޖޭސްމީނަށް ލިބުނު ހަމައެކަނި އުފަލަކީ، ޒަކްވާނާ އެކުގައި އޮފީހުގައި އުޅުނު ހަނދާންތަކެވެ. ޒަކްވާންގެ ކައިވެނީގެ ޚަބަރުން ހިތުގެ ހުރިހާ ނާރެއްހެން ބުރިބުރި ވެގެން ދިޔައިރުވެސް، އަޒުމަށް ބަލިކަށި ކަމެއް ނުގެނައިސް، ޖޭސްމީން މަސައްކަތް ފެށީ ޒަކްވާންގެ ލޯބި ހޯދޭތޯއެވެ. ކޮންމެ ޙާލެއްގައި ވެސް ޒަކްވާންގެ ލޯބި ހޯދަން ޖޭސްމީން ނިންމިއެވެ. ރޭގަނޑު ނުނިދިގެން އެތައް ރެއެއްގައި އެކަނި މާއެކަނި މަގުތައް މަތީގައި ހިނގާ ހަދައެވެ. އެންމެ ފަހުން ޖޭސްމީންގެ އެކަންތައް ވީ ބޮޑު ބައްޔަކަށެވެ. ލޯބިވާ މީހާގެ ދިރިއުޅުން ހަލާކުކޮށްލަން ބޮލަށް ވަތް ވަސްވާސްތަކުން، ޖޭސްމީން ފަހުން ދުރުވީ ވެސް އެ ލޯތްބަށް ގަދަރު ކުރާތީއެވެ. އެ ލޯބީގައި ޖޭސްމީންގެ ލޯބި ޤުރުބާން ކުރަން ޖޭސްމީން ފަހުން ބޭނުން ވުމުންނެވެ. އޮފީހަށް ދިޔުން މަދުވެ، އެންމެ ފަހުން އޮފީހުން ވެސް ޖޭސްމީން ކެނޑުނީއެވެ. އޮތީ އެންމެ ސަބަބެކެވެ. ޒަކްވާން ފެނުމުން ޖޭސްމީނަށް އުނދަގޫ ވަނީއެވެ.\n"ހުރިހާ ކަމެއް ވެސް ރަނގަޅު." ޑޮކްޓަރު ހިނިތުންވެލަމުން ބަލައިލީ ޒަކްވާނާއި ލިވިޔާއަށެވެ.\n"ބޭބީ ވެސް ވަރަށް ރަނގަޅު." ޑޮކްޓަރުގެ ވާހަކަ އަޑު އަހާފައި ވަރަށް އުފާވެފައި ތިބިގެން ޒަކްވާނާއި ލިވިޔާ މިސްރާބު ޖެހީ ލިވިޔާގެ ގެއަށެވެ.\n"ޔޫހާ.. ޔޫހާ.." ޝަހުރުގެ އަޑު ކިތަންމެހާ ވެސް ރަނގަޅަށް ޔޫހާގެ ކަންފަތުގައި ޖެހެއެވެ. ނަމަވެސް ޔޫހާއަށް ހަރަކާތެއް ނުކުރެވެއެވެ. ނިދާފައި ކަމަށް ހީކޮށް ޝަހުރު ހުއްޓައި ނުލައި ދިޔައީ ޔޫހާއަށް ގޮވަމުންނެވެ.\n"ދަރިފުޅާ! ތި ވަރަށް ޔޫހާއަށް ނުގޮވާ. މަންމަ ސައި ހަދާ ނިމުނީއޭ މި. ސައިބޮއިގެން ދަރިފުޅު އަވަހަށް ދޭ އޮފީހަށް.." ހުސްނާ އެހެން ބުނުމުން، ޝަހުރު ވަރަށް ލޯބިން ބަލައިލީ އެނދުގައި އޮތް ޔޫހާގެ މޫނަށެވެ. އަދި ގުދުވެލަމުން ވަރަށް ލޯބިން ޔޫހާގެ ކޮލަށް ބޮސް ދިނުމަށްފަހުގައި ޝަހުރު ކޮޓަރިން ނުކުތެވެ.\n"މަންމާ.. ޔޫހާ އޮތީ ގަަދަ ނިދީގަ. ރޭގަ ބުނި ބޮލަށް ތަދުވާ ވާހަކަ. ވަރަށް ދުވަސްކޮށްފަ އެބުނީ އަނެއްކާ.." ޝަހުރު ގެންދިޔައީ ހެނދުނުގެ ސަޔަށް އިންސާފު ކުރަމުުންނެވެ.\n"އެ މަންޖެ ހަމަ ވިސްނަނީއެއްނު! މަންމައާ ރާދާ ވެސް ވަރަށް ދައްކާ ވާހަކައެއް ތީ. މަންމަމެންނަށް ވެސް ނޭނގެ ޔޫހާ އެ ވިސްނާ ކަމެއް. އަމިއްލަ މީހާ، އެވަރަށް ވިސްނައިގެން ބަލަ ކޮން މޮޅެއްތަ ވާނީ.." ހުސްނާ ވާހަކަދައްކަމުން އައިސް ޝަހުރު އިށީންދެގެން އިން ގޮނޑިއާ ޖެހިގެން އިށީންނެވެ.\n"މިއަދު ޑިއުޓީން އައިސް އަހަރެން އަނެއްކާ ވެސް ޔޫހާއާ ތިވާހަކަ ދައްކާނަން!" ޝަހުރު އެހެން ބުނުމަށްފަހުގައި ކޮޅަށް ތެދުވީ ގެއިން ނުކުންނާށެވެ.\n"މަޑުކޮށްބަލަ! މިތާގަ. އަހަރެން އެބަ އަންނަން މި ފިހާރަ ބަލާލާފަ. ނުވާނެ ގިނައިރެއް.." ޒަކްވާންގެ ކޮނޑުގައި ހިފައިލުމަށްފަހުގައި ސައިކަލު ފަހަތުގައި އިން ލިވިޔާ ބުނެލިއެވެ. އެއީ ކުޑަ ކުދިންގެ އެއްޗެހި ވިއްކާ ފިހާރައެކެވެ. ޒަކްވާން ހީކޮށްގެން ހުރީ ލިވިޔާ އެތަނުގައި މަޑުކުރީ ކުޑަކުދިންގެ އެއްޗެހި ބަލަން ކަމަށެވެ. ނަމަވެސް ލިވިޔާގެ އޮތީ އެހެން ޕްލޭނެކެވެ. ޒަކްވާން ގާތުގައި މަޑުކޮށްލަން ބުނެފައި ލިވިޔާ ގޮސް ވަނީ އެފިހާރައަށެވެ. އަދި މަޑުމަޑުން ހިނގާފައި ގޮސް ލިވިޔާ ހުއްޓުނީ އެމީހުން ހޮސްޕިޓަލަށް ދިޔަ އިރު ފެނުނު އަންހެންކުއްޖާގެ ގާތުގައެވެ. އެ ފިހާރައިން އެކުއްޖާ ފެނުމުން، ލިވިޔާ ބޭނުންވީ އެކުއްޖާއާ ވާހަކަދައްކާލާށެވެ.\n"ހެލޯ!" އިސްވެ ވާހަކަދެއްކީ ވެސް ލިވިޔާއެވެ. ފަހަތުން ގޮހެވެ. ސިހިފައި ފާޑަކަށް ޖޭސްމީން ބަލައިލީ ލިވިޔާގެ މޫނަށެވެ. އެއާ އެކުގައި ޖޭސްމީންގެ ދެލޯ ބޮޑުވެ، އޭނާ ފަސްޖެހުނެވެ.\n"އައިމް ލިވިޔާ.. ޒަކްވާންގެ ފުރެންޑެއް. ތީ ކޮން ކުއްޖެއް!" ލިވިޔާގެ ދުލުން ބޭރުވި ތަޢާރަފުން ޖޭސްމީނަށް ލިބުނީ ކުއްލި ބޮޑު ޝޮކެކެވެ. ވަށައިގެން ފެންނަމުން ދިޔަ މަންޒަރު ހީވީ ޖޭސްމީންގެ ލޯމަތިން އެނބުރިގެން ދިޔަހެންނެވެ.\n"ވަޓް؟" ޖޭސްމީން ހައިރާން ކަންމަތީގައި ހުރެ ބުނެލީ އެވަރަށެވެ.\n"ޔެސް! ތީ ކޮން ކުއްޖެއް؟ ބުނެބަލަ! ޒަކްވާން ވަރަށް ސިއްރުން އުޅޭނީ.. ހެހެ. އެހެންވެ މިއައީ ވެސް.. ކޮންކުއްޖެއް ތޯ ބަލާލަން ވެގެން." ލިވިޔާ ހިނިތުންވުމަކާ އެކުގައި ވާހަކަދައްކަމުން ދާއިރު، ލިވިޔާއަށް ރޭކައި ނުލަނީ މިދެކެވެނީ ކިހާ ބޮޑު ވާހަކައެއް ކަމެވެ. އެއްވެސް އެއްޗެއް ނުބުނެ ޖޭސްމީން ހުއްޓުން އެރީ ލިވިޔާގެ ދުލުން ބޭރުވަމުން ދިޔަ ވާހަކަތަކުންނެވެ.\n"ތިބުނީ.. ޒަކްވާން ސިންގަލްއޭތަ؟ އޭނަގެ ވައިފެއް ނުހުރޭ؟" ޤަބޫލު ކުރަން ދަތިވެފައި ހުރެ، ޖޭސްމީން ވަރަށް އުދަނގުލުން އަހައިލިއެވެ.\n"ހެހެ! އާނ! އެ ވިސްނުން ވެސް ގެންގުޅޭ ކުއްޖެއް ނޫން އެއީ.. އަވަހަށް އެކަމާ އުޅޭ.. ހިތްކިޔަންޏާ.. ހެހެ. ޔޫ ކޭން ކޯލްމީ އިނގޭ. އެނގޭ ތީ ޒަކްވާންގެ ވަރަށް ޚާއްސަ ކުއްޖެއްކަން.. ސޯ ގިވް މީ އަ ރިންގު.." ލިވިޔާ އެހެން ބުނެ ހިނިތުންވުމަކާ އެކުގައި ފިހާރައިން ނުކުމެގެން ދިޔައީ ޖޭސްމީނަށް ބަޔާން ކުރަން ދަތި ބޮޑު ހައިރާން ކަމެއް ދީފައެވެ. ދޫ ބަންދުވެފައި ހުރިއިރު، ނޭވާލާން ވެސް ޖޭސްމީނަށް ހަނދާންނެތިފައިވާ ފަދައެވެ. ކުއްލިއަކަށް ހުރެފައި ޖޭސްމީން ބަލައިލީ އޭނާގެ ފޯނުގައި ލިވިޔާ ޖެހި ނަމްބަރެވެ.\nހަވީރުގެ ވަގުތެވެ. ޑިޔުޓީ ނިންމާލާފައި ޝަހުރު ގެއަށް އައިސް ވަނީ ހަމަޖެހިގެން ހުރެއެވެ. އޭނާގެ ޙަޔާތަށް އެއްވެސް ކަމެއް ވެދާނެ ކަމަށް ބަލައިގެން ނޫނެވެ. ހަމަ ނޯރމަލް ދުވަހެއްގެ ގޮތުގައި، ދުވަހުގެ ބާކީ ބައި ވެސް ދާނެ ކަމުގެ އުއްމީދުގައެވެ. ނަމަވެސް އެކަންވީ އެހެން ނޫނެވެ. ގެއަށް އައި އިރު ގޭތެރެއިން ފެންނަނީ ހިމޭން ކަމެވެ. ހުސްނާ ވެސް ގޭގައި އުޅޭހެން ހީއެއް ނުވެއެވެ. ބޫޓު ބޭއްލުމަށްފަހު، މަޑުމަޑުން ހިނގާފައި އައިސް ޝަހުރު ހުޅުވައިލީ އޭނާގެ ކޮޓަރީގެ ދޮރެވެ.\n"ޔޫހާ." ޝަހުރަށް ފުރަތަމަ ވެސް ހަޅޭލަވައި ގަނެވުނީއެވެ. ދެލޯ ކަރުނައިން ތެތްމައިލީ ހަމަ ކުއްލިއަކަށެވެ. ދުވެފައި ޝަހުރު ގޮސް ވަނީ ކޮޓަރި ތެރެއަށެވެ. (ނުނިމޭ)


Raajje ishthihaaru kuran haasa social media series eh - One Online\nއެކްސްޕީރިއަންސް ލައިވް ފްރޮމް މޯލްޑިވްސް ސީރީސްގެ ޕޯސްޓަރެއް -- ފޮޓޯ: ވިޒިޓް މޯލްޑިވްސް\nރާއްޖެ އިޝްތިހާރުކުރުމުގެ ގޮތުން މޯލްޑިވްސް މާކެޓިން އެންޑް ޕަބްލިކް ރިލެޝަން ކޯޕަރޭޝަން (އެމްއެމްޕީއާރްސީ)ން "އެކްސްޕީރިއަންސް ލައިވް ފްރޮމް މޯލްޑިވްސް" ގެ ނަމުގައި ހާއްސަ ސީރީސްއެއް ގެނެސްދޭން ނިންމައިފިއެވެ.\n"އެކްސްޕީރިއަންސް ލައިވް ފްރޮމް މޯލްޑިވްސް" ސީރީސްއަކީ ސޯޝަލް މީޑިއާ ވަސީލަތްތައް ބޭނުންކޮށްގެން ރާއްޖޭގެ ޓޫރިޒަމް އިތުރަށް ޕްރޮމޯޓު ކުރުމަށް ގެނެސްދޭ ސީރީސްއެކެވެ. އެ ސީރީސްގައި 10 އެޕިސޯޑު އޮންނައިރު ކޮންމެ އެޕިސޯޑެއްގެ ދިގުމިނަކީ 40 މިނިޓާއި 60 މިނިޓެވެ. ސީރީސް ސްޓްރީމް ކުރުމަށް ހަމަޖެހިފައިވަނީ ފޭސްބުކުންނާއި ޔޫޓީއުބުގެ އިތުރުން ވެއިބޯ ނުވަތަ ވީޗެޓުންނެވެ.\nސީރީސްގެ މައިގަނޑު އަމާޒަކަށް ވަނީ ސައުތު ކޮރެއާ، އޮސްޓްރޭލިއާ، ޗައިނާ، ފްރާންސް، ޖާމަނީ، އިންޑިއާ، އިޓަލީ، ޖަޕާން، މެދުއިރުމަތީގެ ގައުމުތައް، ރަޝިއާ އަދި ދެކުނު އޭޝިއާގެ ގައުމުތަކުން ރާއްޖެއަށް ޓޫރިސްޓުން ގެނައުމެވެ.\n"އެކްސްޕީރިއަންސް ލައިވް ފްރޮމް މޯލްޑިވްސް" ސީރީސްގެ ފުރަތަމަ އެޕިސޯޑު ވަނީ އިއްޔެ ސްޓްރީމް ކޮށްފައެވެ.\nއެމްއެމްޕީއާރްސީން މިއަދު ބުނީ، ސީރީސްގެ ގޮތުގައި ރާއްޖޭގެ ރީތިކަން ދައްކުވައިގެން ރާއްޖެ މާކެޓު ކުރުމުގެ މަސައްކަތަކީ މުޅިން އަލަށް ފަށާ ކަމެއް ކަމަށެވެ. އެގޮތަށް ސީރީސްއެއް މެދުވެރިކޮށް ރާއްޖެ އިޝްތިހާރު ކުރުމުން ޓާގެޓު ކޮށްފައިވާ ގައުމުތަކުގެ އިތުރުން މުޅި ދުނިޔެއަށް ވެސް މާކެޓު ކުރެވިގެންދާނެ ކަމަށެވެ. ސީރީސްގައި ރާއްޖެއަކީ ޓޫރިސްޓުންނަށް އަމާން ތަނެއްކަން ދައްކުވައިދިނުމަށް ވެސް މަސައްކަތް ކޮށްފައިވާނެ ކަމަށް އެމްއެމްޕީއާރްސީން ބުންޏެވެ.\nމީގެ އިތުރުން ރާއްޖޭގައި އެންމެފަހުން ހުޅުވާފައިވާ ރިސޯޓުތަކާއި ގެސްޓުހައުސްތަކުގެ އިތުރުން ޓޫރިސްޓުންނަށް ތަޖުރިބާ ކޮށްލެވޭނެ އެކްޓިވިޓީސްތަކުގެ މައުލޫމާތު ވެސް ސީރީސްގައި ހިމަނާފައިވާނެކަމަށް އެމްއެމްޕީއާރްސީން ބުންޏެވެ.\nމދިޔަ އަހަރު ރާއްޖެއަށް ވަނީ 1.3 މިލިއަން ފަތުރުވެރިން ޒިޔާރަތްކޮށްފައެވެ. ޓޫރިޒަމް މިނިސްޓްރީގެ މިއަހަރުގެ އަމާޒަކީ ރާއްޖެއަށް ދެ މިލިއަން ފަތުރުވެރިން ގެނައުމެވެ.


އާބިޓްރޭޝަން ސެންޓަރު ރަސްމީކޮށް އިފްތިތާހުކޮށްފި – Feshun.mv\nއާބިޓްރޭޝަން ސެންޓަރު ރަސްމީކޮށް އިފްތިތާހުކޮށްފި\n9 ނޮވެމްބަރ 2021 - 00:07\nކޮމާޝަލް ލޯ ޑިވަލޮޕްމެންޓް ޕްރޮގްރާމުގެ އެހީއާއެކު މޯލްޑިވްސް އިންޓަނޭޝަނަލް އާބިޓްރޭޝަން ސެންޓަރު(އެމްއައިއޭސީ) މިއަދު ރަސްމީކޮށް އިފްތިތާހްކޮށްފިއެވެ.\nއާބިޓްރޭޝަން ގާނުނުގެ ދަށުން އާބިޓްރޭޝަން ކަންކަމާ ގުޅުންހުރި ހިދުމަތްތައް ފޯރުކޮށްދެމުން އައި އެމްއައިއޭސީ ރަސްމީކޮށް އިފްތިތާހު ކޮށްފައިވަނީ މިއަދުއެވެ. މި ސެންޓަރު ރަސްމީކޮށް އިފްތިތާހުކޮށްދެއްވީ ކްރޮސްރޯޑް މޯލްޑިވްސް ގައި ބޭއްވި ރަސްމިއްޔާތުގައި އުއްތަމަ ފަނޑިޔާރު މުއުތަސިމް އަދުނާން އެވެ.\nއާބިޓްރޭޝަން ގާނޫނަކީ ގާނޫނު ގަބޫލުކުރާ ގުޅުމަކުން ގުޅިފައިވާ ދެފަރާތެއްގެ ދެމެދުގައި ނުވަތަ އެއަށްވުރެ ގިނަ ފަރާތްތަކެއްގެ މެދުގައި އުފެދޭ ވިޔަފާރީގެ މައްސަލަތައް އާބިޓްރޭޝަނުގެ ބައިނަލްއަގްވާމީ ހަމަތަކާ އެއްގޮތްވާގޮތުގެ މަތިން ހައްލުކުރުމަށް މަގުފަހިކޮށްދިނުމުގެ އުސޫލުތައް ބަޔާންކުރުމަށް 2013 ވަނަ އަހަރު ތައާރަފުކޮށްފައިވާ ގާނޫނެކެވެ.\nއެމްއައިއޭސީ އިފްތިތާހް ކުރުމަށް ބޭއްވި ރަސްމިއްޔާތުގައި ޝަރަފުވެރި މެހެމާނެއްގެ ގޮތުގައި ދިވެހިރާއްޖޭގެ އުއްތަމަ ފަނޑިޔާރު އަލްއުސްތާޒު އޮނަރަބަލް އަހުމަދު މުހުތަސިމް އަދުނާން ބައިވެރިވެ ވަޑައިގެންނެވިއެވެ. އަދި އެމްއައިއޭސީގެ ޗެއާމަން އަލްއުސްތާޒު މުހައްމަދު ޝަހުދީ އަންވަރު ގެ އިތުރުން ޔޫއެސް ޑިޕާޓްމެންޓް އޮފް ކޮމާސްގެ ފަރާތުން ސީނިއާ ކައުންސިލް ޒުމަރަކު ހާން ވެސް ބައިވެރިވެ ވަޑައިގެންނެވިއެވެ.\nއެ ރަސްމިއްޔަތުގައި ވާހަކަ ދައްކަވަމުން އުއްތަމަފަނޑިޔާރު އަހްމަދު މުހުތަސިމް އަދުނާނު ވިދާޅުވީ ރާއްޖޭގެ ވިޔަފާރިތައް ތަރައްގީވަމުން އަންނަ ގޮތަށް ބަލާއިރު އާބިޓްރޭޝަން ސެންޓަރެއްގެ މުހިއްމުކަން ވަނީ އިހުނަށް ވުރެ ބޮޑު ތަނުން އިތުރުވެފައިކަމަށެވެ.\n"ވިޔަފާރި ކުރިއަރާ ތަރައްގީ ވެގެންދާނީ ކުރިމަތިވާ މައްސަލަތަކަށް އަވަސް ހައްލެއް ލިބޭނެ ނިޒާމެއް އިންތިޒާމު ކުރެވިގެން. ޝަރުއީ ނިޒާމުގެ އިތުރުން ގާނޫނީ ރައްކާތެރިކަމަށް ހިމާޔަތް ލިބިދޭ ބައިނަލް އަގްވާމީގޮތުން ބަލައިގަނެވޭނެ ފުރުސަތުތައް ހުޅުވާލައިގެން. އެހެންކަމަށްވާއިރު އެމްއައިއޭސީ އަކީ މިފަދަ ވިޔަފާރީގެ މައްސަލަތަކަށް އެހީވެދޭނެ ސެންޓަރެއް،" މުހުތަސިމް އަދުނާނު ވިދާޅުވިއެވެ.\nމުހުތަސިމް އަދުނާނު އިތުރަށް ވިދާޅުވީ އާބިޓްރޭޝަންގެ މައްސަލަތައް ބައިނަލް އަގްވާމީ ފެންވަރުގައި ހިންގާ ތަންފީޒު ކުރުމުގެ މައިގަނޑު އެއް މުއާހަދާ ކަމަށްވާ 1959 ވަނަ އަހަރުގެ ނިވް ޔޯކް ކޮންވެންޝަނުގައި ދިވެހިރާއްޖެ ބައިވެރިވެފައިވުމަކީ މިއަދު މިފަށައިގަނެވުނު މަސައްކަތަށް ލިބުނު ކުރިއެރުމެއް ކަމަށް ގަބޫލުކުރައްވާ ކަމަށެވެ.\nއެމްއައިސީއެލްގެ ފަރާތުން ވާހަކަދައްކަވަމުން އެސެންޓަރުގެ ޗެއާމަން މުހައްމަދު ޝަހުދީ އަންވަރު ވިދާޅުވީ 2013 ވަނަ އަހަރު އާބިޓްރޭޝަންގެ ގާނޫނު ތައާރަފުކުރެވިފައި ވީ ނަމަވެސް މަސައްކަތް މި ފެށުނީ ފަސް އަހަރު ފަހުން ކަމަށާއި ފާއިތުވި އަހަރުތަކުގެ ތެރޭގައި ގާނުނަށް ބަދަލު އައުމާއެކު އާބިޓްރޭޝަން ހިންގާ ގޮތާއި އެކަން ކުރިއަށްދާ ގޮތްތަކަށް ބޮޑެތި ބަދަލުތަކެއް އައުމުން އޭރު އެ ސެންޓަރު ހުޅުވަން ދަތިތަކެއް ކުރިމަތިވި ކަމަށެވެ.\n"މިހާރު އާބިޓްރޭޝަން ގާނޫނަށް ބަދަލު ގެނައުމުގެ މަސައްކަތް ދަނީ ކުރެވެމުން، މިއަންނަ އަހަރު އެކަންތައްތައް ތަންފީޒު ކުރުމުގެ މަސައްކަތް އަޅުގަނޑުމެން އިރާދަކުރެއްވިއްޔާ ފަށާނަން. އާބިޓްރޭޝަން ކަންކަން ހިނގާއިރު އެކަމުގެ އެކްސެސް ވަރަށް ފަސޭހައިން ރަނގަޅަށް ކުރެވޭނެ ގޮތެއްގައި މި ސެންޓަރުން އިންތިޒާމު ކުރާނަން،" އަންވަރު ވިދާޅުވިއެވެ.\nހިދުމަތް ހޯދަން ބޭނުންވާ ފަރާތްތަކަށް ލުއިފަސޭހަވާނެކަމާ ގުޅޭގޮތުން ޝަހުދީ ވިދާޅުވީ މައްސަލައެއް ހުށަހަޅަން ބޭނުންވެއްޖެނަމަ އެކަން ފައިލް ކުރުމުގެ ނިޒާމު އީ ފައިލް ސިސްޓަމަކާއި އީ ފައިލް ކޭސް މެނޭޖުމެންޓް ސިސްޓަމެއް އެ ސެންޓަރުން ގާއިމުކޮށްފައިވާނެ ކަމަށެވެ. އަދި އެ ސެންޓަރުގެ އިދާރީ ގޮތުން އާބިޓްރޭޝަންތައް ހިންގުމަށްޓަކައި މިހާރު ގާއިމުކުރެވިފައިވާ ނިޒާމަކީ ދުނިޔޭގެ އެހެން ސެންޓަރުތަކުގައި ވެސް ގާއިމުވެފައިވާ ފެންވަރުގެ ނިޒާމެއްކަމަށް އޭނާ ވިދާޅުވިއެވެ.\nމީގެ އިތުރުން އާބިޓްރޭޝަނާބެހޭ ކަންކަމަށް މީހުން ހޭލުންތެރިކުރުމަށް ތަމްރީނު ޕްރޮގްރާމްތަކެއް ހިންގާނެ ކަމަށާއި މިކަމުގައި ބައިވެރިވާ ފަރާތްތަކަކީ ފުރިހަމަ ތަމްރީނު ލިބިފައިވާ ބަޔަކަށް ހެދުމަށް ވަރަށްގިނަ މަސައްކަތްތައް ކުރުމަށް ރާވާފައިވާ ކަމަށް ޝަހުދީ ވިދާޅުވިއެވެ.\nއެގޮތުން ކުރިއަށް އޮތްތަނުގައި ތަޖުރިބާކާރު ކޯޗުންގެ އެހީއާއެކު ވަރަށް އަވަހަށް ދިހަ ގާނޫނީ ވަކީލުންނަށް އެސެންޓަރުން ތަމްރީނު ޕްރޮގްރާމުތަކެއް ހިންގަން ފަށާނެ ކަމަށް އޭނާ ވިދާޅުވިއެވެ.\nއާބިޓްރޭޝަންގެ ގާނޫނު ދަށުން އާބިޓްރޭޓަރުންގެ ގޮތުގައި މިހާރު ބޭފުޅުން އައްޔަން ކުރެވިފައިވާއިރު އޭގެ ތެރޭގައި އެއްވެސް ދިވެހި ބޭފުޅެއް ނެތް ކަމަށާއި ކުރިއަށް އޮތްތަނުގައި ދިވެހި މީހުން އާބިޓްރޭޓަރުންގެ ގޮތުގައި ފެނިގެންދާނެ ކަމަށް އުންމީދު ކުރާ ކަމަށް އޭނާ ވިދާޅުވިއެވެ.\nއިންޑިއާގެ ޑިޕާޓްމެންޓް އޮފް ކޮމާސްގެ ފަރާތުން ސީނިއާ ކައުންސިލް ޒުމަރަކު ހާން ވިދާޅުވީ އެމްއައިސީ އަކީ ޖުޑިޝަރީ ހިންގުމަށް އެހީވެދޭނެ ސެންޓަރެއް ކަމަށާއިި ފަނޑިޔާރުންނަކީ އާބިޓްރޭޝަނުގައި އެންމެ އިސް ރޯލެއް އަދާކުރާނެ ބައެއް ކަމަށެވެ.\nދުނިޔޭގެ އެހެން ގައުމުތަކުގައި އާބިޓްރޭޓަރުންނަށް އެވޯޑް ދެމުން އަންނައިރު، ރާއްޖޭގެ ފެންވަރުގައި އެވޯޑް ދެވޭނެ ނިޒާމެއް ގާއިމްކުރާނެ ކަމަށް އެމްއައިއޭސީ އިން ފާހަގަކޮށްފައިވެއެވެ.\nއެމްއައިއޭސީ އިން ހިދުމަތް ފޯރުކޮށްދެމުން އަންނަތާ މިހާރު ދެ އަހަރު ވެފައިވާއިރު އެންމެ އެދެވޭ ގޮތެއްގައި ރަސްމީކޮށް އެ ސެންޓަރު ހުޅުވުމަކީ ވިޔަފާރިވެރިންނާއި އެނޫން ވެސް ފަރާތްތަކަށް ލިބިގެންދާނެ ވަރަށް ބޮޑު ހިތްހަމަޖެހުމެކެވެ.\nއާބިޓްރޭޝަން ގާނޫނެއް ރާއްޖޭގައި ތައާރަފުވީ ނަމަވެސް އޭގެ ބޭނުން އެންމެ އެދެވޭ ގޮތެއްގައި މީގެ ކުރިން ނުހިފުނު ނަމަވެސް މި ސެންޓަރު މެދުވެރިކޮށް އާބިޓްރޭޓަރުންނަށާއި ވިޔަފާރި ވެރިންނަށް ފުރުސަތުތައް ފަހިވެގެންދާނެއެވެ.\nވީރާނާވެފައި ހުރި ހުރިހާ ޕާކުތައް އަލުން މަރާމާތްކޮށް ނިންމަނީ


Raees Ge Phone Call In Uhmeedhu Aavejje - Zuvaan Masveriya - Vaguthu\nރައީސްގެ ފޯން ކޯލުން އުއްމީދުތައް އާވެއްޖެ - ޒުވާން މަސްވެރިޔާ\n7 މަސް ކުރިން ( ޑިސެމްބަރު 11, 2020 )\nޒުވާން މަސްވެރިޔާ ސާޖިން - ފޮޓޯ: އިންސްޓަގްރާމް\nރައީސުލްޖުމްހޫރިއްޔާ އިބްރާހިމް މުޙައްމަދު ޞާލިޙާއި ފޯނުން ވާހަކަދެއްކުމުގެ ފުރުސަތު ލިބުމާއި ގުޅިގެން އުއްމީދުތައް އާވެއްޖެކަމަށް "ޒުވާން މަސްވެރިޔާ" ނަމުގައި މަޝްހޫރު ގއ.ގެމަނަފުށީ އުމުރުން 22 އަހަރުގެ ހަސަން ސާޖިން ބުނެފިއެވެ.\nސާޖިން ކުރި ޓްވީޓެއްގައި ބުނީ މަސްވެރިންގެ ދުވަހު އެންމެ ބޭނުން ވެގެން އުޅުނީ ހިތުގެ ޝުއޫރު ރައީސް ޞާލިހަށް ގުޅާފައި ހިއްސާކޮށްލަން ކަމަށެވެ. "ރައީސް އަޅުގަނޑަށް ގުޅާފައި ވަރަށް ގިނައިރު ވަންދެން ވާހަކަ ދައްކަވައިފި. ވަރަށް އުފާވެއްޖެ. ވަރަށް އުއްމީދު އާވެއްޖެ." ސާޖިންގެ ޓްވީޓްގައި ބުނެފައި ވެއެވެ.\nސާޖިން އަށް ރައީސް ޞާލިހް ގުޅުއްވީ ސާޖިން ކުރި ޓްވީޓެއްގެ ސަބަބުންނެވެ. ސާޖިން ކުރި ޓްވީޓެއްގައި ރައީސް ޞާލިހް ޓެގް ކުރުމަށް ފަހު ބުނެފައި ވަނީ މަސްވެރިކަން ޕްރޮމޯޓްކުރަން ކެމެރާ ނަގައިގެން އޭނާ އުޅޭތާ މިހާރު6އަހަރުވެއްޖެކަމަށެވެ. މަސްވެރިންގެ ދުވަހު އޭނާގެ އެންމެ ބޮޑު އެދުމަކީ ރައީސް ޞާލިޙަށް ގުޅާ ހިތުގެ ޝޫއޫރު ފާޅުކޮށްލުންކަމަށް ޓްވީޓްގައި ބުނެފައި ވެއެވެ.\nސާޖިންގެ ވީޑިއޯތައް އަންނަނީ ދުނިޔޭގެ އެކި ކަންކޮޅުތަކުގައި އުޅޭ މީހުން ބަލަމުންނެވެ. ދާދިފަހުން އެމެރިކާގެ ޓީވީ ސްޓޭޝަނެއް ކަމަށްވާ، އެމް.ޓީ.ޑީ ޓެލެވިޜަނުންވަނީވެސް ވަނީ ސާޖިންގެ ވީޑިއޯއެއް އެމީހުންގެ ފޭސްބުކް ޕޭޖުގައި ހިއްސާކޮށްފައެވެ. މި ވީޑިއޯވެސް މިހާރުވަނީ 20 މިލިއަނަށްވުރެ ގިނަ މީހުން ބަލާފައެވެ.\nއިއްޔެ އަކީ މިއަހަރުގެ މަސްވެރިންގެ ދުވަހެވެ. މިއަހަރުގެ މަސްވެރިންގެ ދުވަސް ފާހަގަ ކޮށްފައި މިވަނީ މަސްވެރިންގެ ޝަކުވާތައް ވަރަށް ބޮޑަށް އިތުރުވެފައި ވަނިކޮށެވެ. ހާއްސަކޮށް މަސް ކިރުމުން ވަގުތުން ފައިސާ ނުލިބުމާއި ކިއުގައި ޖެހިގެން އެތައް ދުވަހަކުން ތިބެގެން މަސް ކިރަން ޖެހުމާއި ދާދިފަހުން ދެފަހަރެއްގެ މަތިން ސަރުކާރުން މަސް ގަންނަން އަގު ދަށްކުރުމުން މަސްވެރިން ގެންދަނީ ކަންބޮޑުވުން ފާޅުކުރަމުންނެވެ.\nނަމަވެސް މަސްވެރިންގެ ދުވަހުގެ މުނާސަބަތުގައި ރައީސް ޞާލިހް އިއްޔެ ދެއްވި ޚިޠާބުގައި ވަނީ މަސްވެރިންނަށް އަނެއްކާވެސް އުއްމީދު އާވާނެ ބައެއް ވައުދުތައް ވެވަޑައިގެންފައެވެ. އެމަނިކުފާނު ވަނީ މަސްވެރިކަމުގެ ސިނާޢަތް ކުރިއެރުވުމަށް 460 މިލިއަނަށްވުރެ އަގު ބޮޑު މަޝްރޫޢުތަކެއް އަންނަ އަހަރު ފެށުމަށް ތައްޔާރުވަމުންދާކަމަށް ވިދާޅުވެފައެވެ.\nއެމެރިކާ ސަފީރުގެ ތައުރީފް ރާއްޖޭގެ ޒުވާން މަސްވެރިޔާއަށް!\nޑިސެމްބަރު 11, 2020 10:07\nބޮލުގަ ތެޅާގަނޑުން ޖެހިފަތިބޭ މީހުން ހަމަ މީހަކު ގުޅާލާއިރަށް ދުނިޔެރަންވާންފަށާނެ\nޑިސެމްބަރު 11, 2020 10:08\nގެމަނަފުށީ މީހުން ނިކަން އަވަހަށް ތެތްގޯނި ބޮލުގައަޅާނެ\nޑިސެމްބަރު 11, 2020 10:10\nކޮން އުއްމީދެއްއާވާކަށް، ކޮވިޑާއިގުޅިގެން ބެހި ހަނޑުލާއެއްޗެހިވެސް ބަނޑުއަޅާލީ، އެލިބުނީވެސް ރީނދޫމީހުނަށް އެކަނި\nޑިސެމްބަރު 11, 2020 10:11\nދެން އަތްޖަހާ ބާރަށް\nޑިސެމްބަރު 11, 2020 10:29\nމާޝާﷲ ހަމަ ކުރިޔަށް\nޑިސެމްބަރު 11, 2020 11:00\nވާހަކަ އިން ހައްދާފަ ބަހައްޓާނީ\nވީޔާވީ މަސްވެރިންނައް ގެއްލުން\nޑިސެމްބަރު 11, 2020 11:07\nމޭކަރާލީތާ ާ ާ ާ ާ!\nމަސްވެރިން އިއްޔެ ދިން މެސެޖުން ފިތް ކަނޑައިގެން ގޮސް ގުޅާވެސްލައިފި. ދޮގުފަށެއް ހަދާނެތާ. ސަރުކާރަށްވީ3މަހެކޭ ނުބުނޭތަ؟\nޑިސެމްބަރު 11, 2020 11:27\nގައިމު ރައީސް މީހާ ކައިރީގައި ބުނެލިނަމައެއްނު! އަދީބު ކަލެއަށް ދިން 37 މިލިއަނުން މަށަށްވެސް އެތިކޮޅެއް ދޭށޭ! އޭރުން ޕްރޮމޯޓްކޮށްދޭނަމޭ!\nޑިސެމްބަރު 11, 2020 11:35\nރިލްވާންވެސް އަދި ޔާމީނުގެ އާއިލާއަށްވެސް ރައީސް ގުޅުއްވާ އުއްމީދު އާކުރަށްވާ ދޭތެރެދޭތެރެއިން، އެކަމަކު ނަތީޖާ އެއްނުނެރެވޭ ބުނެވޭބަހުގަ ބުރަދަނެއްވެސް ނުހުރެއެވެ، އެހެންވީމަ އަނެއްކާވެސް އެކްޕަޔާވާންކާރިވީމަ ނުވަތަ ޕުރެޝަރުބޮޑުވީމަ އުއްމީދުއާކޮއްލަން ގުޅާލާނެއެވެ. ތިކަހަލަ ކަންކަމަށް އަހަރުންނެއް ނުސިހޭނެއެވެ\nޑިސެމްބަރު 11, 2020 12:00\nތިޔަ ހުރިހާ މަޝްރޫއަކާ ލާރިޔެއް ވަންނާނީ މިސަރުކާރުގެ ބޭފުޅުންގެ ބަނޑަށް.\nޑިސެމްބަރު 11, 2020 13:54\nހެހެހެ.ފޮނިވާހަކަތަކާއި މީޑިޔާ ޚަބަރުތަކުން އުއްމީދު އާވެގެން ކަމެއްވަންޏާ ވާނެ.ދަތް އުގުޅާއިގެންތިބޭ.އޮޅުވާލުމާއި މަކަރާއި ހީލަތުގެ ސަރުކާރެއްމީ.އެހެންމީހުންގެ ލޮލުގަ އަދުން އަޅުވައިގެން ވޯޓް ހޯދާ ތާއީދު ހޯދަން އެއުޅެނީ...ތިމީހުން ދަސްވެއްޖެ.ކައުންސިލް އިންތިހާބުގަވެސް މިސަރުކާރަށްދޭ ވޯޓަކީ އޭގެ ސަބަބުން ފަހުން ހިތާމަކޮށް ރޯންޖެހޭނެ ވޯޓެއް.\nޑިސެމްބަރު 11, 2020 14:05\nކަލެއަށްް އިބޫގުޅާލުމަކުން މަސްވެރިންގެ ހާލަތެއްބަދަލެއްނުވާނެ! މަސްވެރި އާއިލާތަށްތިބީ ނުކައި އޮޑިވެރިން ދޯނިބަންނަންނެގި ލޯނުނުދެއްކިގެން ބޯގޮވާފަ! އިބޫ ގުލާފަ ތިހިރީ މިރުސް ހުސްކުރި ގޯންޏަކަށް ލައިފަ، ދެން ހެދިފަ ހުރޭ!\nޑިސެމްބަރު 11, 2020 14:20\nހަގީގަތަކީ ހުރިހާ ސަރުކާރެއްގަވެސް އުޅެނީ އެއްބައެއް އެކި ކުލަ ކުލަ ޖެހިގެންކަން ރަތްޔިތުންނަށް ކުރާނެ އެއްވެސް ފައިދާއެއް ނޯންނާނެ. އެމީހުންނާ އެމީހުންގެ އާއިލާ ބޭނުން އެއްޗެއް ބޭނުންވާވަށް ލިބުނީމަ ނޫނިީ އާންމު ރަތްޔިތަކަށް އެއްވެސް އެއްޗެއް ނުލިބޭނެ. އެކަމަކު ކެންޕޭނަށް ނިކުމެ ގޮވާނީ ފުރަތަމަ ރަތްޔިތުންކަމަށް.\nޑިސެމްބަރު 12, 2020 09:48\nހުރިހާ ޕާޓީއެއް ނޫން. ރީނދޫ މީހުން އުޅޭ ގޮތް ތިއީ. ނުލާހިކު ދަޅަ ދައްކައިގެން ވެރިކަމަށް އަރާނީ. ރައީސް ޔާމީންގެ ސަރުކާރުގަ ރައްޔިތުންނަށް ކޮށްދެއްވި ހުރިހާ ކަމެއް އެހެރީ ހާމަޔަށް ފެންނަން. އެއީ ޙަޤީޤަތަކީ.\nޑިސެމްބަރު 11, 2020 14:31\nމި ދޮގުހަދާ ރައީސް ގުޅާލީމަ ކަލޭ އުފަލުން ފެންނުވަރާ ހުރެބަލަ..\nމަސްވެރިންނަށް އިންސާފު ތޯ މީ\nޑިސެމްބަރު 11, 2020 16:54\nޅަ ގޮލައަކު ކެމެރާހިފައިގެން6އެއްކަ އަހަރު މަސްވެރިކަން ކުރާތަން ފޮޓޯނަގާލުމުން..ރައީސް އޭނާ އަށް ގުޅުމުން. މަސްވެރިންނަށް އެލިބުނީ އިންސާފުތޯ؟ އެއީ ހައްޤުމިންވަރު ތޯ؟ މުޅި އުމުރު ދުވަހު މަސްވެރިކަމުގައި ރަތްދަކާ އަވީގައި އުޅޭ މަސްވެރިން ރާއްޖޭގައި ވަރަށްގިނަ.. ކޮބައިތޯ އެމަސްވެރިންގެ ހައްޤު... އެމަސްވެރިންނަށް އިންސާފުތޯ މީ؟ ކިހިނެތް ވާނެ ތޯ ރައީސް އެ މަސްވެރިންނަށް ގުޅިނަމަ..ޔަޤީން މަސްވެރިކަމުގެ ދާއިރާ އޮތް ހާލަތު މާރަނގަޅަށް ބުނެދޭނެ. މިމީ މަސްވެރިންގެ ދުވަހާ ދިމާކޮށް ޖެއްސި ސިޔާސީ ސްޓަންޓެއް. މިކަމުން ރާއްޖޭގެ މަސްވެރިންނަށް ކުރާ އެއްވެސް ފައިދާ އެއްނެތް.


Hiyaanaathaa gulhun oiy candidatun ah thaaeedheh nukuraanan: Raees\n"ހިޔާނާތާ ގުޅުން އޮތް ކެންޑިޑޭޓުންނަށް ތާއީދެއް ނުކުރަން"\nރައީސް ސޯލިހު މިއަދު ވ. ފެލިދޫއަށް ވަޑައިގަތުމުން މަރުހަބާ ދަންނަވަނީ --\nއެމްއެމްޕީއާރްސީގެ ބޮޑު ހިޔާނާތާ ގުޅުން އޮތް އެއްވެސް ކެންޑިޑޭޓަކަށް ތާއީދު ނުކުރައްވާނެ ކަމަށް ރައީސް އިބްރާހިމް މުހައްމަދު ސޯލިހު މިއަދު ވިދާޅުވެއްޖެ އެވެ.\nފެލިދޫ ދާއިރާއަށް ވާދަ ކުރައްވާ އެމްޑީޕީގެ ކެންޑިޑޭޓް މުހައްމަދު މަބްރޫކްގެ ކެމްޕެއިން ޖަލްސާއެއްގައި ވާހަކަފުޅު ދައްކަވަމުން ރައީސް ސޯލިހު މިއަދު ވިދާޅުވީ އެމަނިކުފާނުގެ ތާއީދު އޮންނާނީ މަބްރޫކް ފަދަ، އެމްޑީޕީގެ ކެންޑިޑޭޓުންނަށް ކަމަށެވެ. އެފަދަ ކެންޑިޑޭޓުންނަށް ފުރިހަމަ ތާއީދު އޮންނާނެ ކަމަށް ވެސް ވިދާޅުވި އެވެ.\n"ހަމަ ގައިމު ވެސް އަޅުގަނޑު ތާއީދެއް ނުކުރާނަން އެމްއެމްޕީއާރްސީގެ [ހިޔާނާތާ ގުޅޭ] ކެންޑިޑޭޓުންނަކަށް، އެއްވެސް ކެންޑިޑޭޓަކަށް، މަބްރޫކް އެ އިންނެވީ ސަރުކާރުގެ އަދި އެމްޑީޕީގެ ކެންޑިޑޭޓްގެ ގޮތުގައި ނުކުމެ، ފުރިހަމަ ތާއީދު އޮންނާނެ،" ރައީސް ސޯލިހު ވިދާޅުވި އެވެ.\nރައީސް ސޯލިހު މިހެން ވިދާޅުވިއިރު އެމްއެމްޕީއާރްސީގެ ހިޔާނާތާ ގުޅިގެން އެންޓި ކޮރަޕްޝަން ކޮމިޝަނުން އެކުލަވާލި ރިޕޯޓްގައި ނަން ހިމެނުނު ސަރުކާރުގެ އިސް ބައެއް މަގާމުތަކުގައި ތިއްބެވި ބޭފުޅުން ވަނީ މަސްއޫލިއްޔަތުން އެއް ފަރާތް ކޮށްފަ އެވެ.\nފެލިދޫގައި ރައީސް ސޯލިހު ވިދާޅުވީ ރައްޔިތުންގެ މަޖިލީހަށް މިހާރު ބޭނުން ވަނީ ޒުވާނުން އާ ފިކުރުތަކެއް ކަމަށެވެ. ރައްޔިތުންގެ މަޖިލީހުން އެއް ފަރާތްވެލާން އެމަނިކުފާނާއި ފޮރިން މިނިސްޓަރު އަބްދުﷲ ޝާހިދު ވެސް ނިންމެވީ އެ ސަބަބަކަށްޓަކައި ކަމަށެވެ.\n"އަޅުގަނޑުމެން ފަހަތަށް ޖެހިލާފައި މިއަދު ޒުވާނުންނަށް ރައްޔިތުންގެ މަޖިލީހުން ޖާގަ ދޭން ނިންމީ މަޖިލީހަށް ބަދަލުތަކެއް ގެންނަން އެބަޖެހޭ، މަޖިލީހަށް އެބަ ބޭނުންވާ ޒުވާން ލޭގެ ޖޯޝާއެކީ އާ ފިކުރުތަކާއި ޒަމާނީ ބަދަލުތަކެއް،" 25 އަހަރު މަޖިލީހުގައި އިންނެވި ރައީސް ސޯލިހު ވިދާޅުވި އެވެ.\nރައީސް ވިދާޅުވީ މަޖިލީހަށް ހޮވާ މެންބަރުންނަކީ ރިޔާސީ އިންތިހާބު ކާމިޔާބު ކުރުމަށްވީ ވައުދުތަކަށް ފުރިހަމައަށް ތާއިދު ކުރާ ބަޔަކަށް ވާން ޖެހޭނެ ކަމަށެވެ. އިސްކަން ދޭންވީ އެފަދަ މެންބަރުން އިންތިހާބު ކުރުމަށް ކަމަށެވެ.\nރައްޔިތުންގެ މަޖިލިސް އިބްރާހިމް މުހައްމަދު ސޯލިހު މަޖިލިސް އިންތިހާބު 2019


Umurakee7Aharu, Koaru Saafkohggen Enmmenge Loabi Hoadhaifi - Vaguthu\nއުމުރަކީ ހަތް އަހަރު، ކޯރު ސާފްކޮށްގެން އެންމެންގެ ލޯބި ހޯދައިފި\nއުމުރުން7އަހަރުގެ ޖައްނަތު ނަމަކަށް ކިޔާ މި ކުއްޖާއަކީ ގްރޭޑް3ގައި ތައުލީމު ހާސިލް ކުރަމުން އަންނަ ގިނަ ބައެއްގެ ސަމާލުކަން މިހާރު ހުއްޓިފައިވާ ކުއްޖެކެވެ. އެ ކުއްޖާއަށް ގިނަ ބައެއްގެ ސަމާލުކަން ހުއްޓިފައިވަނީ ފިލްމު ނުވަތަ ލަވައެއް ކިޔައިގެނެއް ނޫނެވެ.\nޖައްނަތު އަށް ގިނަ ބައެއްގެ ސަމާލުކަން ހުއްޓިފައިވަނީ އުމުރުން5އަހަރުން ފެށިގެން އިންޑިއާގެ ކޯރެއް ކަމަށްވާ "ޑާލް ލޭކް" ސާފު ކުރަން ފަށާފައިވާތީއެވެ.\nމީގެ2އަހަރު ކުރިން ނަގާފައިވާ ވީޑިއޯއްގައި ޖައްނަތު ވަނީ އޭނާގެ އުމުރުގެ ކުދިން ކައިރީ ބޯޓުތަކަށް އަރައި އޭނާއާއި އެކީ ކޯރު ސާފު ކުރުމަށް އައުމަށް އެދިފައެވެ.\nޑާލް ކޯރު ވަނީ އާންމުގެ ގިނަ ބަޔަކު ކުނި އެޅުމުގެ ސަބަބުން ވަރަށް ބޮޑަށް ހަޑިވެފައެވެ. މީގެ އިތުރުންވެސް ހެދޭ ގަސްތަކުގެ ސަބަބުން ކޯރުގެ ރީތިކަން ވަނީ ގެއްލިފައެވެ. މިކަމަށް ހައްލު ހޯދައި ދިނުމަށް ޖައްނަތު ފެށި މަސައްކަތުގެ ވާހަކަ އިންޑިއާގެ ވާހަކަ ފޮތެއްގައި ވަނީ ލިޔެވިފައެވެ.\n"މިކަން ކުރަން ހިތްވަރު ލިބުނީ ބައްޕަގެ ފަރާތުން" ޖައްނަތު ބުންޏެވެ.\nޖައްނަތުގެ ބައްޕަ ބުނީ، އޭނާއަށް އައީ ފޯނު ކޯލެއް ކަމަށާއި، ހައިދްރަބާދްގައި އުޅޭ އޭނާގެ ރައްޓެއްސަކު ގުޅާފައި އޭނާގެ ދަރިފުޅުގެ ވާހަކަ ސްކޫލް ފޮތުގައި ހިމެނިފައިވާ ވާހަކަ ބުނި ކަމަށެވެ. އޭނާ ބުނީ އެވަގުތަކީ އޭނާއަށް އުފަލުން ރޮވުނު ވަގުތެއް ކަމަށެވެ.\nޖައްނަތުގެ މި މަސައްކަތް ބަލައިގަނެ، އިންޑިއާގެ ބޮޑުވަޒީރު ނަރެންދްރަ މޯދީ ވަނީ އޭނާ އަށް ތައުރީފު ކޮށްފައެވެ.\nޑާލް ކޯރަކީ އިންޑިއާގެ ޖައްމު އަދި ކަޝްމީރަށް އަންނަ ފަތުރުވެރިން އެންމެ ގިނައިން ޒިޔާރަތް ކުރާ އެއްތަނެވެ. އެހެން ކަމުން އެތަނުގެ ރީތިކަން ދެމެހެއްޓުމަށް ޖައްނަތު ވަނީ އަޒުމް ކަނޑައަޅާފައެވެ.


SunOnline: Apartment gannan beynun faraaiythakah living Expo in rangalhu furusathu thakeh\nއެޕާޓްމެންޓް ގަންނަން ބޭނުން ފަރާތްތަކަށް ލިވިން އެކްސްޕޯ އިން ފުރުސަތުތަކެއް\nއައިޝަތު ފަރީޙާ 10 Feb 2019, 19:51\nލިވިން އެކްސްޕޯ 2019--- ސަން ފޮޓޯ: އަހުމަދު އަވްޝަން އިލްޔާސް\nދެހާސްތޭރަ ވަނައަހަރުން ފަށައިގެން ހައިރައިޒް އިން އިންތިޒާމުކޮށްގެން ކޮންމެ އަހަރަކުވެސް ބާއްވަމުން އަންނަ މޯލްޑިވްސް ލިވިން އެކްސްޕޯ އަކީ ގެދޮރު ގަންނަން ބޭނުންވާ ފަރާތްތަކަށާއި ގޭތެރެއަށް ބޭނުންވާ ސާމާނު ގަންނަން ބޭމނުންވާ ފަރާތްތަކަށް އެއްތަނަކުން ގިނަ ފުރުސަތުތަކެއް ލިބޭ ޕްލެޓްފޯމެކެވެ.\nހަތްވަނަ ލިވިން އެކްސްޕޯ ދަރުބާރުގޭގައި ކުރިއަށްދާއިރު މިއަހަރުވެސް ރާއްޖެއާއި އަވައްޓެރި ސްރީލަންކާ އިން އެޕާޓްމެންޓު ގަންނަން ބޭނުންވާ ފަރާތްތަކަށް ވަނީ ރަނގަޅު ފުރުސަތުތަކެއް ހުޅުވާލައިފައެވެ. އެކްސްޕޯއަށް ޒިޔާރަތްކޮށްގެން އެޕާޓްމެންޓު ބުކް ކުރާނަމަ ރަނގަޅު ޑިސްކައުންޓެއްވެސް ދެއެވެ. ހުޅުމާލޭގައި މިހާރު އަޅަމުންދާ ލަޖްޒަރީ އެޕާޓްމެންޓު ތަކާއި ލަންކާގައި އިމާރާތްކުރާ އެޕާޓްމެންޓުތައް ބުކް ކުރުމުގެ ފުރުސަތުވެސް ވަނީ ހުޅުވާލައިފައެވެ.\nމިއަހަރުގެ އެކްސްޕޯގައި ލަންކާގެ ފަސް ކުންފުންޏެއް ބައިވެރިވެއެވެ.\nހައިރައިޒް އިން ބުނީ މިއަހަރުގެ އެކްސްޕޯ އަކީ "ހޯމް އެންޑް ލައިފްސްޓައިލް" އަށް ޓާގެޓުކޮށްގެން ބާއްވާ އެކްސްޕޯއެއް ކަމަށެވެ.\n"ހަމައެކަނި ރިއަލްއެސްޓޭޓަށް ފޯކަސްނުކޮށް މި ދެ ކޮމްޕޯނެޓް އެކީ މިފަހަރު ކުރިއަށް މި ގެންދަނީ. ރާއްޖޭގެ އަޕްކަމިން ބޮޑެތި ރިއަލް އެސްޓޭޓު ކުންފުނިތަކާ ގެދޮރަށް ބޭނުންވާނެ އެހެން ސާވިސް ޕްރޮވައިޑަރުން ބައިވެރިވޭ،" ހައިރައިޒްގެ މާކެޓިން މެނޭޖަރު މާއިޝާ ޝުޖާއު ވިދާޅުވިއެވެ.\nލިވިން އެކްސްޕޯއަށް ޒިޔާރަތްކުރާ ފަރާތްތަކުގެ މެދުގައި ކޮންމެ ދުވަހަކު ގުރުއަތު ނަގައި، ގުރުއަތުން ހޮވޭ ފަރާތްތަކަށް ހާއްސަ ހަދިޔާތަކެއް ދޭއިރު މާދަމާރޭ އެކްސްޕޯ ނިންމާލުމުގެ ގޮތުންވެސް ގުރުއަތު ނަގާ އަގު ހުރި އިނާމުތައް ދޫކޮށްލާނެއެވެ.\nލިވިން އެކްސްޕޯގެ މިއަހަރުގެ މެއިން ސްޕޮންސަރަކީ އެލައިޑް އިންޝުއަރެންސް ކޮމްޕެނީއެވެ. ކޯ ސްޕޮންސަރުންނަކީ އަލްޓެއާ އަދި އަކުއާ ވިޓާއެވެ. ސަޕޯޓިން ޕާޓްރަރަކީ އެޗްޑީސީއެވެ. އެސޯސިއޭޓް ޕާޓްނަރަކީ ރީފްސައިޑެވެ.\nމި އެކްސްޕޯއަކީ މަސީ އިން އެންޑޯޒްކޮށްފައިވާ އެކްސްޕޯއެކެވެ.\nލިވިން އެކްސްޕޯ އަށް 5800 އަށްވުރެ ގިނަ މީހުން ޒިޔާރަތްކުރި\nއެޕާޓްމެންޓެއް ގަންނަން ބޭނުން ފަރާތްތަކަށް ލިވިން އެކްސްޕޯ އިން ފުރުސަތުތަކެއް


Ambulance gathumah minister aa gulhun oiy kunfunyakaaa havaaleh nukurey\nހެލްތު މިނިސްޓަރު އަބްދުﷲ އަމީން-- ފޮޓޯ: ހެލްތު މިނިސްޓްރީ/ ޓްވިޓާ\n6 ޖުލައި 2019 1 ކޮމެންޓް\nއެމްބިއުލާންސް ގަތުމަށް ހެލްތު މިނިސްޓަރުގެ މަސްލަހަތު އޮންނަ ކުންފުންޏަކާ ހަވާލުކުރި ވާހަކަ ދޮގުކުރައްވައިފި\nރާއްޖޭގެ ހޮސްޕިޓަލުތަކަށް ބޭނުންވާ އެމްބިއުލާންސް ގަތުމަށް ހެލްތު މިނިސްޓަރު އަބްދުﷲ އަމީންގެ މަސްލަހަތު އޮންނަ ކުންފުންޏަކަށް ހަވާލުކޮށްފައިވާ ކަމަށް ދެކެވޭ ވާހަކަތައް މިނިސްޓަރު ދޮގުކުރައްވައިފި އެވެ.\nއިތުބާރު ހުރި ފަރާތަކާ ހަވާލާދީ ކަމަށް ބުނެ ބައެއް މީޑިއާތަކުން ވަނީ ހޮސްޕިޓަލުތަކަށް އެމްބިއުލާންސް ގަތުމަށް ހަވާލުކޮށްފައި ވަނީ އަމީންގެ މަސްލަހަތު އޮންނަ ކުންފުންޏަކަށް ކަމަށް ރިޕޯޓުކޮށްފަ އެވެ. އެކަމަކު އެ ކުންފުނީގެ ނަމެއް ހާމަކޮށްފައެއް ނުވެ އެވެ.\nއެކަމާ ގުޅިގެން ސީއެންއެމް އިން ހެލްތު މިނިސްޓަރާ ސުވާލު ކުރެއްވުމުން ވަނީ އެކަން ދޮގު ކުރައްވާފަ އެވެ. "އެއީ ތެދު ވާހަކައެއް ނޫން،" ކަމަށް މިނިސްޓަރު ވިދާޅުވި އެވެ.\nމި މަހުގެ ތެރޭގައި ފިނޭންސް މިނިސްޓްރީން ވަނީ 11 އެމްބިއުލާންސެއް ސަޕްލައި ކޮށްދޭނެ ފަރާތެއް ހޯދުމަށް އިއުލާނުކޮށްފަ އެވެ. އެކަމަށް އެދި ހުށަހަޅުމުގެ ފުރުސަތު މިހާރު ހުޅުވާލާފައިވާއިރު އެ ބީލަން ހުޅުވުން އޮތީ މިމަހުގެ 31 ވަނަ ދުވަހު އެވެ.\nރާއްޖޭގެ 187 ރަށެއްގައި އެމްބިއުލާންސްގެ ހިދުމަތް ފޯރުކޮށްދެމުން އަންނައިރު އެ ހިދުމަތް ފޯރުކޮށްދިނުމަށް ޖުމްލަ 280 އެމްބިއުލާންސް ރާއްޖޭގައި އޮތް ނަމަވެސް އޭގެ ތެރެއިން މިހާރު ބޭނުން ކުރެވެނީ 221 އެމްބިއުލާންސެވެ.\nއޭގެ ތެރެއިން ނުވަ ރަށެއްގެ އެމްބިއުލާންސް ހަލާކުވެ އެތަކެތި މަރާމާތު ކުރުމުގެ މަސައްކަތް ވެސް ދަނީ ކުރިއަށެވެ.\nހެލްތު މިނިސްޓްރީ ރައީސް ޞާލިޙް ސިއްހީ ދާއިރާ\nވަށްކަން ކޮއްފަ އެކަކުވެސް ނުބުނާނެ މަށޭކުރީ


ކޯވިޑްގެ ހާލަތުގައި ދަރިވަރުންނަށް ހަމަޖެހުމެއް ގެނެސްދިނީ މުދައްރިސުންގެ ޤުރުބާނީން: މިނިސްޓަރ ކޯވިޑްގެ ހާލަތުގައި ދަރިވަރުންނަށް ހަމަޖެހުމެއް ގެނެސްދިނީ މުދައްރިސުންގެ ޤުރުބާނީން: މިނިސްޓަރ\nކޯވިޑްގެ ހާލަތުގައި ދަރިވަރުންނަށް ހަމަޖެހުމެއް ގެނެސްދިނީ މުދައްރިސުންގެ ޤުރުބާނީން: މިނިސްޓަރ\nމުދައްރިސުންގެ ދުވަހު އެޑިއުކޭޝަން މިނިސްޓަރ ޑރ.އައިޝަތު އަލީ ޚިޠާބު ދެއްވަނީ.ފޮޓޯ:ޕީއެސްއެމް ނިއުސް\nރާއްޖޭގައި ކޯވިޑްގެ ހާލަތުގެ ގޯސްވި ދުވަސްވަރު ކޮންމެވެސް މިންވަރެއްގެ ހަމަޖެހުމެއް ދަރިވަރުންނަށް ގެނެސްދިނީ މުދައްރިސުންގެ ޤުރްބާނީގެ ސަބަބުންކަމަށް މިނިސްޓަރ އޮފް އެޑިއުކޭޝަން ޑރ. އައިޝަތު އަލީ ވިދާޅުވެއްޖެއެވެ.\nމިއަދު ފާހަގަކުރަމުންދާ ބައިނަލްއަޤްވާމީ މުދައްރިސުންގެ ދުވަހުގެ މުނާސަބަތުގައި މިނިސްޓަރ ވަނީ ސްކޫލުތަކުގައި ކިޔަވައިދެއްވަމުންގެންދާ މުދައްރިސުންނަށާއި ކުރިން މުދައްރިސްކަންކޮށް އެމަސައްކަތުން މިހާރު ވަކިވެވަޑައިގެންފައިވާ ފަރާތްތަކާއި މުދައްރިސުކަމަށް ލޯބިކުރާ ފަރާތްތަކަށް ދުވަހުގެ ތަޙްނިޔާ ފޮނުވާފައެވެ.\nކޮންމެ އަހަރެއްގެވެސް އޮކްޓޫބަރުމަހުގެ5ވަނަ ދުވަސް ފާހަގަކުރަނީ ބައިނަލްއަޤްވާމީ މުދައްރިސުންގެ ދުވަހުގެ ގޮތުގައެވެ. މިއަހަރުގެ މިދުވަހަށް ޔުނެސްކޯއިން ކަނޑައަޅާފައިވަނީ "ކިޔަވައިދިނުން އިހުއޮތްގޮތަށް އިޢާދަކުރުމުގެ ހިތަކީ މުދައްރިސުން“ މިއެވެ.\nމި ދުވަހުގެ މުނާސަބަތުގައި މިނިސްޓަރ އޮފް އެޑިއުކޭޝަން ޑރ. އައިޝަތު އަލީ ދެއްވި ޚިޠާބުގައި ވަނީ ކޮވިޑްގެ ދުވަސްވަރު، ކޮންމެވެސް މިންވަރެއްގެ ހަމަޖެހުމެއް ދަރިވަރުންނަށް ގެނެސްދިނީ މުދައްރިސުންގެ ޤުރްބާނީގެ ސަބަބުންކަން ފާހަގަކުރައްވާފައެވެ. ދަރިވަރުންނަށް ކިޔަވައިދިނުމަށްޓަކައި އައު ކަންތައްތަކެއް ދަސްކޮށް ކުރިން ބޭނުންނުކުރާ ވަޞީލަތްތައް ބޭނުންކޮށްގެން ކިޔަވައިދީފައިވާކަން ފާހަގަކުރައްވާ މިނިސްޓަރ ވަނީ ކޯވިޑްގެ ދުވަސްވަރު މުދައްރިސުން ކުރި ހިތްވަރަށްޓަކައި ޝުކުރު އަދާކުރައްވަފައެވެ.\n"މުދައްރިސުންނަށް ޖެހުނީ އައު ކަންތައްތަކެއް ދަސްކޮށްގެން، އެހެންޏާ ބޭނުންނުކުރާ ވަސީލަތްތަކެއް ބޭނުންކޮށްގެން، އެހެންޏާ ނުކިޔަވައިދޭ ގޮތަކަށް ކިޔަވައިދޭން. މުދައްރިސުން މިކަން ނުކުރިނަމަ، ދަރިވަރުންނަށް ވާނޭ ގޮތް، ގޭބިސީގެ އިޖްތިމާޢީ ދިރިއުޅުމަށް އަންނާނޭ ހުސްކަން އަޅުގަނޑަށް ދަންނަވާކަށްވެސް ނޭނގޭ."މިނިސްޓަރ އޮފް އެޑިއުކޭޝަން ޑރ.އައިޝަތު އަލީ ވިދާޅުވިއެވެ.\nމިނިސްޓަރ ވިދާޅުވީ ދުނިޔޭގެ އެހެން ޤައުމުތަކުގެ މުދައްރިސުންވެސް ފާހަގަކުރާ ފަދައިން އިންޓަރނެޓާއި އެހެނިހެން ވަޞީލަތްތައް ބޭނުންކޮށްގެން ކިޔަވައިދިން ކަމުގައި ވިއަސް، ކުރިން ކިޔަވައިދޭ ފެންވަރަށް، އެ މިންވަރަށް ކިޔަވައިދެވިފައި ނުވާކަމަށް ރާއްޖެގެ މުދައްރިސުންވެސް ފާހަގަކުރާކަމަށެވެ. އެހެންކަމުން އަނެއްކާވެސް ކުދީންގެ ތަޢުލީމު އިހު އޮތް ގޮތަށް އިޢާދަކުރުމަށް މަސައްކަތް ކުރަންޖެހޭކަމަށް މިނިސްޓަރ ވިދާޅުވިއެވެ.\n"ކަމެއް އިހު އޮތްގޮތަށް އިޢާދަކުރަން ޖެހޭނީ، އެކަމަކަށް ހީނަރުކަމެއް އައުމުން. ބަލިކަށިކަމެއް ލިބުމުން. ކޮވިޑް ރޯގާގެ ސަބަބުން ކިޔަވައިދިނުން އެތައް ދުވަހަކަށް މެދުކެނޑިފައިވޭ. އިންޓަރނެޓާއި އެހެން ވަސީލަތްތައް ބޭނުންކޮށްގެން ރާއްޖޭގައި ކިޔަވައިދިން ކަމުގައި ވިއަސް، ކުރިން ކިޔަވައިދޭ ފެންވަރަށް، އެ މިންވަރަށް ކިޔަވައިދެވިފައި ނުވާކަން މުދައްރިސުން ފާހަގަކުރޭ. މި މައްސަލަ ދުނިޔޭގެ ހުރިހާ ޤައުމަކަށް ވެސް މެދުވެރިވެފައިވޭ." މިނިސްޓަރ އޮފް އެޑިއުކޭޝަން ޑރ.އައިޝަތު އަލީ ވިދާޅުވިއެވެ.\nމިއަހަރުގެ މުދައްރިސުންގެ ދުވަހުގެ ޝިއާރަށް އަލިއަޅުއްވާލައްވާ މިނިސްޓަރ ވަނީ ކިޔަވައިދިނުން އިހުއޮތްގޮތަށް އިޢާދަކުރުމުގެ މަސައްކަތުގެ ހިތަކީ، ނުވަތަ ރޫޙަކީ މުދައްރިސްކަން ފާހަގަކުރައްވާފައެވެ. ކޮވިޑްގެ ދަތި ޙާލަތުގައި ބަލިމަޑުކަމުން އަރައިގަތުމުގެ ސިއްރަކީ މުދައްރިސުންކަމަށާއި ރޯގާގެ ސަބަބުން މާޔޫސްވެފައިވާ މީސްތަކުންނަށް ހިތްވަރާއި ހިތްހަމަޖެހުން ކޮންމެވެސް ސިފައެއްގައި ގެނެސްދިނީ މުދައްރިސުންކަމަށް މިނިސްޓަރ ވިދާޅުވިއެވެ. އަދި ކޮވިޑާއި ގުޅިގެން ޞިއްޙީ ދާއިރާއާއި އެހެން ދާއިރާތަކުގެ މަސައްކަތްތެރީން އިޙްތިފާލު ކުރިގޮތަށް، މުދައްރިސުންގެ ރޯލު ފާހަގަކުރުމަކީ ލާޒިމްކަމެއްކަން މިނިސްޓަރ ފާހަގަކުރެއްވިއެވެ.


FAM Ah Fiyavalhu Alhan Majileehah Garaareh - Vaguthu\nއެފްއޭއެމް އަށް ފިޔަވަޅު އަޅަން މަޖިލީހަށް ގަރާރެއް\nކުޅިވަރުގެ ޤާނޫނާއި އެއްގޮތަށް ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އަށް ފިޔަވަޅު އެޅުމަށް އެދި ރައްޔިތުންގެ މަޖިލީހަށް ގަރާރެއް ހުށަހަޅައިފިއެވެ.\nމަޖިލީހަށް މި ގަރާރު ހުށަހަޅާފައި ވަނީ، އެފްއޭއެމްގެ ރައީސްކަން މީގެ ކުރިން ކުރައްވާފައިވާ، އެމްޑީޕީގެ ޕާލެމެންޓްރީ ގްރްރޫޕުގެ ލީޑަރު އަދި ރައްޔިތުންގެ މަޖިލީހުގެ މެދުހެންވޭރު ދާއިރާގެ މެމްބަރު އަލީ އާޒިމް އެވެ. މި ގަރާރު މަޖިލީހަށް ހުށަހަޅައި މިއަދުގެ ޖަލްސާއަށް ވަނީ އެޖެންޑާކޮށްފައެވެ.\nމެމްބަރު އާޒިމް މަޖިލީހަށް ހުށަހެޅި ގަރާރުގައި، ފާއިތުވެދިޔަ ދުވަސްތަކުގައި އެމްއޭއެމްއިން އެ އިދާރާގެ ޤަވާއިދާއި ކުޅިވަރާއި ބެހޭ ޤާނޫނާއި ޚިލާފަށް ހިންގާފައިވާ ބައެއް ކަންކަން ފާހަގަކޮށްފައި ވެއެވެ. އަދި މި ގަރާރު ހުށަހަޅާފައި ވަނީ ޤާނޫނާއި އެއްގޮތަށް އެމްއޭއެމް އާއި މެދު ފިޔަވަޅު އަޅާފައި ނުވާތީ ކަމަށް ގަރާރުގައި ބުނެފައި ވެއެވެ.\nހަމަ އެހެންމެ އެފްއޭއެމްގެ ހިންގާ ކޮމިޓީގެ މެމްބަރުން އިސްތިއުފާދިނުމުން، އެ މެމްބަރުންގެ ބަދަލުގައި ކޮމިޓީއަށް އައްޔަން ކުރެވުނު ފަރާތްތައް އެފްއޭއެމް ކޮންގްރެސްގައި އިންތިޚާބު ކޮށްފައި ނުވާކަމާއި، ޤަވާއިދުގައި ބަޔާންކުރާ ގޮތުގެ މަތީން އެފްއޭއެމްއިން އެކްސްކޯ ބައްދަލުވުންތައް ކުރިޔަށްނުގެންދާކަން މައްސަލަވެސް ގަރާރުގައި ފާހަގަކޮށްފައި ވެއެވެ.\nގަރާރުގައި ބަޔާންކޮށްފައިވާ ގޮތުން ކުޅިވަރު ގާނޫނުގެ 8 ވަނަ މާއްދާގެ "ށ" ގައި ރާއްޖޭގައި ވާދަވެރި ގޮތުގައި ކުޅެވޭ އެންމެހާ ކުޅިވަރެއްގައިމެ ހަރަކާތްތެރިވާ ކްލަބް ޖަމިއްޔާ އަދި އެސޯސިއޭޝަންތައް ރަޖިސްޓްރީކުރުމާއި އެ ފަރާތްތަކުގެ އަސާސީ އަދި ހިންގާ ގަވާއިދުގައިވާ ގޮތުގެ މަތިން އެ ފަރާތްތައް އަމަލުކުރޭތޯ ފާރަވެރިވެ، ކަނޑައެޅިފައިވާ އުސޫލުން އަމަލު ނުކުރާ ފަރާތްތަކާ މެދު މި ގާނޫނުގެ ދަށުން ހަދާ ގަވާއިދުގައިވާ ގޮތުގެ މަތިން ފިޔަވަޅު އަޅަން ޖެހޭނެ އެވެ.\n"ކްލަބް ޖަމިއްޔާ ރަޖިސްޓްރީކޮށް ހިންގުމުގެ ގަވާއިދު" 39 ވަނަ މާއްދާގެ (ހ) ގައި ޖަމިއްޔާއެއް ރަޖިސްޓްރީ ކުރާތާރީހުން ފެށިގެން2(ދޭއް) އަހަރުވާރިއު އެ ޖަމްއިއްޔާއަކުން ކުރުމަށް ކަނޑައަޅާފައިވާ ކަންތައްތަކުގެ ތެރެއިން އެއްވެސްކަމެއް ނުކުރާނަމަ، ނުވަތަ އެއިން އެއްވެސް ކަމެއްނުކޮށް ވިދިވިދިގެން2(ދޭއް) އަހަރު ވެފައިވާނަމަ އެ އެސޯސިއޭޝަނެއްގެ ރަޖިސްޓްރޭޝަން ބާތިލްކުރުމުގެ ބާރު ކޮމިޝަނާ އޮފް ސްޕޯޓްސް އަށް ލިބިގެންވެއެވެ." ގަރާރުގައި ވެއެވެ.\nމެމްބަރު އާޒިމް ހުށަހެޅުއްވި ގަރާރުގައި ވިދާޅުވީ، އެފްއޭއެމް ހިންގާ ޤަވާއިދާއި ކުޅިވަރު ގާނޫނާއި އަދި ފީފާގެ ހިންގާ ޤަވާއިދާ އެއްގޮތަށް އަމަލުކުރުމަށް މިނިސްޓްރީ އަށް އެންގުމަށާއި، އެ ކަންކަމަށް އަމަލުކުރުމަށްފަހު މެނުވީ އެފްއޭއެމްގެ އިންތިހާބު ނުބޭއްވުމަށް އެންގުމަށާއި، ވަގުތުން ވަގުތަށް މިކަން ބަލައި ފިޔަވަޅު އަޅަން ޖެހޭ ކަމަށެވެ.\nޖޫން 30, 2020 04:32\nގޮތް ހުސްވެގެން ބަޔަކުތެޅި ފޮޅެނީ، ދެން މަޖިލީހުން މިރާއްޖެ ހިންގަން ވެއްޖެއެއްނު-\nޖޫން 30, 2020 06:47\nތީ ސު މެއް ގެ ގަރާރެއް. ތީ މަހާނަ މައްޗަށް މަޑިޔަށް ޖެހުން. ކުރީގެ ރައީސޯ. ތީ ފިތުނަޔާއި ހަސަދަ.\nޖޫން 30, 2020 07:04\nޢަނގަ މޮހޮނު ދިވެހި ކެއުން ކައިގެން ގައުމު ފަސާދަ ކުރުމުގަ.ދެން އަތްޖަހާ ކަނޑުކޮސް ރީނދޫ ހަރުފަތަށް...\nޖޫން 30, 2020 07:14\nމެނުވީ އެފްއޭއެމްގެ އިންތިހާބު ނުބޭއްވުމަށް އެންގުމަށާއި، ވަގުތުން ވަގުތަށް މިކަން ބަލައި ފިޔަވަޅު އަޅަން ޖެހޭ ކަމަށެވެ.\nޤާރާރުގެ ބޭނުން އެގިއްޖެ މިހާރު.\nތިމާ މީހާ ބޭނުންވާ، ހިތްނޭދޭ ގޮތަކަށް ކަމެއްދާނަމަ މަޖިލީހުގެ މެޖޯރިޓީ އޮތިތީވެ އެކަމަށް ފާރަލުމަށް ވުރެއްނުވުން ރަނގަލީ. ސިޔާސީ ނުފޫޒު ފުޓްބޯލައަށް ނުފޯރުވޭނެކަން (ފީފާ) އިން ވަނީ މީގެ ކުރިންވެސް އިންޒާރުދީފައި. އަދި ބައެއް ގައުމުތައް ސަސްޕެންޑް ކޮއްފަ. ކުރިން ހުރި ރައީސް ޔާމީން ގޯސްވެގެން، ކަމުނުދާތީ ބަދަލުކޮއް އައުވެރިކަމެއް ކުރަން އައި މީހުން ނަޒާހަތްތެރިކަން ބޮއްސުން ލައިގެންދާތީވެ ލަދުވެތި. މަޖިލީހަކީ ކޯޓެއްނޫން. މަޖިލީހަކީ ތަހްގީގް މަރުހަލާއެއްވެސްނޫން. ރައްޔިތުންތިބީ ހޭލާ. ފާރަޔަށް. ރައްޔިތުންގެ ބާރު މާ ގަދަވާނެ\nފީފާއިން ރާއްޖެސަސްޕެންޑު ކުރާކައްދެން މާކަގިންދުވަހެއް ނުނަގާނެ\nޖޫން 30, 2020 10:42\nތިހެންއުޅެންހަދައިގެން އެންމެފަހުން ފީފާއިން އެފްއޭއެމަށް ފިޔަވަޅުއަޅައި ސަސްޕެންޑް ކުރާނީ މިހިރަ މޮޔަޔާ. ސިޔާސީ މީހުން އެކަންތައްތަކާ ނުބެހޭށޭ އެމީހުން ގޮވައިނަގާއިރު ތިއުޅެނީ މިހާރު އޮތް ހާލުގައިވެސް ނުބާއްވަންތަ؟ ކަލޭ ބޭނުމިއްޔާ ރައީސްކަމަށް ކުރިމަތިލާންވީއެއްނު. ޕާޓީގަ ފައިސާ ހުންނާނެ، ކެރޭނެތަ ޚަރަދުކުރަން. ތަސްމީނުގެ ދުވަސް ދުއްވާލައިފަހުރި މަކަރުވެރިއެއްތީ\nޖޫން 30, 2020 11:13\nދުނިޔޭގެ އެއްވެސް ގައުމަކުން ކުރާކަންކަން ނޫން


ރައްކާ ރޯޑް ސޭފްޓީ ކުރެހުމުގެ މުބާރާތުން އެއްވަނަ އާއިޝަތު ޔަނާލް ޔާފިސް އަށް | Sandhaanu\nރައްކާ ރޯޑް ސޭފްޓީ ކުރެހުމުގެ މުބާރާތުން އެއްވަނަ އާއިޝަތު ޔަނާލް ޔާފިސް އަށް\nމަގުމަތީގެ ސަލާމަތާއި ރައްކާތެރިކަމަށް ހޭލުންތެރިކަން އިތުރުކުރުމުގެ ގޮތުން ފުލުހުން ކުރިއަށް ގެންދިޔަ ކުރެހުމުގެ މުބާރާތުން އެއްވަނަ އާއިޝަތު ޔަނާލް ޔާފިސް އަށް ލިބިއްޖެއެވެ.\nމި މުބާރާތުން ދެ ވަނަ އަށް މުހައްމަދު ކައިސް ހަސަން އާމިރު ހޮވިފައިވާއިރު މުބާރާތުގެ ތިން ވަނަ އަށް ހޮވިފައިވަނީ އާމިނަތު ޔޫހާ އިބްރާހިމްއެވެ\nމޯލްޑިވްސް ޕޮލިސް ސާވިސް އާއި އެލައިޑް އިންޝުއަރެންސް ގުޅިގެން ބާއްވާ ރައްކާ ރޯޑް ޝޯގެ ކުރެހުމުގެ މުބާރާތުގެ ނަތީޖާ ފާޅުކޮށް މިހާރުވަނީ އިނާމާއި ސެޓްފިކެޓް ހަވާލުކޮށްފައެވެ.\nއެގޮތުން، މުބާރާތުގެ އެއްވަނަ އަށް 1000 ރުފިޔާ، ދެވަނަ އަށް 400 ރުފިޔާ އަދި ތިންވަނަ އަށް 300 ރުފިޔާ ދީފައިވެއެވެ.\nއޭގެ އިތުރުން އެ ކުރެހުންތައް، ސޯޝަލް މީޑިއާގައި ރޯޑްސޭފްޓީ އެވެއާނަސް ޕޯސްޓުގެ ގޮތުގައި އަދި ސެޝަންތަކުގައި ހުށަހަޅާ ޕްރެޒެންޓޭޝަން ތަކުގައިވެސް ބޭނުންކުރުމަށް ހަމަޖެހިފައިވާކަމަށް ފުލުހުން ބުނެއެވެ.\nރައްކާ ކުރެހުމުގެ މުބާރާތަކީ 10 އަހަރާއި 18 އަހަރާ ދެމެދުގެ އުމުރުފުރާގެ ކުދިންގެ މެދުގައި، މަގުމަތީގެ ސަލާމަތާއި ރައްކާތެރިކަމަށް ހޭލުންތެރިކަން އިތުރުކުރުމުގެ ގޮތުން ”މަގުމަތީގެ ސަލާމަތާއި ރައްކާތެރިކަން” ތީމުގެ ދަށުން ކުރިއަށް ގެންދިޔަ މުބާރާތެކެވެ.\nމުބާރާތުގެ ކުރެހުންތައް ހުށަހެޅުމުގެ ފުރުސަތު ހުޅުވާލީ އެޕްރީލް 27 އިން މެއި 27 އަށެވެ.\nމުބާރާތުގައި ބައިވެރިކުރި ކުރެހުންތައް ފޭސްބުކުގައި ހިއްސާކޮށްފައިވެއެވެ. އަދި ކުރެހުމަށް ލިބުނު ލައިކްސް އާއި ޝެއަރގެ ނިސްބަތުން 70 އިންސައްތަ ޕޮއިންޓު ދީފައިވާއިރު 30 އިންސައްތަ ޕޮއިންޓު ދީފައިވަނީ މުބާރާތަށް ހުށަހެޅި ކުރެހުންތައް، ޓްރެފިކް މެނޭޖްމަންޓް ޑިޕާޓްމަންޓާއި އެލައިޑް އިންޝުއަރެންސްގެ ޓީމަކުން ބެލުމަށްފަހުއެވެ. އެގޮތުން، 30 އިން ސައްތަ ޕޮއިންޓު ދިނުމުގައި ކުރެހުމުގެ ކްރިއޭޓިވިޓީ އަދި އޮރިޖިނަލަޓީ އަށް 10 އިންސައްތަ އަދި ތީމުގައިވާ މެސެޖު ކުރެހުމުން ފޯރުކޮށްދީފައިވާ މިންވަރަށް 10 އިންސައްތަ އަދި ޖުމްލަކޮށް ކުރެހުމުގެ ޑިޒައިން އަދި އާޓިސްޓިކް ކޮލެޓީއަށް 10 އިންސައްތަ ދީފައިވެއެވެ.


Valu janavaaruge viyafaari China ga manaa koffi - vNews.mv\nގަވާއިދާ ޚިލާފަށް ވަލުޖަނަވާރުގެ މަސް ވިއްކަމުންދިޔަ މާރުކޭޓެއް ފުލުހުން ރެއިޑްކުރަނީ:\nވަލުޖަނަވާރުގެ ވިޔަފާރިކުރުން މުޅި ޗައިނާގައި މަނާކޮށްފި\nސައިފް އަޒްހަރު 26 January 2020, 19:36\nހަލުވިކަމާއެކު ފެތުރެމުންދާ ކޮރޯނާވައިރަސް ހުއްޓުވުމުގެ ފިޔަވަޅެއްގެ ގޮތުން ވަލުޖަނަވާރުގެ އެއްވެސް ވިޔަފާރިއެއް ކުރުން މުޅި ޗައިނާގައި މަނާކޮށްފިއެވެ.\nއެގޮތުން، ޗައިނާގެ މާރުކޭޓްތަކާއި، ސުޕަރމާރުކޭޓްތަކާއި، ރެސްޓޯރަންޓްތަކާއި، އީ-ކޮމާރސް ޕްލޭޓްފޯމްތަކުގައިވެސް ވަލުޖަނަވާރުގެ ވިޔަފާރީގެ އެއްވެސް މުއާމަލާތެއް ކުރުމާއި، ވަލުޖަނަވާރުގެ މަސް ވިއްކުމާއި، އޭގެ ކެއިންބުއިމުގެ އެއްވެސް ޚިދުމަތެއް ދިނުންވެސް ޗައިނާ ސަރުކާރުން ވަނީ ވަގުތީގޮތުން މަނާކޮށްފައެވެ.\nމިފިޔަވަޅު އެޅީ، ކޮރޯނާވައިރަސް ފެތުރުން ހުއްޓުވި މަސްރަހް ހަމަޔަކަށް އެޅެންދެން ކަމަށް ޗައިނާ ސަރުކާރުގެ ނޭޝަނަލް ހެލްތު ކޮމިޝަނުން ބުނެފައި ވެއެވެ.\nޗައިނާ ސަރުކާރުން ވަލުޖަނަވާރުގެ ވިޔަފާރި މި ހުއްޓުވީ، ކޮރޯނާވައިރަސް ފެތުރެމުންދަނީ ވުހާން ސިޓީގައި، ކެއުމުގެގޮތުގައި ވަލުޖަނަވާރުގެ މަސްވިއްކާ ސީފޫޑް މާރުކޭޓަކުން ކަމަށް ބެލެވިފައި ވުމާ ގުޅިގެންނެވެ. ސީފޫޑް މާރުކޭޓެއް ނަމަވެސް، އެތަނުގައި ވަލުޖަނަވާރު ވިއްކަމުން ގެންދިޔައީ ގަވާއިދާ ޚިލާފަށް ކަމަށްވެސް މިހާރުވަނީ ހާމަވެފައެވެ.\nމިކަމާހެދި، މަސްރަހް ހަމަޔަކަށް އެޅެންދެން ވަލުޖަނަވާރު ގެންގުޅުމާއި، އެއްތަނުން އަނެއް ތަނަށް އުފުލުމާއި، ވިއްކުން މަނާކޮށް ނޭޝަނަލް ހެލްތު ކޮމިޝަނާއި، ސަރުކަރުގެ ހެލްތު މިނިސްޓްރީންވެސް ވަނީ ބަޔާން ނެރެފައެވެ.\nމިއާއެކު، ވަލުޖަނަވާރާއި، ކެއުމުގެގޮތުގައި ބޭނުންކުރާ އެނޫންވެސް ދޫނިސޫފާސޫފި ވިއްކާ އަދި އޭގެ މަސް ވިއްކާ ހުރިހާ މާރުކޭޓްތައްވެސް ޗައިނާ ސަރުކާރުން މިހާރުވަނީ ބަންދުކޮށްފައެވެ. އަދި އެ އެންގުމާ ޚިލާފަށް ކަންކުރާ ފަރާތްތަކާ ދެކޮޅަށް ހަރުކަށި ފިޔަވަޅު އަޅާނޭ ކަމަށްވެސް ސަރުކާރުންވަނީ އަންގާފައެވެ. އަދި އެކަމަށް ގެންދަނީ ފާރަވެރިވެސް ވަމުންނެވެ.


1.8 jee.bee.pee.es.ge speedaai eku ureedhoo 5jee thaaarafkohfi\n1.8 ޖީ.ބީ.ޕީ.އެސް.ގެ ސްޕީޑާއި އެކު އުރީދޫ 5ޖީ ތައާރަފްކޮށްފި\nއިންޓަނެޓް އޮފް ތިންގްސް ނުވަތަ އައި.އޯ.ޓީ ޓެކްނޮލޮޖީ ބޭނުންކޮށްގެން އައު އުސްމިންތަކަށް ގެނެސްދިނުމުގައި ބޮޑު ދައުރެއް އަދާކުރާނެ އުރީދޫ 5ޖީގެ ކުޅަދާނަކަން އެކުންފުނިން ދައްކުވައިދީފިއެވެ.\nރާއްޖޭގައި މުޅިން އަލަށް ތަޖުރިބާ ކުރެވިގެންދިޔަ 1.8 ޖީ.ބީ.ޕީ.އެސް.ގެ ހަލުވި ސްޕީޑު އިއްޔެ ދައްކުވައިފާވަނީ ދިވެހިރާއްޖޭގެ ރަޢީސުލްޖުމްހޫރިއްޔާގެ ނައިބު ފައިސަލް ނަސީމް، މިނިސްޓަރ އޮފް ކޮމިއުނިކޭޝަން، ސައިންސް އެންޑް ޓެކްނޮލޮޖީ، ހޮނަރަބަލް މުހައްމަދު މަލީހް ޖަމާލް؛ މިނިސްޓަރ އޮފް ފިނޭންސް، ހޮނަރަބަލް އިބްރާހިމް އަމީރް، މިނިސްޓަރ އޮފް އިކޮނޮމިކް ޑެވެލޮޕްމަންޓް، ހޮނަރަބަލް އަލްްއުސްތާޒް ފައްޔާާޒް އިސްމައިލް؛ މިނިސްޓަރ އޮފް ޔޫތް، ސްޕޯޓްސް އެންޑް ކޮމިއުނިޓީ އެމްޕަވަމެންޓް، ހޮނަރަބަލް އަހްމަދު މަހްލޫފް، މިނިސްޓަރ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރ، ހޮނަރަބަލް ޒަހާ ވަހީދު؛ މިނިސްޓަރ އޮފް ޖެންޑަރ، ފެމިލީ އެންޑް ސޯޝަލް ސަރވިސަސް، ހޮނަރަބަލް ޝިދާތާ ޝަރީފް، ކޮމިއުނިކޭޝަން އޮތޯރިޓީ އޮފް މޯލްޑިވްސްގެ ޗީފް އެގްޒެކެޓިވް، އަލްފާލިލް އިލްޔާސް އަހުމަދު އަދި އުރީދޫ މޯލްޑިވްސްގެ ސީއީއޯ ނަޖީބް ޙަންގެ އިތުރުން އެތަށް ހާސް ކަސްޓަމަރުންގެ ހާޒިރުގައި، އުރީދޫ ކަލަރ ރަން ގައިއެވެ.\nއުތުރު އެފްރިކާއިން ފެށިގެން އަރަބިކަރަޔާއި ދެކުނު އޭޝިއާގައިވެސް އުރީދޫ އިން ބޮޑެތި ނެޓްވަރކް މޮޑަނައިޒޭޝަން ޕްރޮގްރާމުތަކެއް ދަނީ ކުރިއަށް ގެންދަމުންނެވެ.\n5ޖީގެ އީކޯސިސްޓަމް ބިނާ ކުރުމުގައި އުރީދޫ ގްރޫޕްގެ ކުންފުނިތަކުން ދަނީ އިސްދައުރެއް އަދާކުރަމުންނެވެ. މިގޮތުން، އިންސާނީ ތަރައްގީ މަގުފަހިކޮށްދޭނެ، އަދި އިންޓަނެޓް ކަނެކްޓިވިޓީ އާއި އައި.އޯ.ޓީ ތަޖުރިބާ ކުރާ ގޮތް މުޅިން ބަދަލުކޮށްދޭނެ ފަދަ މުހިންމު ނެޓްވަރކް އަޕްގްރޭޑްތަކެއް ގެނައުން، އުރީދޫގެ މި މަސައްކަތުގައި ހިމެނެއެވެ. މި ކުރިއެރުމާއި އެކު، 5ޖީ މެދުވެރިކޮށް ޑްރައިވަރުންނާއި ނުލާ ދުވާ ކާރު، އުދުހޭ ޓެކްސީ، އަދި ޑްރޯން މެދުވެރިކޮށް ތަކެތި ޑެލިވަރ ކުރުން ފަދަ އީޖާދީ ހިދުމަތްތަށް ކައިރި މުސްތަގްބަލެއްގައި ފެނިގެންދާނެ ކަމަށް އުރީދޫއިން މައުލޫމަތު ދެއެވެ.\nކަސްޓަމަރުންގެ ބަދަލުވަމުންދާ މުއާސަލާތީ ބޭނުންތަކަށް އެކަށޭނެ ހައްލުތަކެއް ފޯރުކޮށްދިނުމަށް، އުރީދޫ އަކީ ރާއްޖޭގެ އެންމެހާ ރަށްތަކަށް 4ޖީ+ ފޯރުކޮށްދިން ފުރަތަމަ އޮޕރޭޓަރ އެވެ. ހަމައެއާއި އެކު އުރީދޫ އިން ވަނީ އެކުންފުނީގެ ޓްރާންސްމިޝަން ނެޓްވަރކ ފުލް އައި.ޕީ އަށް ބަދަލުކޮށް ކަސްޓަމަރުންގެ ޑޭޓާ އެކްސްޕީރިއަންސް އިތުރަށް ރަގަޅުކޮށްދީފައެވެ.\n5ޖީ ނެޓްވަރކަކަށް ތައްޔާރީތަށް ވަމުންދާއިރު، އުރީދޫ މޯލޑިވްސް ވަނީ މިއަހަރުގެ ފެބްރުއަރީ މަހު 5ޖީ ސްޕެކްޓްރަމްގެ ލައިސަންސް ހޯދާއި، މުޅި އުރީދޫ ގްރޫޕުންވެސް ފުރަތަމަ މި ލައިސަންސް ލިބުން ކުންފުންޏަށް ވެފައެވެ.


Anna Mahuge Niyalah Muhdhathu Hamavefaivaa ID Card Ah Hidhumai Dheveyne - Vaguthu\nއަންނަ މަހުގެ ނިޔަލަށް މުއްދަތު ހަމަވެފައިވާ އައިޑީ ކާޑަށް ހިދުމަތް ދެވޭނެ\nއަންނަ ޖުލައި މަހުގެ ނިޔަލަށް މުއްދަތު ހަމަވެފައިވާ އައިޑީކާޑު ނުވަތަ އައިޑީކާޑު ގެއްލިފައި ވިއަސް ކާކުކަން އަންގައިދޭ އެހެން ލިޔުން އޮންނަ ރައްޔިތުންނަށް ހިދުމަތް ދިނުމަށް ޑިޕާޓްމެންޓް އޮފް ނޭޝަނަލް ރަޖިސްޓްރޭޝަން (ޑީއެންއާރު) އިން އަންގައިފިއެވެ.\nޑީއެންއާރުން ކޮށްފައިވާ އިއުލާނުގައި ބުނެފައިވަނީ ކޮވިޑް-19 ފެތުރުން ކޮންޓްރޯލް ކުރުމުގެ ގޮތުން ސަރުކާރުން މަސައްކަތް ކުރަމުން އަންނާތީ ޖުލައި މަހުގެ 31 ވަނަ ދުވަހާއި ހަމައަށް އައިޑީ ކާޑު ނެތް ނަމަވެސް އަދި އައިޑީ ކާޑުގެ މުއްދަތު ހަމަވެފައި ވީނަމަވެސް ހިދުމަތް ދިނުމަށް އަންގައިފައެވެ.\nމީގެ ކުރިން ކޮވިޑް-19ގެ ސަބަބުން އައިޑީކާޑު ހެއްދުމުގައި ވަނީ ދަތިތަކެއް ދިމާވެފައެވެ. އެހެން ކަމުން އައިޑީކާޑު ބޭނުން ކޮށްގެން ލިބޭ ހިދުމަތް ލިބުމުގެ ދަތިތަކެއް ހުރުމުން ގިނަ ބަޔަކު ވަނީ އެކަމާއި ނުރުހުން ފާޅުކޮށް ޝަކުވާ ކޮށްފައެވެ. މި ޝަކުވާ ތަކުގެ ސަބަބުން ޑީއެންއާރުން މީގެ ކުރިން ވަނީ ޖޫން 30 ގެ ނިޔަލަށް އެފަދަ ހިދުމަތް ލިބޭނެ ކަމަށް ބުނެފައެވެ.\nމި މުއްދަތުގެ ތެރޭގައި އައިޑީކާޑު ނަންބަރު ފެންނަ ލިޔުމެއް ދެއްކުމުން އެފަދަ ފަރާތްތަކަށް ހިދުމަތް ލިބޭނެއެވެ. އެގޮތުން ޕާސްޕޯޓް، ޑްރައިވިން ލައިސަންސް، އުފަންދުވަހުގެ ސެޓްފިކޭޓް ނުވަތަ މިއަހަރު މުއްދަތު ހަމަވާ އައިޑީކާޑު ދިނުމުން ހިދުމަތް ފޯރު ކޮށްދިނުމަށް ޑީއެންއާރުން ވަނީ އެދިފައެވެ.\nމުއްދަތު ހަމަވެފައިވާ އައިޑީކާޑުު ބޭނުންކޮށްގެން ވޯޓު ލެވޭނެ!\nއައިޑީކާޑު ނެތަސް އަދި މުއްދަތު ހަމަވި ނަމަވެސް ހިދުމަތްތައް ދިނުމަށް އެދިއްޖެ


Raajje alun Commonwealth ah vanumah avahtteri gaumuthakun ves beynun!\nރާއްޖެ އަލުން ކޮމަންވެލްތަށް ވަނުމަށް އަވަށްޓެރި ގައުމުތަކުންވެސް ބޭނުން!\nދިވެހިރާއްޖެ ވީހާވެސް އަވަހަށް އަނބުރާ ކޮމަންވެލްތަށް ވެއްދުމަށް އަވަށްޓެރި ޤައުމުތަކުން ބާރުއަޅައިފިއެވެ.\nއެޤައުމުތަކުން މިކަމަށް ގޮވާލީ މިހާރު އިނގިރޭސިވިލާތުގެ ލަންޑަންގައި ކުރިއަށްދާ ކޮމަންވެލްތު ޤައުމުތަކުގެ ޚާރިޖީ ވަޒީރުންގެ 19 ވަނަ ބައްދަލުވުމުގައެވެ.\nއެގޮތުން ރާއްޖެ ކޮމަންވެލްތާއި ގުޅުން އަވަސްކޮށްދިނުމަށް އިންޑިއާގެ އެކްސްޓަރނަލް އެފެއަރޒް މިނިސްޓަރ އެސް. ޖައިޝަންކަރު ވަނީ ގޮވާލައްވާފައެވެ.\nއިންޑިޔާގެ އިތުރުން އަވަށްޓެރި ސްރީލަންކާއިންވެސް ވަނީ ދިވެހިރާއްޖެ ކޮމަންވެލްތަށް ވެއްދުން އަވަސްކުރުމަށް ގޮވާލާފައެވެ. އެގޮތުން ދިވެހިރާއްޖެއިން ކޮމަންވެލްތުން ވަކިވެފައިވާ ގޮތުގެ ސަބަބުން، ގެމްބިއާ އަލުން ކޮމަންވެލްތާއި ގުޅުމަށް ގެންގުޅުން "ފާސްޓް ޓްރެކް"ގެ ފުރުސަތު ރާއްޖެއަށްވެސް ދޭން ޖެހޭކަމަށް ސްރީލަންކާއިން ބުންޏެވެ.\nއެގައުމުން ވަނީ އަންނަ އަހަރު ކިގާލީގައި ބާއްވާ ކޮމަންވެލްތު ހެޑްސް އޮފް ގަވަރމަންޓް މީޓިންގައި ރާއްޖެއަށް ބައިވެރިވެވޭނެ ވަގުތު އޮއްވައި ރާއްޖެއަށް މެމްބަރޝިޕް ދިނުމަށް އެދިފައެެވެ.\nމީގެ އިތުރުން ބަންގްލަދޭޝް، ކެނެޑާ، ރުވާންޑާ އަދި ޕާކިސްތާނުންވެސް ރާއްޖެއަށް މެމްބަރޝިޕް ދިނުން އަވަސްކުރުމަށް ކޮމަންވެލްތު ސެކްރެޓޭރިއޭޓަށް ގޮވާލިއެވެ.\nފާހަގަކޮށްލެވޭ ގޮތުގައި ދާދިފަހުން އޮސްޓްރޭލިއާ އެމްބެސެޑަރވަނީ މާލޭގައި ބޭއްވި ނޫސްވެރިންގެ ބައްދަލުވުމެއްގައިވެސް ރާއްޖެއަށް ކޮމަންވެލްތުގެ މެމްބަރުކަން އަވަހަށް ލިބުމަށް އޮސްޓްރޭލިއާއިން ބޭނުންވާކަމަށް ވިދާޅުވެފައެވެ.\nދިވެހިރާއްޖޭގެ ކޮމަންވެލްތަށް ވަނުމުގެ މަސައްކަތް އަވަސްކުރުމަށް ރާއްޖޭގެ ޚާރިޖިއްޔާއިންވެސް ދަނީ ގިނަގުނަ މަސައްކަތްތަކެއްކުރަމުންނެވެ. އެގޮތުން ޚާރިޖީ ވަޒީރު އަބްދުﷲ ޝާހިދުވަނީ ދެފަހަރެއްގެ މަތިން ކޮމަންވެލްތުގެ ސެކްރެޓަރީ ޖެނެރަލްއާއި ބައްދަލުކުރައްވާފައެވެ.\nކޮމަންވެލްތުން އެދުނު ލިޔުންތައް އެންމެ ފަހުން މިނިސްޓަރ ޝާހިދު ކޮމަންވެލްތުގެ ސެކްރެޓަރީ ޖެނެރަލް ޕެޓްރީޝިއާ ސްކޮޓްލެންޑާއި ބައްދަލުކުރެއްވި އިރު ވަނީ އަރުވާފައެވެ.\nމީގެ އިތުރުން ކޮމަންވެލްތުގެ އެސެސްމަންޓް ޓީމެއް ވަނީ ރާއްޖެއަށް އައިސް އެސެސްމަންޓެއްވެސް ހަދާފައެވެ.\nކުރީގެ ރައީސް އަބްދުﷲ ޔާމީންގެ ސަރުކާރުގެ ކުރީކޮޅު ދިވެހިރާއްޖެ ކޮމަންވެލްތުން ވަކިވެފައިވަނީ ނުރަނގަޅު ނުފޫޒު ފޯރުވާ ޖަމްއިއްޔާއެއް ކަމަށާއި އަދި އެ ޖަމްއިއްޔާގައި އޮތުމުން ދިވެހިންނަށް މާބޮޑު ފައިދާތަކެއް ނުވާކަމަށް ބުނެއެވެ.


Male' Atholhu Ge Hurihaa Rashakah Binaa Kuranivi Tharaggee Gengos Dhinumah Nimal - Vaguthu\nމާލެ އަތޮޅުގެ ކޮންމެ ރަށަކަށް ބިނާ ކުރަނިވި ތަރައްގީ ގެންގޮސް ދިނުމަށް ނިމާލް\n3 މަސް ކުރިން ( އޭޕްރީލް 9, 2021 )\nކުރިއަށް އޮތް ކައުންސިލް އިންތިހާބު ކާމިޔާބުކޮށް ބިނާ ކުރަނިވި ފިކުރާއި ބިނާކުރަނިވި ތަރައްގީ ކޮންމެ ރަށަކަށް ގެންގޮސްދީ، އެރަށްތައް ތަރައްގީ ކޮށްދެއްވުމުގެ އަޒުމު އާކުރައްވާ މާލެ އަތޮޅު ކައުންސިލް ރައީސްކަމަށް އިދިކޮޅު ޕީޕީއެމް އިން ވާދަކުރައްވާ މުހައްމަދު ނިމާލް މާލެ އަތޮޅު ރައްޔިތުންނަށް ހާއްސަ މެސެޖެއް ދެއްވައިފިއެވެ.\nކުރީގެ ރައީސް އަބްދުﷲ ޔާމީންގެ ވެރިކަމުގައި ފެނަކަ ކޯޕަރޭޝަންގެ މެނޭޖިން ޑިރެކްޓަރުކަން ކުރައްވާ މުޅި ރާއްޖެއަށް 24 ގަޑިއިރުގެ ކަރަންޓް ޔަގީން ކޮށްދެއްވި "24 އަވާސް މޭން" ކަމަށްވާ ނިމާލް ވިދާޅުވީ އޭނާގެ އެންމެ ބޮޑު އަމާޒަކަށް ވެގެން ދާނީ އެއް އަތޮޅެއް އެއް އާއިލާއެއްގެ ގޮތުގައި ތަރައްގީ ކުރެއްވުމެވެ.\nނިމާލް ވިދާޅުވީ ރާއްޖެއަށް މިއައި ޑިމޮކްރަސީގެ ސަބަބުން ދިވެހިން މިވަނީ ބައިބައި ވެފައެވެ. "އެތައް އާއިލާއެއް މިވަނީ ގާތް ނުވެވޭވަރަށް ދުރުވެފައި. އެތައް ޒަހަމްތަކެއް މިވަނީވެފައި. އަޅުގަނޑު އެންމެ އިސްކަން ދޭނެ އެއްކަމަކީ ބައިބައިވެފައި މިވާ މުޖުތަމައު އެކުވެރިކުރުން. ޒަހަމްތަކަށް ފަރުވާ ހޯދުން." ނިމާލް ވިދާޅުވިއެވެ.\nނިމާލް ވިދާޅުވީ އޭނާގެ ފިކުރަކީ ބިނާކުރަނިވި ފިކުރެވެ. މިއީ ތިޔާގިކަމުގެ ފިކުރެވެ. އޭނާގެ ފިކުރަކީ ރާއްޖޭގެ ކޮންމެ ރަށެއްގެ ގޮނޑުދޮށަށް ބީއްސާލާ ހިމޭން ރާޅަށް، ތިރިކޮށްލާ އެކިއެކި ދޫންޏަށް އެ ރަށަކުން ފަސް ވަގުތު ބަންގީގެ ކީރިތި އަޑު އިވެންޖެހޭނެ ކަމަށް ގަބޫލުކުރާ ޠާހިރު ފިކުރު ކަމަށް ވެސް ނިމާލް ވިދާޅުވިއެވެ.\nMi Lobuvethi Fasganduge karaamathah Takaa Hingavaa Enmen Athugulhaalan.🇲🇻🇲🇻🇲🇻❤❤❤ pic.twitter.com/WRQqYKgexa\n— Mohamed Nimal (@NimalKokaa) April 9, 2021\nކުރިއަށް އޮތް ކައުންސިލް އިންތިޚާބަކީ އެމްޑީޕީގެ ސަރުކާރުގެ ސަބަބުން ނާއުއްމީދު ވެފައިވާ އެމްޑީޕީގެ ސަޕޯޓަރުންނާއި އަދި އެހެން ޕާޓީތަކުގެ މެންބަރުންނަށް ވެސް އުއްމީދާއި ތަރައްގީ ގެނެސްދޭނެ މަގު ކޮށައިދޭ އިންތިހާބަކަށް ވެގެން ދާނެކަމަށް ނިމާލް ކުރިން ވަނީ ވިދާޅުވެފައެވެ.\nކ. އަތޮޅު ރައީސް ނިމާލް އޭސީސީއަށް ހާޒިރު ކުރަނީ\nއޭޕްރީލް 9, 2021 19:51\nޖޯކު އޮފްދިއިޔާ 😂 24 ކަރަންޓު ލިބުނު މައުމޫން ދައުރުވެސް 🤣🤣


Leading sea plane operator ge award TMA in dhifaau koffi | Mihaaru\nޓީއެމްއޭގެ ދެ ސީޕްލޭން ހުޅުލޭގައި | ފޮޓޯ: މިހާރު\nލީޑިންގް ސީޕްލޭން އޮޕަރޭޓުގެ އެވޯޑް ޓީއެމްއޭއިން ދިފާއުކޮށްފި\n26 ޑިސެމްބަރ 2018 - 11:103comments\nމި އެވޯޑް ޓީއެމްއޭއަށް ލިބުނީ ލިސްބަންގެ އާސާރީ ޕެޓިއޯ ޑަ ގާލޭގައި ބޭއްވި ވޯލްޑް ޓްރެވަލް އެވޯޑްސް ގްރޭންޑް ފައިނަލް ގާލާގަ އެވެ. ޓީއެމްއޭއިން ވަނީ 2014، 2015 އަދި 2017 ވަނަ އަހަރު މި އެވޯޑް ހޯދާފަ އެވެ.\nޓީއެމްއޭއަކީ 1989 ވަނަ އަހަރު "ހަމިންގްބާޑް އައިލެންޑް ހެލިކޮޕްޓާސް"ގެ ނަމުގައި ހެލިކޮޕްޓަރުގެ ހިދުމަތް ދިނުމަށް އުފެއްދި ކުންފުންޏެކެވެ. އޭގެ އަށް އަހަރު ފަހުން ސީޕްލޭންގެ ޚިދުމަތް ފަށައި، އެ ކުންފުނީގެ ނަން "ހަމިންގްބާޑް އައިލެންޑް އެއާވޭސް" އަށް ބަދަލުކުރި އެވެ. ހަމައެކަނި ސީޕްލޭން އޮޕަރޭޓްކުރާ ކުންފުންޏަކަށް 1999 ވަނަ އަހަރު ވިޔަފާރި ބަދަލުކޮށް، 2000 ވަނަ އަހަރު އެކުންފުނީގެ ނަން، ޓްރާންސް މޯލްޑިވިއަން އެއާވޭސް (ޓީއެމްއޭ)ގެ ނަމަށް ބަދަލުކުރި އެވެ.\nޓީއެމްއޭއަކީ 50 ސީޕްލޭނާ އެކު ދުނިޔޭގެ އެންމެ ބޮޑު ސީޕްލޭން އޮޕަރޭޓަރެވެ. އެގޮތުން 2016 ވަނަ އަހަރު އެ ކުންފުނިން ވަނީ 120،000 ދަތުރުގައި، 80،000 އަށްވުރެ ގިނަ ފަސިންޖަރުންނަށް ހިދުމަތް ދީފަ އެވެ.\nޓޫރިޒަމް އަދި ސާވިސް ދާއިރާގައި މަސައްކަތްކުރާ ފަރާތްތަކުގެ އަގު ވަޒަންކުރުމަށް ވޯލްޑް ޓްރެވަލް އެވޯޑަކީ 1993 ވަނަ އަހަރު ތައާރަފްކުރި އެވޯޑެކެވެ. މި ދާއިރާތަކުގެ ނަން މަޝްހޫރު ގިނަ ބައެއްގެ ބައިވެރިވުން މި ހަފުލާގައި އޮވެ އެވެ.\nއިތުރު ލިޔުންތައް ޓީއެމްއޭ ސީޕްލޭން ވެލާނާ އިންޓަނޭޝަނަލް އެއާޕޯޓް ވައިގެ ދަތުރުފަތުރު


Acid Hamalaa Libunu Zuvaanaku Kaiveni Kuree Hospital In Dhimaavi Meehakaai! - Vaguthu\nއުމުރުން 15 އަހަރުގައި ލިބުނު ކައިވެނީގެ ހުށަހެޅުމަކަށް ނޫނެކޭ ބުނުމުން، އިންޑިއާއަށް ނިސްބަތްވާ ޕްރަމޮޑިނި ރައުލް ނަމަކަށް ކިޔާ މި އަންހެން މީހާއަށް ލިބުނީ އެސިޑްގެ ހަމަލާއެވެ. އެ ހަމަލާއަށްފަހު ޖެހުނީ ހޮސްޕިޓަލްގައި އެޑްމިޓް ވާށެވެ. ހޮސްޕިޓަލްގައި އެތައް ދުވަހެއް ވަންދެން ފަރުވާ ހޯދުމަށްފަހު، އޭނާ މިހާރު ވަަނީ ކައިވެނިކޮށްފައެވެ. އޭނާ ކައިވެނި ކޮށްފައި ވަނީ އޭނާ ހޮސްޕިޓަލްގައި ފަރުވާ ހޯދަމުން ދަނިކޮށް ދިމާވި މީހަކާ އެވެ.\nއޭނާ ކައިވެނިކޮށްފައި ވަނީ އުމުރުން 29 އަހަރުގެ ސަރޯޖް ސަހޫ އާއެވެ. މާރިޗް އެއް ވަނަ ދުވަހު އޭނާ ކައިވެނި ކޮށްފައި ވަނީ އޮޑިޝާގައެވެ.\nޕްރަމޮޑިނި އާއި ސަރޯޖް ދިމާވެފައި ވަނީ 2018 ވަނަ އަހަރު ތެރެގައެވެ. އެއިރު ސަރޯޖް އަކީ ޕްރަމޮޑިނި އަށް ފަރުވާދެމުން ދިޔަ ހޮސްޕިޓަލްގައި މަސައްކަތް ކުރި ނަރުހެއްގެ ރަހުމަތްތެރިއެކެވެ. މިގޮތަށް ގިނަ ގިނައިން ސަރޯޖް އަންނަން ފެށުމުން ދެ މީހުން ރަހުމަތްތެރިވެ، އެކަކު އަނެކަކު ދެކެ ލޯބި ވެވުނީއެވެ،\nޕްރަމޮޑިނި އަށް ލިބުނު އެެސިޑް ހަމަލާގެ ސަބަބުން އޭނާގެ މޫނު ވަރަށް ބޮޑަށް ހުރީ އަނދާފައެވެ. އަދި އޭނާގެ ލޮލުގެ ފެނުންވެސް ގެއްލުނެވެ. އަދި އެ ހާދިސާއަށްވެސް އޭނާގެ ބޯ ތަލަވިއެވެ.\nއެހެން ނަމަވެސް އެކަމުގެ ސަބަބުން އޭނާގެ އުފަލަކަށް ހުރަހެއް ކުރިމައްޗެއް ނުވެއެވެ. އޭނާއަށް ލިބުނީ އެއަށްވުރެ ބޮޑު އުފަލެކެވެ. އެތައް ބަޔަކާއެކު އޭނާގެ ކައިވެނީގެ ހަފްލާ ކުރިއަށްދިޔައެވެ.1000 އަށްވުރެ ގިނަ ގެސްޓުން އެ ހަފްލާއަށް އައެވެ. އޭގެ ތެރޭގައި އެސިޑްގެ ހަމަލާތަކުން ސަލާމަތްވި މީހުންވެސް ހިމެނެއެވެ.\nއޭނާ ކައިވެނީގެ ހަފްލާގައި ހުރީ ވިގެއް ޖަހައިގެންނެވެ.\nޕްރަމޮޑިނި ބުނީ، އޭނާއަށް ސަރަޖް އާއި ކައިވެނި ކުރެވިގެން ދިޔުމުން އުފާވާ ކަމަށެވެ.


Riyaasee bayaanah dheyn jehey rahdheh noannaane: Opposition | Mihaaru\nމެމްބަރު މަހުލޫފު ވާހަކަދައްކަވަނީ: ގާނޫނާ ޚިލާފް ޖަލްސާއެއްގައި ދެއްވާ ރިޔާސީ ބަޔާނަކަށް ޖަވާބު ދޭން ނުޖެހޭނެ ކަމަށް އޭނާ ވިދާޅުވި-- ފޮޓޯ: ހުސެއިން ވަހީދު/ މިހާރު\nޖަލްސާ ބޭއްވީ ގާނޫނާ ޚިލާފަށް، ރިޔާސީ ބަޔާނަށް ދޭންޖެހޭ ރައްދެއް ނޯންނާނެ: އިދިކޮޅު ކޯލިޝަން\n21 ފެބުރުއަރީ 2018 - 21:48 30 comments\nރައްޔިތުންގެ މަޖިލިސް މި އަހަރަށް ހުޅުވުމަށް ރައީސް އަބްދުﷲ ޔާމީން މިރޭ ދެއްވި ރިޔާސީ ބަޔާނަށް އިދިކޮޅު ކޯލިޝަނުން ދޭންޖެހޭ ރައްދެއް އޮތް ކަމަށް ގަބޫލު ނުކުރާ ކަމަށް އެ ކޯލިޝަނުން މިރޭ ބުނެފި އެވެ.\nރައްޔިތުންގެ މަޖިލީހުގެ މި އަހަރުގެ ފުރަތަމަ ދައުރުގެ ފުރަތަމަ ޖަލްސާ އަށް އިދިކޮޅު ކޯލިޝަންގެ އެއްވެސް މެމްބަރަކު ވަޑައިނުގަތުމަށް ނިންމައި، އެ ކޯލިޝަނުން ވަނީ އެ ޖަލްސާ ބޮއިކޮޓް ކޮށްފަ އެވެ. އިދިކޮޅު ކޯލިޝަނުން ގަބޫލުކުރާ ގޮތުގައި އެއީ ގާނޫނާ ޚިލާފަށް ބޭއްވި ޖަލްސާއެކެވެ.\nރިޔާސީ ބަޔާން އިއްވުމުގެ ކުރިން، އިދިކޮޅު ފަރާތްތަކުން ބޭއްވި ނޫސްވެރިންގެ ބައްދަލުވުމެއްގައި ރައްޔިތުންގެ މަޖިލީހުގެ ގަލޮޅު ދެކުނު ދާއިރާގެ މެމްބަރު އަހުމަދު މަހްލޫފް ވިދާޅުވީ، ރިޔާސީ ބަޔާން އިއްވުމުގެ ޖަލްސާގައި އިދިކޮޅު ކޯލިޝަނުން ބައިވެރި ނުވާން ނިންމީ އެއީ ގާނޫނާ ޚިލާފު ޖަލްސާ އަކަށް ވާތީ އެވެ. އެގޮތުން އިދިކޮޅު ކޯލިޝަންގެ 12 މެމްބަރަކަށް މަޖިލީހަށް ނުވަދެވޭ ކަން އޭނާ ފާހަގަ ކުރެއްވި އެވެ. އެއީ ގާނޫނާ ޚިލާފް ޖަލްސާއެއް ކަމަށް ވާތީ ރިޔާސީ ބަޔާނަށް އިދިކޮޅު ކޯލިޝަންގެ، މަޖިލިސް މެމްބަރުން ދޭންޖެހޭ ރައްދެއް އޮތް ކަމަށް ގަބޫލު ނުކުރާ ކަމަށް އޭނާ ވިދާޅުވި އެވެ.\n"އަޅުގަނޑަކަށް ހިއެއް ނުވޭ ޣައިރު ގާނޫނީ ޖަލްސާއެއްގައި ދެއްވާ ރިޔާސީ ބަޔާނަކަށް އަޅުގަނޑުމެން ވިސްނަން ޖެހޭނެ ހެނެއް. ކަންބޮޑުވާން ވެސް ޖެހޭނެ ހެނެއް އަދި އެއަށް ރައްދެއް ވެސް ދޭންޖެހޭނެ ހެނެއް. އެހެންވީމަ އެއީކީ ގައުމު މިއޮތް ހާލަތުގައި އަޅުގަނޑުމެން މާ ސީރިއަސް ކަމަކަށް ނަގައިގެން އެ އަށް ރައްދު ދޭންޖެހޭ ވަރުގެ ކަމެއް ކަމަކަށް އަޅުގަނޑުމެން ގަބޫލެެއް ނުކުރަން،" މަހްލޫފް ވިދާޅުވި އެވެ.\nއޭނާ ވިދާޅުވި ގޮތުގައި އިދިކޮޅު ފަރާތްތަކުން އިސްލާހީ މަސައްކަތް ފެށިއިރާ އަޅާ ބަލާއިރު ގިނަ ކާމިޔާބީތަކެއް މިހާތަނަށް ވަނީ ހާސިލްވެފަ އެވެ. އެގޮތުން ކުއްލި ނުރައްކަލުގެ ހާލަތުގެ ގަރާރު މަޖިލީހުން ރޭ ފާސްކުރި ކުރުން ގާނޫނާ ޚިލާފު ކަމަށް ޕްރޮސެކިއުޓާ ޖެނެރަލް އައިޝަތު ބިޝާމް ފުލުހުންނަށް އަންގަވާފައިވާ ކަމަށް މަހްލޫފް ފާހަގަކުރެއްވި އެވެ. އަދި މިހާރު ހިނގަމުންދާ ކަންކަމާ ދެކޮޅަށް އެކި ފަރާތްތަކުން މަސައްކަތް ކުރާ ކަމަށް ވިދާޅުވެ، އެކަމުގައި އެއްވެސް ބަޔަކު ފަހަތަށް ނުޖެހުމަށް މަހްލޫފް ގޮވާލެއްވި އެވެ.\n"މިއަދު ވެސް ޖަލުގައި އެތައް ބައިވަރު ބޭފުޅުން. އެކި އުމުރުފުރައިގެ އެކިއެކި ބަލި ހާލަތުގައި ތިއްބެވި ބޭފުޅުން އެ ގެންދަނީ މި ގައުމު އިސްލާހު ކުރުމަށް އެ ބޭފުޅުންނަށް ކޮށްދެވޭ މަސައްކަތުގެ ތެރެއިން އަނިޔާތަކެއް ލިބެމުން. އެހެންވީމަ މިކަމުގައި އެންމެ ބޮޑު ދައުރެއް އަދާ ކުރެވޭނީ ގާނޫނުއަސާސީގައި އެ ބުނާ ދިވެހި ރައްޔިތުންނަށް،"" މަހްލޫފް ވިދާޅުވި އެވެ.\nމިމަހުގެ ފުރަތަމަ ދުވަހު ސުޕްރީމް ކޯޓުން ނެރުނު އަމުރަށް ފަހު، ކުއްލި ނުރައްކަލުގެ ހާލަތު އިއުލާންކޮށް ބައެއް ބޭފުޅުން ހައްޔަރު ކުރުމާ ގުޅިގެން ހިނގަމުންދާ ކަންކަމާ މެދު އިދިކޮޅު ކޯލިޝަނުން ވަނީ މަޖިލީހުގެ މިރޭގެ ޖަލްސާ ބޮއިކޮޓްކޮށްފަ އެވެ. ކުއްލި ހާލަތުގެ ގަރާރު ފާސްކުރަން މަޖިލީހުން އިއްޔެ ބޭއްވި ޖަލްސާ ވެސް އިދިކޮޅުު ކޯލިޝަނުން ވަނީ ބޮއިކޮޓްކޮށްފަ އެވެ.\nއިތުރު ލިޔުންތައް ރައްޔިތުންގެ މަޖިލިސް އިދިކޮޅު ފަރާތްތައް ކުއްލި ނުރައްކަލުގެ ހާލަތު ރިޔާސީ ބަޔާން\nމަޖިލީހުގެ ޖަލްސާތައް ނުފަށާ ސަބަބެއް ނުބުނި